**परिच्छेद एक**

**शोध - परिचय**

**१.१. विषयपरिचय**

**‘क्रियान्वयित्वं कारकत्वमिति कारकस्य सामान्यलक्षणम्’**अर्थात् क्रियालाई अन्वय गर्नु नै कारकको सामान्य लक्षण हो । संस्कृतव्याकरणमा कारक महत्त्वपूर्ण विषयवस्तु हो ।भाषिक दृष्टि तथा दार्शनिक दृष्टिले पनि कारकको महत्त्वपूर्ण स्थान रहेको छ ।

कारकशब्द कृ धातुमा ण्वुल् प्रत्यय लागेरअकादेश भएर सिद्ध हुन्छ ।कारकको प्रासङ्गिक अर्थ – क्रिया प्रकट गर्ने र शब्दहरूको सम्बन्ध क्रियापद सँग जोड्ने कार्य गर्ने हो । यसरी कारकले क्रिया पैदा गर्छ र वाक्यमा रहेका विभिन्न शब्दहरूको सम्बन्ध क्रियापदसँग जोड्दछ । यसै कारण पतञ्जलिले कारकको अर्थ गर्दा–**‘क्रियाजनकत्वंक्रियान्वयित्वञ्चकारकत्वम्’** अर्थात् क्रिया प्रकट गर्ने र क्रियाका साथ सम्बन्ध कायम गर्ने वाला नै कारक हो ।

**“स्वौजसमौट्छष्टाभ्याम्भिस्ङेभ्याम्भ्यस्ङसिभ्याम्भ्यस्ङसोसाम्ङयोस्सुप्” ४ । १ । २**आदि विभक्तिहरू कारकका चिह्न हुन् त्यसैले यिनले कर्ता, कर्म, करण आदि कारक छुट्याउने काम गर्दछन् । त्यसैले यी विभक्तिहरूद्वारा नै कुन कारक हो भन्ने यकिन हुन्छ । पतञ्जलिले महाभाष्य ग्रन्थमा(महाभाष्य १-४-२३) ‘कारक’ शब्दको व्याख्या गर्दै भनेका छन् – कारक अन्वर्थ (सार्थक) शब्द हो । कारक को अर्थ हुन्छ – ‘**करोति इति कारकम्’** । क्रियाको निष्पादक लाई कारक भनिन्छ । कैयट र भर्तृहरिका कथनानुसार क्रिया साध्य हो र कारक साधन हो । यसप्रकार क्रियालाई सिद्ध गर्ने वाला नै ‘कारक’ हो ।१पाणिनि व्याकरणमा कारकका ६ भेद मानिन्छन् । ती क्रमशः (१) कर्ता (२) कर्म (३) करण (४) सम्प्रदान (५) अपादान र (६) अधिकरण हुन् ।२

**१गुणभावेन साकांक्षा तत्र नाम प्रर्वतते ।**

**साध्यत्वेन निमित्तानि क्रियापदमपेक्षते॥ (वाक्यपदीयम् २-४९)**

**२कर्ता कर्म करणं सम्प्रदानं तथैव च ।**

**अपादानाधिकरणे चेत्याहुः कारकाणि षट् ॥ (लघुसिद्धान्तकौमुदी)**

**१.२. समस्याकथन**

पाणिनीय व्याकरणको आधारमा कारकका प्रकारहरूको विश्लेषण गर्नु हो ।

क. कारकका लक्षणहरू के-के हुन् ?

ख. कारकमा विभक्ति र क्रियापदको समन्वय के कसरी हुन्छ?

ग. कारकका विषयमा पाणिनीय व्याकरणका अध्येताहरूका के कस्ता अवधारणा रहेका छन् ?

घ. संस्कृतव्याकरणमा सम्बन्ध र सम्बोधनलाई किन कारक मानिदैन ?

**१.३. शोधप्रस्तावको उद्देश्य**

क. कारकमा रहेको विभक्ति र क्रियापदको समन्वय गर्ने वैयाकरणहरूको मतको विवेचन गर्नु ।

ख. कारकका विषयमा पाणिनीय व्याकरणका अध्येताहरूका अवधारणालाई प्रस्तुत गर्नु ।

ग. संस्कृतव्याकरणका अनुसार कारकको महत्त्व र प्रयोजनलाई प्रष्ट्याउनु ।

**१.४. पूर्वकार्यको समीक्षा**

संस्कृतवैयाकरणहरू पाणिनि, पतञ्जलि र नागोजी भट्टले कारकका विषयमा उल्लेख गरेका मतहरूलाई यहाँ प्रस्तुत गरिएको छ ।

**१.४.१ कारकीय अध्येताहरूको परिचय**

**-** ‘करोति इति कारकम्’ यस लक्षणका अनुसार कारक प्रातिपदिकार्थको त्यो धर्म हो जुन क्रियाको निवृत्तिमा समर्थ हुन्छ । कारक वाक्यको अनिवार्य तत्त्व हो किनकि वाक्यको निर्माण कारकको विना असम्भव छ । ३

- नागोजी भट्टका अनुसार , ‘क्रियाको निष्पादक नै कारक हो’।४- वामन शिवराम आप्टेका अनुसार, ‘वाक्यमा कुनै संज्ञा,पद र क्रियाको बीच जुन सम्बन्ध हुन्छ त्यो कारक हो’। ५

- काशिकाकारका अनुसार क्रियाको हेतु नै कारक हो । ६

- वाक्य विन्यासको भाग जुन रूपमा संस्कृतव्याकरणमा वर्णन गरिएको छ त्यसलाई कारक अध्ययनभनिन्छ । कारकले नामपद र क्रियापद सँगको सम्बन्धलाई जोड्ने कार्य गर्दछ । ७

- अशोक छत्तर जी शास्त्रीका अनुसार- वाक्यमा पदहरूको सम्बन्ध नै कारक हो । संस्कृतव्याकरणमा ६ प्रकारका कारकहरू उल्लेख गरिएको छ र जसमा षष्ठी र सम्बोधनलाई कारक मानिएको छैन ।

-ई. पू. द्वितीय शताब्दीका Greek Grammarian Dionysius Thrax& Roman Grammarian Marcus Terentius Varro ले Cases (कारक) को सम्बन्धमा चर्चा चलाएता पनि पदहरूमा कारकको अर्थका बारेमा समस्या उठान र समाधान गर्ने पहिलो व्यक्ति पाणिनि रहेको बताएका छन् । ८

- William D. Whitney का अनुसार यहाँ उल्लेख भएका कारकका क्रमहरू संस्कृतव्याकरणकाअध्येताहरूले चर्चा गरेका विषयवस्तुलाई आधुनिक वैयाकरणहरूले पनि स्वीकारेका छन् ।

**१.४.२ वैयाकरणका आधारमा कारकका भेदहरूः-**

कारक शब्दको परिभाषा गर्दै वैयाकरणहरू – ‘**करोति क्रियां निर्वर्तयतीति कारकम्’**, अथवा ‘**क्रियान्वयि कारकम्’** अथवा ‘**साक्षात् क्रियाजनकं कारकम्’** । जो क्रियाको निमित्त हुन्छ, जसले क्रियालाई निष्पादन गर्छ, जो क्रियासँग साक्षात्‌ सम्बन्ध राख्दछ र जो क्रियाको जनक हो त्यसैलाई कारक मान्दछन् ।

३अमरकोश पृष्ठ ५

४वैयाकरण सिद्धान्त प. ल. मं. पृष्ठ १८१

५वा. शि. आ. संस्कृत रचना, पृष्ठ १९

६का. पा. सू. १.४.२३ को व्याख्या

७A Higher Sanskrit Grammar page 475

८Pāṇini and Kātyāyana on SecondCase-Ending, page 93-94

क.षट् कारकाणि सम्बन्ध उक्तानुक्ततया द्विधा ।

विभक्तिश्चेति निश्चेयमवश्यं योगमिच्छता ॥९

ख. यो यत्र प्रत्ययो जातःसमासो यत्र वा भवेत् ।

स एनं वक्ति युञ्जानस्तस्य लिङ्गेन संख्यया॥१०

ग. लिङ्गसंख्याभियोगश्च प्रायो भवति दर्शितः ।

वेदाः प्रमाणमित्यादि प्रयोगो येन सम्मतः ॥११

**१.५. शोधको औचित्य**

संस्कृत वैयाकरणको अध्येताहरूलेसंस्कृतव्याकरणको अध्ययन तथा खोजीमा महत्वपूर्ण योगदान दिएका छन् । संस्कृतव्याकरण संस्कृत भाषाको महत्त्वपूर्ण अङ्ग हो ।

वैयाकरणहरूको विचारका आधारमा भन्नुपर्दा कारक आफैँमा केही नभएर यो वाक्यमा विभक्ति तथा क्रियापदको सम्बन्धलाई जोड्ने चिह्न हो । कारकका सम्बन्धमा विद्वान्हरूले प्रस्तुत गरेका मतहरूलाई आधार बनाएर वाक्य गठनमा कारकको किन आवश्यकता छ भन्दै संस्कृतव्याकरणका अध्येताहरूको मतलाई प्रष्ट पार्नु नै यसको औचित्य हो ।

**१.६. शोधसीमा**

पाणिनि, पतञ्जलि, भर्तृहरि, नागोजी भट्ट, रभसनन्दी आदिको परिप्रेक्षमा कारक सम्बन्धी सिद्धान्तको अध्ययन नै यस शोधको सीमा निर्धारण गरिएको छ ।

९, १०, ११कारकसंबन्धोद्योतः पृष्ठ- ३, ६, ९

**१.७. शोधपत्रको रूपरेखा**

**प्रथम परिच्छेद**

शोधपरिचय

**द्वितीय परिच्छेद**

ग्रन्थलेखकपरिचय

**तृतीय परिच्छेद**

‘कारकसंबन्धोद्योत’ मा अभिव्यक्त कारकीय

अवधारणा

**चतुर्थ परिच्छेद**

कारकसंबन्धोद्योतका आधारमा कारकको

पर्यालोचन

**पञ्चम परिच्छेद**

**उपसंहार**

**द्वितीय परिच्छेद**

**ग्रन्थ एवं लेखक परिचय**

**२. परिचय**

यस ‘कारकसम्बन्धोद्योत’ मा १५ वटा कारिकालाई समाविष्ट गरिएको छ र जसमा पहिलो अनुच्छेद मङ्गलाचरणको रहेको छ । प्रस्तुत कृति दुईवटा अप्रकाशित पाण्डुलिपिहरूमा आधारित छ र जुन जैसलमेरको भण्डारमा रहेको थियो ।

‘ए’ पाण्डुलिपि जुन ठूलो भण्डारबाट उपलब्ध भएको छ जसमा ८ ओटा पृष्ठहरू रहेका छन् र जसको आकार भने१० ३/४” ४ १/३” रहेको छ । यसका प्रत्येक पङ्तिमा ६४ देखि ६६ वर्णहरू रहेका छन् र अन्तिम पृष्ठ खाली रहेको छ । उक्त ग्रन्थको समय निर्धारण गरिएको भने छैन तर प्राप्त प्राचीन लेखको आधारमा यसको समय ४०० वर्ष पुरानो भनेर अनुमान गर्न सकिन्छ ।

‘बी’ पाण्डुलिपि जुन भण्डारको दुङ्गर्सी यतीबाट प्राप्त भएको छ जसमा पनि ८ वटा पृष्ठहरू रहेका छन् तर यसको आकार भने केही छोटो ९ १/८” ४ १/८” रहेको छ । यसको अन्तिम पानाको तलको केही भाग खाली छोडिएको छ भने प्रत्येक पङ्तिमा ६० देखि ६२ अक्षरहरू रहेका छन् । यो पाण्डुलिपिको पनि काल भने तोकिएको छैन तर यो अनुमान गर्न सकिन्छ कि यो लिपि ‘ए’ पछि रचना भएको हो ।

प्रस्तुत दुवै पाण्डुलिपिहरू पूर्ण छन् तर पनि यिनिहरूमा देखिएका केही असामान्य गुणहरू निम्न यस प्रकार उल्लेख गरिएको छ –

अ. ‘ए’ पाण्डुलिपिमा सम्पूर्ण कारिकालाई समेटेर प्रारम्भमानै सबैको उल्लेख मिल्दछ र त्यसको टीकामा भने प्रत्येक श्लोकको प्रारम्भको केही अंश मात्र उल्लेख गरिएको देखिन्छ । १२ तर ‘बी’ पाण्डुलिपिमा भने टीकामा पनि सम्पूर्ण श्लोकको उल्लेख भएको छ । १३

आ. सोही क्रमले ‘ए’ पाण्डुलिपिमा मङ्गलाचरणको श्लोकलाई छोडेर दोस्रो श्लोकबाट व्याख्याको थालनी भएको छ । त्यस्तै ‘बी’ मा पनि मङ्गलाचरण देखि प्रारम्भ भएको छ र त्यसको टीकामा समेत उल्लेख भएको छ ।

इ. ‘बी’ पाण्डुलिपि व्याकरणीय कोटीको दृष्टिकोषले उत्तम ठहर्दछ किनकि यसमा उपयुक्त प्राविधिक शब्दको चयन भएको छ । १४

यस कारिकामा तीनै लिङ्गको क्रमै सँग व्याख्या गरिएको हुनाले ‘बी’ लाई लिङ्गको व्याख्यानको कारणले पनि उत्तम मानिएको हो । १५

१२(षट् कारकाणि सम्बन्ध.....) कारिका नं. २

१३ भग्नं मारबलं येन निर्ज्जितं भवपञ्जरम् । निर्वाणपदमारूढं तं बुद्धं प्रणमाम्यहम् ।

१४ पीठे (पृ. ६), कुरुन् (पृ. १२), क्तवन्तु (पृ. १८), वन्तु (पृ. १८), आनश् (पृ. १८) आदि ।

१५  कारिका स्त्री, कारकः पुरुषः, कारकं कुलम् । (पृ. ६. कारीका ३)

ई. ‘बी’ पाण्डुलिपिको अनौठो विशेषतामा यसको संप्रदायवाद झल्किने प्रवृत्ति पनि रहेको छ । यसमा टीकाकारले आफ्नो आराध्य देवता विष्णु र वैष्णवधर्मलाई लक्ष्य गरेर यसको टीकामा प्रयुक्त भएका धेरै उदाहरणहरूलाई परिवर्तन गरेका छन्[[1]](#footnote-2)१६।

उ. ‘ए’ मा छन्दहरूको विषयमा कुनै टिप्पणी गरिएको छैन तर ‘बी’ मा प्रयुक्त छन्दहरूको टीप्पणी गरिनुको अर्को कारण बुद्ध शब्दको प्रयोगलाई हटाउन हो र जहाँ बुद्ध को प्रयोगलाई बदलेर ‘बुधं’ गरिएको छ र साथसाथै ‘मार’ र ‘निर्वाण’ लाई यसरी प्रयोग गरेर संप्रदायको गलत व्याख्या गरिएको छ ।[[2]](#footnote-3)१७यस्तो व्याख्या गर्नुको मुख्य कारण साम्प्रदायिक परिवर्तन नै देखिन आउँछ । ‘ए’ मा जहाँ जहाँ बुद्धको स्मरण गरिएको छ ‘बी’ मा त्यस ठाउँमा विष्णुको स्मरण भएको छ ।[[3]](#footnote-4)१८अतः यस्तो सङ्कुचित साम्प्रदायिक अभिव्यक्ति ‘बी’ मा प्रष्ट रूपले देख्न सकिन्छ तर ‘ए’ मा भने त्यस्तो अभिव्यक्ति पाइँदैन ।[[4]](#footnote-5)१९

**२.१** **लेखक परिचयः**

पाण्डुलिपि ‘ए’ को टीकामा लेखकको विषयमा रभसनन्दी उल्लेख गरिएको छ भने ‘बी’ पाण्डुलिपिमा लेखकको बारेमा सन्दर्भ सूचीमा केही उल्लेख नगरेपनि त्यसको टीकामा भने सङ्केत दिइएको छ [[5]](#footnote-6)२० । त्यस्तै ‘ए’ मा रहेको अर्को अनुच्छेदमा रभसको नाम यो ग्रन्थसँग उल्लेख गरिएको छ[[6]](#footnote-7)२१। यसो हुनाले दुबै कारिका ग्रन्थका लेखकको रूपमा रभसनन्दीलाई स्वीकारिएको छ । इंडिया अफिसमा भएको अनुसूचीमा भने लेखकको नाम अर्कै उल्लेख भएको छ[[7]](#footnote-8)२२। यसरी उल्लेख भएका नामहरू गलत रहेको सावित हुन्छन् किनकि यसको ठोस प्रमाणका रूपमा बङ्गालको पाण्डुलिपिलाई लिन सकिन्छ जसले लेखकको विषयमा जैसलमेरले दिएको नामलाई स्वीकारेको छ । त्यसकारण जैसलमेरले दिएको प्रमाणलाई नै वास्तविक र तथ्यपूर्ण मान्दै यस कारिकाको लेखक रभसनन्दी नै हुन् ।

यहाँ लेखकको नामको उच्चारणको सम्बन्धमा पनि टीकाकार हरि प्र. शास्त्रीले आशंका प्रकट गरेका छन् । जैसलमेरको पाण्डुलिपि ‘ए’ मा प्रष्टरूपले रभसनन्दि उल्लेख गरेता पनि अन्त्यमा रहेको रभसनन्दिर्नामा सन्देहपूर्ण रहेको र वास्तवमा भने रभसनन्दिनामा हुनुपर्ने उनको तर्क रहेको छ । यहाँ टीकाकारले कारिकाको लेखकको सम्बन्धमा कुनै सन्दर्भ उल्लेख नगरेपनि यो अनुमान गर्न सकिन्छ कि यसको लेखक अनि टीकाकार दुवै एउटै व्यक्ति थिए । कारिकाको टीकाकारले अरू वैयाकरणहरूको मतलाई पनि उल्लेख गर्दै उनले आफ्नो मतलाई भने प्रथम पुरुषको रूपमा व्यक्त गरेका छन् । हुनत यहाँ यी दुवै कारिकाको लेखक र टीकाकार फरक फरक व्यक्ति हुन् भन्ने कुनै ठोस तथ्य प्राप्त नभएकोले रभसनन्दी नै यो कारिका को साझा लेखक र टीकाकार हुन् । अर्को तर्फ बङ्गालको एक प्रचलन अनुसार कारिका का लेखक को नाम को विषयमा दुर्गसिंहलाई अघि सारेको देखियो तर वास्तबमा उनी कारिकाको लेखक नभएर कातन्त्रवृत्तिका टीकाकार हुन् । टीकाकार हरि प्र. शास्त्रीले यस विषयमा तथ्य पत्ता लगाउन पुरानो पाण्डुलिपिको गहन अध्ययन गरे पनि त्यसमा दुर्गसिंह को बारेमा केही उल्लेख भएको थिएन जसकारण यो अनुमान गर्न सकिन्छ कि कल्कत्ता प्रकाशनले अनुसूचीमा उल्लेख गरेको कुरा प्रकाशकको स्वयं को अभिव्यक्ति देखिन्छ[[8]](#footnote-9)२३।पं गुरुपद हालदारले पनि दुर्गसिंह कारिकाकार नभएर मात्र टीकाकार रहेको कुरा उल्लेख गरेका छन्[[9]](#footnote-10)२४। त्रिलोचनदासले कातन्त्रवृत्तिपञ्जिकाको सन्दर्भ सूचीमा कातन्त्रवृत्तिका टीकाकार दुर्गसिंह बताएका छन् तर कारिकाकार को विषयमा कुनै सङ्केत समेत उल्लेख गरेका छैनन् । जसकारण कारिकाको लेखक तथा टीकाकार दुर्गसिंह नभएर यसको लेखक र टीकाकार दुवै रभसनन्दी भएको बुझिन्छ र अर्को कुरा यस कारिकाका लेखकको झुकाब बुद्धधर्मप्रति भएको प्रमाण यहाँ उल्लेख भएका उदाहरणहरूलाई मान्न सकिन्छ ।

**२.१.१ लेखकको समय र स्थान**

यस कारिकाको लेखकको नाम रभसनन्दी हो र जो बौद्धमार्गी थिए भनेर स्पष्ट रूपले उल्लेख गरेपछि उनको व्यक्तिगत जीवनलाई अध्ययन गर्नका लागी ठोस तथ्य र जानकारी केही पनि उपलब्ध नभएकोले सम्भब भए सम्म उनको समयको विषयमा अध्ययन गर्ने प्रयास हरि प्र. शास्त्री ले गरेका छन् । हुनत यस कारिकामा रभसनन्दी को काल निर्धारणको सन्दर्भमा कुनै सटीक जानकारी यस ग्रन्थमा उल्लेख भएको छैन जस अनुसार पहिलेका र पछिका वैयाकरणहरूले दिएको सङ्केतहरूलाई पछ्याएर सही समय सम्म पुग्ने प्रयास भएको छ ।

काशिका वृत्तिका रचनाकार जयादित्य ७[[10]](#footnote-11)२५ औँ शताब्दीका वैयाकरण को मतमा कातन्त्रको टीकाकार दुर्गसिंह द्वितीय हुन् जसको समय निश्चित नभएको र वृत्तिकार दुर्गसिंह प्रथम जो ८ औँ शताब्दीका वैयाकरण हुन् जसकारण टीकाकार दुर्गसिंह पछिका वैयाकरणहरूको विषयमा कुनै सन्दर्भ सूची प्राप्त नभएकोले रभसनन्दी ९औँ शताब्दीका वैयाकरण हुन सक्ने आसङ्का देखिन्छ । त्यस्तै अर्को लाई हेर्दा महामहोपाध्याय हरिप्रसाद शास्त्री का अनुसार जुमरनन्दी जो संक्षिप्तसारका वृत्तिकार हुन् र जसले रभसनन्दीलाई ११औँ शताब्दीका भनेर सङ्केत उल्लेख गरेका छन् ।

अतः यी दुबै समय सीमाका पक्षहरूलाई हेर्दा रभसनन्दी ९औँ र ११औँ शताब्दीको बीचको रहेका देखिन्छन् । त्रिलोचनदासले आफ्नो पञ्जिकामा रभसनन्दीलाई उल्लेख नगरेको हुनाले यो अनुमान गर्न सकिन्छ कि उनी त्रिलोचनदास पछीका हुन् तर यस सन्दर्भमा पनि मिति स्पष्ट नभएकोले यस विषयमा ठोस प्रमाण प्रस्तुत गर्न नसकिएको हो । अन्त्यमा यो तथ्यले के सङ्केत गर्छ भने रभसनन्दी टीकाकार दुर्गसिंह र जुमरनन्दी का बीचमा रहेका र उनको समय ९औँ शताब्दी या ११ औँ शताब्दी हुनसक्ने बुझिन्छ ।

**२.२. ग्रन्थपरिचय**

यो संस्कृतव्याकरणका कारकहरूलाई समाविष्ट गरिएको एउटा प्रकरण ग्रन्थ हो । वाक्यमा नाम र क्रियापदको सम्बन्ध स्थापित गर्ने कार्य कारकले गर्दछ । कारक ६ प्रकारका छन्[[11]](#footnote-12)२६। सम्बन्ध जसले एउटा नामपद सँग अर्को नामपदको सम्बन्धलाई देखाउँछ त्यो सम्बन्ध कहलाउँछ र जसलाई कारकमा गणना गरिएको छैन । २६यहाँ १५ वटा कारिकाहरू प्रस्तुत गरिएको छ जसमा पहिलो कारिका सामान्यरूपमा मङ्गलाचरणको रहेको छ जहाँ उक्त कारिकाको थालनी पूर्व बुद्ध को स्मरण भएको छ । विषय वस्तुको विस्तृत रूपमा थालनी भने द्वितीय अनुच्छेदको कारिकाबाट गरिएको छ[[12]](#footnote-13)२७ । जसमा कारकका प्रकारहरूको बारेमा चर्चा गरिएको छ र साथसाथै कारकका भेदहरू उक्तं अनुक्तं को पनि उल्लेख भएको छ तर उक्तं अनुक्तं को टीका भने तेस्रो कारिकामा प्रस्तुत गरिएको छ त्यस्तै लिङ्ग र संख्याको सम्बन्धलाई कारिका नं. ४ मा प्रस्तुत गरिएको छ । सोही अनुरूप कर्तृ कारक र कर्म कारकको सम्बन्ध र त्यसको प्राविधिक पक्षको व्याख्या पनि गरिएको छ । कारिका नं. ५ देखि १२ –यहाँ के भनिएको छ भने कर्मकारकमा उक्तले सामान्यतया प्रथमा सँग कार्य गर्दछ भने अनुक्तले द्वितीया सँग कार्य गर्दछ र तृतीयामा कर्तृ कारकलाई केही परिधि भित्र राखिएको छ ।[[13]](#footnote-14)२८ त्यस्तै १३औँ कारिकाले कर्तृ कारक र कर्म कारक सँग अरू विभक्तिहरूको प्रयोगलाई देखाएको छ । अर्को कारिका नं. १४ ले बाँकी रहेका अरू कारकहरू करण, संप्रदान, अपादान र अधिकरणलाई तृतीया, चतुर्थी र पञ्चमी गरी तिनिहरूको सम्बन्धलाई विस्तृत व्याख्या गरेको छ । अन्त्यमा कारिका नं. १५ ले षष्ठी विभक्ति सम्बन्धको विषयमा विस्तृत व्याख्या गरेको छ र जुन कारिकावली को निष्कर्ष हो ।

यो प्रस्तुत प्रकरणग्रन्थ संस्कृतव्याकरणको कातन्त्र वा कलापबाट उद्धृत गरिएको हो । यहाँ प्रस्तुत कारकहरू कातन्त्रसूत्रको द्वितीय खण्ड को चतुर्थ पादबाट लिइएको हो । जसमा लेखकले सम्पूर्ण कातन्त्रसूत्रलाई व्याख्या नगरी आफ्नै तरिकाले यसलाई प्रस्तुत गरेका छन् र जसमा उनले वृत्ति र टीकाको सूत्रमा सूत्र संख्या उल्लेख गरेका छन्[[14]](#footnote-15)२९। उनले कातन्त्रमा उल्लेख नभएका कतिपय सूत्रहरू को परिचय प्रस्तुत गरेका छन् । रभसनन्दी एक अध्ययनशील विद्वान् थिए र जसले कातन्त्र र वृत्तिका सूत्रहरूलाई अवलम्बन गरेका थिए । अतः कातन्त्रको टीकामा उल्लेख नभएका सूत्रहरूलाई रभसनन्दीले निम्न यस प्रकारको परिचयात्मक व्याख्या गरेका छन् –

१. कर्ता (पृ. १५)

स्वतन्त्रः हेतुः

प्रेषकः अध्येषकः आनुकूल्यभागी

सचेतनः अचेतनः

२. कर्म (पृ. १६)

निर्वत्यै विकार्यै प्राप्यं

प्रकृत्युच्छेदसंभूतं गुणान्तरद्वारेण व्यपदेशान्तरं

३. करणं (पृ. २५)

आभ्यान्तरं बाह्यं

४. संप्रदानं (पृ. २६)

अनुमन्तृ प्रेरकं अनिराकर्तृ

५. अपादानं (पृ.२६)

चलं अचल

६. आधारः (पृ. २७)

औपश्लेषिकः अभिव्यापकः वैषयिकः सामीपिकः

यस प्रकारको चर्चा सूत्र वृत्तिमा गरिएको छैन । टीकामा ४ प्रकारका कारकहरू उल्लेख गरिएको छ जसमा कर्म, करण, संप्रदान र आधार हुन् तर यसमा बाँकी अरू कारकहरू कर्ता र अपादानको उल्लेख छैन । यहाँ कर्ता को सम्बन्धमा हेतुका दुईवटा कार्यहरू प्रेषण र अध्येषणलाई उल्लेख गरिएको छ [[15]](#footnote-16)३०। त्यस्तै टीकामा कारीषोऽध्यापयति को उदाहरण सहित अचेतनत्व को कारीषका प्रकारहरूको सम्बन्धमा उल्लेख गरेतापनि सचेतन को प्रकारका विषयमा केही उल्लेख गरिएको छैन । जसकारण रभसनन्दीले कारकसम्बन्धोद्योतमा टीकाकारले प्रस्तुत गरेका विषयवस्तुहरूको विस्तृत व्याख्या गरेका छन् ।

**२.२.१. ग्रन्थको प्रकाशन**

यो प्रथम प्रकाशित पुस्तक होइन यसको प्रथम प्रकाशन नोखली मा ई.स. १९४९ मा शब्दरत्न पछि भएको थियो तर यसको प्रतिलिपि प्राप्त छैन । यस्तै यसको अर्को प्रकाशन कल्कत्तामा शब्दरुपकल्पद्रुम सँग पण्डित गुरुनाथ विद्यानिधि भट्टाचार्य द्वारा प्रकाशन भएको थियो र अन्त्यमा यसको ६औँ प्रकाशन ई.सं. १९२२ मा भएको थियो तर यसको पनि प्रतिलिपि भने प्राप्त छैन । त्यस्तै नोअखली मा भएको प्रकाशनमा ‘षट्कारकम्’ भन्ने शीर्षक राखिएको थियो र अर्को कल्कत्तामा भएको प्रकाशणमा कारिकालाई ‘षट्कारककारिका’ र त्यस्को टीकालाई ‘षट्कारककारिकाटीका’ भनेर उल्लेख गरिएको थियो तर जैसलमेरमा भने छुट्टै शीर्षक राखेर यसको प्रथम प्रकाशनमा गरिएको थियो ।

**२.२.२. शीर्षक परिचय**

‘ए’ र ‘बी’ मा भएका कारिका र त्यसको टीकामा कुनै छुट्टै शीर्षक उल्लेख भएको पाँइदैन तर बङ्गालमा रहेको एउटा पाण्डुलिपिमा भने ‘षट्कारकम्’ भनेर सामान्य शीर्षक दिइएको पाइन्छ । त्यसै गरी कल्कत्ताको प्रकाशनले ‘षट्कारककारिका’ भन्ने शीर्षक उल्लेख गरेको पाइन्छ । हुनत लेखकले यस शीर्षकको मुख्य स्रोत पत्ता लगाउन खोजे तर पुरानो पाण्डुलिपिमा त्यो फेला नपरेकोले कल्कत्ता प्रकाशनले दिएको शिर्षक ‘षट्कारककारिका’ लाई नै ठोस आधार मानेका छन् ।

तर जैसलमेरमा प्राप्त भएको पाण्डुलिपिमा भने ‘षट्कारकम्’ भन्ने शीर्षकको उल्लेख पाइन्छ जुन बङ्गाल को एउटा पाण्डुलिपिमा थियो । जैसलमेरको पाण्डुलिपिहरू ‘ए’ मा ‘संबन्धोद्योत’ शीर्षक राखिएको थियो भने ‘बी’ मा ‘कारकसंबन्धोद्योत’ शिर्षक को चयन गरिएको थियो । तसर्थ ‘कारकसंबन्धोद्योत’ शीर्षक नै यहाँ उपयुक्त देखिन्छ किनकि कारक र सम्बन्धलाई जोड्ने एउटा उत्तम शीर्षको रूपमा यो रहेको देखिन्छ । अतः बङ्गालबाट प्राप्त भएको पाण्डुलिपिमा जुन शीर्षकको चयन भएको छ त्यो उक्त कारिकाको द्वितीय अनुच्छेद बाट लिइएको हो[[16]](#footnote-17)३१ ।

जैसलमेरबाट प्राप्त भएको पाण्डुलिपि ले पनि बङ्गालबाट प्राप्त भएको पाण्डुलिपिको शीर्षकलाई नै उपयुक्त मानेको छ[[17]](#footnote-18)३२ । यहाँ कारकको सङ्ख्या त सबैलाई ज्ञात हुने भएकोले ‘षट् कारकाणि’ लाई उल्लेख गरी रहनु पर्दैन र ‘कारकसम्बन्ध’ जसले कारक र सम्बन्ध लाई सँगै अभिव्यक्त गर्ने भएकोले यहाँ उपयुक्त शीर्षक ‘कारकसंबन्धोद्योत’ ठहर्दछ किनकि यसले कारक र सम्बन्ध को विषयलाई विस्तृत व्याख्या गरेको पाइन्छ । अन्त्यमा जैसलमेरले दिएको शीर्षक ‘कारकसंबन्धोद्योत’ नै सटीक देखिन्छ जसले कारक र सम्बन्धको व्याख्या सहित टीका पनि गरेको छ ।

**२.३. निष्कर्ष**

यस रभसनन्दीद्वारा लिखित ‘कारकसम्बन्धोद्योत’ को द्वितीय अध्यायमा लेखक परिचय, लेखकको समय र स्थान त्यस्तै ग्रन्थको परिचय र ग्रन्थको प्रकाशनलाई समाविष्ट गरिएको छ । जस अनुसार, लेखक परिचय, समय र स्थानमा यस ग्रन्थका लेखक ‘रभसनन्दी’ र उनको समयको विषयमा विभिन्न वैयाकरणहरूले छोडेका सङ्केतहरूका आधारमा अनुमानित समय ९औँ देखि ११औँ शताब्दी मध्यका हुनसक्ने र उनको स्थानको सन्दर्भमा यस प्रकरण ग्रन्थमा केही पनि उल्लेख भएको भेटिँदैन । त्यस्तै यस पाण्डुलिपि प्राप्त भएको स्थान र समयको विषयमा भने यसको स्थान खासगरेर जैसलमेर र दुङ्गर्सी यती उल्लेख गरिएको छ र यसको समय ४०० वर्ष पुरानो भनेर अनुममान गरिएको छ । जैसलमेरमा प्राप्त भएका दुईवटा पाण्डुलिपिहरूमा १५ वटा कारिकाहरूलाई समाविष्ट गरिएको छ र जसमा ‘ए’ र ‘बी’ पाण्डुलिपि गरेर दुईवटा छुट्टाछुट्टै ग्रन्थलाई निर्दिष्ट गरिएको छ । यस ग्रन्थको प्रकाशनको विषयमा भनिएको छ कि यो प्रथम प्रकाशित ग्रन्थ नभएको र जसको प्रथम प्रकाशन नोखलीमा ई.सं. १९४९ मा शब्द रत्न पछि भएको थियो र अन्त्यमा यसको ६टौँ प्रकाशन ई.सं. १९२२ मा भएको थियो तर यसको प्रतिलिपि भने अप्राप्य नै रहेको उल्लेख छ ।

**तृतीय परिच्छेद**

**‘कारकसम्बन्धोद्योत’ मा अभिव्यक्त कारकीय अवधारणा**

**विषय प्रवेश**

**३.१ कारिकाः**

**भग्नं मारबलं येन निर्ज्जितं भवपञ्जरम् ।**

**निर्वाणपदमारूढं तं बुद्धं प्रणमाम्यहम् । । १ । ।**

**षट् कारकाणि सम्बन्ध उक्तानुक्ततया द्विधा ।**

**विभक्तिश्चेति निश्चेयमवश्यं योगमिच्छता । । २ । ।**

**यो यत्र प्रत्ययो जातः समासो यत्र वा भवेत् ।**

**स एनं वक्ति युञ्जानस्तस्य लिङ्गेन संख्यया । । ३ । ।**

**लिङ्गसंख्याभियोगश्च प्रायो भवति दर्शितः ।**

**वेदाः प्रमाणमित्यादि प्रयोगो येन संमतः । । ४ । ।**

**मुख्यं कर्त्तारमाचष्टे प्रत्ययोऽनेककर्तृके ।**

**मुख्यः प्रयोजको ज्ञेयः प्रयुक्तो नापरैर्यदि । । ५ । ।**

**दुहादेर्गौणकं कर्म्म नी-वहादेः प्रधानकम् ।**

**इनन्ते कर्तृकर्मैव अन्यद् वा वक्ति कर्मजः । । ६ । ।**

**गमनाहारबोधार्थशब्दार्थाकर्मधातुषु ।**

**अनिनन्तेषु यः कर्त्ता स्यादिनन्तेषु कर्म्म तत् । । ७ । ।**

**न निखाद्यदिशव्दायक्रन्दह्वाः कर्तृकर्म्मकाः ।**

**तथा भक्षिरहिंसायां यहोऽसारथिकर्तृकः । । ८ । ।**

**हृ-क्रोरपि तथा कर्त्ता इनन्ते कर्म्म वा भवेत् ।**

**अभिवादि-दृशोरेवमात्म नै- विषये परम् । । ९ । ।**

**उक्तादन्यदनुक्तं स्यादुक्ते स्यात् प्रथमैव हि ।**

**अनुक्ते तु भवन्त्यन्या द्वितीयाद्या यथायथम् । । १० । ।**

**कर्तृसंज्ञे तृतीया स्याद् द्वितीया कर्मकारके ।**

**तयोरथ भवेत् षष्ठी कृति निष्टादिवर्ज्जिते । । ११ । ।**

**एकदा तूभयप्राप्तौ कर्म्मण्येव न कर्त्तरि ।**

**अकाकारप्रयोगे तु षष्ठी स्पादुभयोरपि । । १२ । ।**

**प्रायशः कथिता एव दृश्यन्ते कर्तृकर्म्मणोः ।**

**यथाभिधानमन्यासां प्रवृत्तिर्न निराकृता । । १३ । ।**

**तृतीया करणे प्राय; चतुर्थी संप्रदानतः ।**

**पञ्चमी स्यादपादाने तथाधारे तु सप्तमी । । १४ । ।**

**सम्बन्धेऽथ भवेत् षष्ठी निर्ण्णयस्तावदीदृशः ।**

**उक्तानुक्ताविचारेण प्रयोगस्तेन गम्यताम् । । १५ । ।**

**३.२.१. मङ्गलाचरण**

**भग्नं मारबलं येन निर्ज्जितं भवपञ्चरम् ।**

**निर्वाणपदमारूढं तं बुद्धं प्रणमाम्यहम् ॥१॥**

जसले मात्सर्य कोध्र आदि कामका बल (शक्ति) लाई समाप्त गरे जन्म मृत्यु रूपी संसारलाई जीते तथा निर्वाण पदमा आरुढ भए त्यस्ता सवर्ज्ञ बुध (ज्ञानवान) म प्रणाम गर्दछु भनेर लेखकले भनेका छन् ।

निर्वाण पद प्राप्त गर्न ब्रह्मज्ञानको आवश्यक्ता हुन्छ, शब्दज्ञान नभै ब्रह्मज्ञान सम्भव छैन इत्यादि वेदान्त वाक्यहरूद्वारा शब्दज्ञानको आवश्यक्तालाई उजागर गर्दै काम आदि विकारलाई नजीतिकन निर्वाण पद सम्भव छैन, काम आदि विकारलाई जीत्न विवेकको आवश्यक्ता पर्दछ र त्यो विवेक शास्त्रज्ञानबाटनै प्राप्त हुन्छ । अतः शास्त्र ज्ञानसँग सम्बन्धीत भएकोले यो निबन्ध प्रारम्भ गरिएको हो । यस्तो व्याख्याताको अभिप्राय रहेको बुझिन्छ ।

**निष्कर्षः-** यहाँ प्रस्तुत कारिकाको प्रथम श्लोक मङ्गलाचरण को रहेको छ जसमा ग्रन्थका रचनाकारले गौतम बुद्धको स्तुती गर्दै भनेका छन् – जसले मात्सर्य क्रोधादि काम रूपी बललाई समाप्त गरी जन्म मरण रूपी संसारलाई जीतेर निर्वाणपदमा आरुढ भएका त्यस्ता सर्वज्ञ बुद्ध (ज्ञानवान) लाई म प्रणाम गर्दछु ।

**३.२.२. षट् कारकाणि सम्बन्ध उक्तानुक्ततया द्विधा ।**

**विभक्तिश्चेति निश्चेयमवश्यं योगमिच्छता ॥२॥**

शब्दहरूको परस्पर सम्बन्ध जान्ने इच्छावाला जीज्ञासू ले अवश्यनै यो निश्चय गर्नु पर्दछ कि कारक ६ प्रकारका हुन्छन् र प्रत्येक कारक उक्त र अनुक्त भेदले दुई दुई प्रकारको हुन्छ । सम्बन्ध पनि उक्त र अनुक्त भेदले कर्ता दुई प्रकारको हुन्छ । उक्त कर्ताको उदाहरणहरूः

तिङ् प्रत्ययमाः- जयति बुद्धधर्म्मः, ज्वलति हुताशनः, एधते विधुः ।

कृत् प्रत्ययमाः- कृतः प्रणामो,

तद्धित माः- वैयाकरणः पुरुषः

समासमाः- कृतप्रणामः पुरषः

यस प्रकार कर्ता अर्थमा प्रत्ययहरू भएका हुनाले यहाँ कर्ता उक्त हुन्छ । कर्ता उक्त भएमा प्रथमा विभक्ति हुन्छ भन्ने नियमानुसार यहाँ प्रथमा विभक्ति भएको हो ।

अनुक्त कर्ताका उदाहरणहरूः

कृत् प्रत्ययमा – जीयले बुद्धधर्मेण, ज्वल्यते हुताशनेन, एध्यते विधुनाः

तिङ् प्रत्ययमा – कृतम् देवदत्तेन इत्यादि हुन् ।

सकर्मक धातुहरू देखि पनि कर्म को विवक्षा नभएमा भाव अर्थमा प्रत्ययहरू हुन्छन् ।

उक्त उदाहरणहरूमा कर्ता अर्थमा प्रत्यय नभएकोले कर्ता अनुक्त भएमा तृतीया विभक्ति हुने नियमानुसार यहाँ बुद्ध धर्मेण आदिमा तृतीया विभक्ति भएको हो ।

कर्मका उक्तानुक्त भेदले उदाहरणहरू – कर्म उक्त भएमा – कटः क्रियते, ओदनं पच्यते, ग्रामो गम्यते, आदि

कृदन्तका उदाहरणहरू हुन् ।

कृदन्तमा – भूक्तः ओदनः

तद्धितमा –शतिकः पटः

समासमा – आरुढ वानरो वृक्षः

उक्त उदाहरणहरूमा कर्म अर्थमा प्रत्ययहरू भएका हुनाले कर्म उक्त भयो र कर्म उक्त भएमा प्रथमा विभक्ति हुने नियमानुसार यहाँ कटः, ओदनः आदिमा प्रथमा विभक्ति भएको हो ।

अनुक्त कर्मका उदाहरणहरू -

तिङन्त – कटं करोति, ओदनं पचति, ग्रामं गच्छति ।

कृत् प्रत्ययमा – ओदनं भूक्तवान आदि । यहाँ कर्म अर्थमा प्रत्यय नभएकाले कर्म अनुक्त भएर द्वितीया विभक्ति भयो । उक्त करणका उदाहरणहरू – स्नानीयं चूर्णम् (स्नानका लागी तयार गरिएको चूर्ण)

यहाँ करण अर्थमा अनीयर प्रत्यय भएको हो त्यसकारण करण उक्त भएर प्रथमा विभक्ति भयो । (यहाँ स्नानीयं पद प्रथमान्त हो । )अनुक्त करणका उदाहरणहरू –

स्नाति चूर्णेण, असिना छिनत्ति, मनसा मेरुं गच्छति अथवा स्नायते चूर्णेन, असिना छिद्यते, मनसा गम्यते इत्यादि प्रयोगहरूमा करण अर्थमा प्रत्यय नभएकोले करण अर्थ अनुक्त भयो र तृतीया विभक्ति भयो । उक्त संप्रदानका उदाहरणहरू –

दानीयो ब्राह्मणः (जसलाई दिइन्छ त्यो ब्राह्मण) यहाँ संप्रदान अर्थमा अनीयर प्रत्यय भएको हो। यस्तै दक्षिणीयो ब्राह्मण (दक्षीणा जसलाई दिइन्छ) यहाँ संप्रदान अर्थमा ईयस् प्रत्यय भएको हो। यसैगरी दत्त भोजनः अतिथिः यहाँ संप्रदान अर्थमा समास भएको हो । उक्त उदाहरणहरूमा कृत्, तद्धित प्रत्यय र समास सँग संप्रदान अर्थमा भएका हुन् त्यसैले संप्रदान उक्त भयो र संप्रदान अर्थ जनाउने शब्ददेखि प्रथमा विभक्ति भयो ।

अनुक्त संप्रदान – ददाति ब्राह्मणाय, दीयते ब्राह्मणाय, दातब्यं ब्राह्मणाय आदि उदाहरणहरूमा संप्रदान अर्थमा प्रत्यय भएका होइनन् अतः संप्रदान अनुक्त भयो र चतुर्थी विभक्ति भयो ।

उक्त अपादान – भीमो राक्षसः, भीष्मो राक्षसः (जसदेखि मानिसहरू डराउँछन् त्यसलाई भीम अथवा भीष्म भनिन्छ । ) यस्तै उत्सन्नजनपदो देशः । यहाँ अपादान अर्थमा समास भयो र अपादान अर्थ उक्त भएकोले भीष्म, भीम आदिमा प्रथमा विभक्ति भयो ।

अनुक्त अपादान – बिभेति राक्षसात्, भीयते राक्षसात् यसै गरी भीतो राक्षसात् यहाँ अपादान अर्थ अनुक्त भयो र पञ्चमी विभक्ति भयो ।

उक्त अधिकरण – आसनं पीठम् (बसिन्छ जसमा त्यो आसन हो । ) यहाँ अधिकरण अर्थमा युट् प्रत्यय भएको हो । यसै गरी वटकिनी पूर्णमासी (प्रायः वटक भनेको फुरौला खाइन्छ जसमा त्यो पूर्णिमा तिथिलाई वटकिनी भनिएको हो । ) यहाँ अधिकरण अर्थमा ‘इन्’ प्रत्यय भएको हो । यसै गरी समासमा ‘मत्तबहुमातङ्गं वनम्’ उदाहरण हो । यहाँ अधिकरण समास भएको हो र अधिकरण अर्थ उक्त भएकोले प्रथमा विभक्ति पनि भएको हो ।

अनुक्त अधिकरण – आस्ते पीठे अथवा आस्यते पीठे, गंगायां घोषः, तिलेषु तैलम्, दिवि देवाः, उक्त उदाहरणहरूमा अधिकरण अर्थमा प्रत्यय नभएकोले पीठे, गंगायाम् आदिमा सप्तमी विभक्ति नै भएको हो ।

उक्त सम्बन्ध– गोमान् देवदत्तः (गाईहरू छन् जसका) यहाँ सम्बन्ध अर्थमा ‘मतुप्’ प्रत्यय भएको हो । यसै गरी चित्र गुः देवदत्तः (चित्र विचित्र रङ्गका गाईहरू छन् जसका) उक्त उदाहरणहरूमा सम्बन्ध अर्थमा समास भएको हो । र सम्बन्ध अर्थ उक्त भएकोले प्रथमा विभक्ति पनि भयो ।

अनुक्त सम्बन्ध– गावो विद्यन्ते यस्य देवदत्तस्य अथवा गोर्भि विद्यते देवदत्तस्य यसै गरी राज्ञः पुरुषः, वृक्षस्य शाखा उक्त प्रयोगहरुमा सम्बन्ध अर्थ अनुक्त भएकोले षष्ठी विभक्ति भयो ।

**निष्कर्षः-**यस द्वितीय कारिकानुसार कारक ६ प्रकारका र जसमा प्रत्येक कारक उक्त र अनुक्त भेदले दुई प्रकारको हुन्छ, सम्बन्ध पनि उक्त र अनुक्त भेदले दुई प्रकारको (रभसनन्दिको ग्रन्थ कारकसंबन्धोद्योत) का अनुसार तर पाणिनीय व्याकरणमा सम्बन्धका उक्त र अनुक्त भेदहरू बताइएको छैन । त्यस्तै विभक्ति पनि उक्त र अनुक्त भेदले दुई प्रकारको हुन्छ ।

**३.२.३. यो यत्र प्रत्ययो जातः समासो यत्र वा भवेत् ।**

**स एनं वक्ति युञ्जानस्तस्य लिङ्गेन संख्यया ॥३॥**

तेस्रो कारिकामा ६ प्रकारका कारक र सम्बन्धलाई बताउने बाला को हो ? र जसले गर्दा त्यो कारक उक्त कहलिन्छ त्यस विषयमा भनिएको छ । जो प्रत्यय तद्धित वा कृत आदि जुन अर्थमा अर्थात् कर्ता, कर्म आदि कारक अर्थमा अथवासम्बन्ध अर्थमा विधान गरिन्छ, जुन अर्थमा समास हुन्छ त्यो प्रत्यय र समास त्यस अर्थलाई (जुन अर्थमा त्यो विधान गरिएको छ ) भन्दछ । कुन प्रकारले अथवा कसरी भन्दछ भन्ने विषयमा अगाडि भनियो कि जुन अर्थमा

प्रत्यय गरिएको छ त्यसको स्त्रीपुंनपुंसक लिङ्ग सँग र एकवचन द्विवचन र बहुवचन संख्या सँग सम्बन्धीत भएर त्यस अर्थलाई बताउँछ । प्रत्ययले जुन अर्थलाई भन्दछ त्यो प्रत्यय त्यसैको लिङ्ग संख्या सँग युक्त हुन्छ ।

जस्तैः- कृत् प्रत्ययमा – कारिका स्त्री, कारकः पुरुषः, कारकं कुलम् ।

तद्धित प्रत्ययमा – वैयाकरणी स्त्री, वैयाकरण पुरुषः, वैयाकरणं कुलम्

समासको उदाहरण – कृतप्रणामा स्त्री, कृतप्रणामः पुरुषः, कृतप्रणामं कुलम् ।

त्यसैगरी द्विवचनमा कारिके स्त्रियौ, कारिकाः स्त्रियः, कारकौ पुरुषौ, कारकाः पुरुषाः कारके कुले, कारकानि कुलानिइत्यादि । यसै गरी अन्यत्र पनि कृत्तद्धित समासहरूमा लिङ्ग र संख्याको नियम जान्नु पर्दछ ।

आख्यातिक् प्रत्यय (तिङ् प्रत्यय तिप्, तस्, झि आदि ) आख्यातिक् स्त्रीपुंनपुंसक आदि लिङ्गलाई बुझाउँदैन । कर्ता, कर्म आदि जुन अर्थमा ति प्रत्यय हुन्छन् त्यसको संख्यालाई मात्र बुझाउँछन् ।

जस्तैः- एकवचन – ओदनं पचति सुपकारः

द्विवचन – ओदनं पचतः सूपकारौ

बहुवचन –ओदनं पचन्ति सूपकाराः ।

स्त्रीलिङ्ग एकवचन – ओदनं पचन्ती स्त्री

द्विवचन – ओदनं पचन्त्यौ स्त्रियौ

बहुवचन – ओदनं पचन्त्यः स्त्रियः ।

नपुंसकलिङ्ग – एकवचन – ओदनं पचत् कुलम्

द्विवचन – ओदनं पचती कुले

बहुवचन – ओदनं पचन्ति कुलानि ।

यसै गरी कर्म वाच्यमा – एकवचन – कटः क्रियते देवदत्तेन

द्विवचन – कटौ क्रियेते देवदत्तेन ।

बहुवचनमा – कटाः क्रियन्ते देवदत्तेन ।

यसै गरी अन्यत्र पनि बुझ्नु पर्दछ ।

त्वं, युवाम्, यूयम् इत्यादिको योग भएमा मध्यम पुरुष हुन्छ । जस्तैः-

एकवचन – त्वं भवसि ।

द्विवचन – युवां भवथः ।

बहुवचन – यूयं भवथ ।

त्यस्तै गरी कर्म वाच्यमा एक वचन – त्वं हन्यसे देवदत्तेन ।

द्विवचन – युवां हन्येथे देवदत्तेन ।

बहुवचन – यूयं हन्यध्वे देवदत्तेन ।

त्यसै गरी सबै ठाँउमा बुझ्नु पर्दछ ।

अहम्, आवाम्, वयम् यिनिहरूको योगमा उत्तम पुरुष हुन्छ ।

जस्तैः- कर्तवाच्य एकवचन – अहं भवामि ।

द्विवचन – आवां भवावः ।

बहुवचन – वयं भवामः ।

यसै गरी एक वचनमा – अहं हन्ये देवदत्तेन ।

द्विवचन – आवां हन्यामहे देवदत्तेन ।

बहुवचन – वयं हन्यामहे देवदत्तेन ।

यस्तै सबै ठाउँमा बुझ्नुपर्दछ ।

अन्यत्र अरू नाम शब्दको योग भएमा प्रथम पुरुष हुन्छ । जस्तै-

एकवचन – देवदत्तो भवति ।

द्विवचन – देवदत्तौ भवतः ।

बहुवचन – देवदत्ताः भवन्ति ।

अभिभवति त्वां देवदत्तः । सकर्मक प्रयोगमा

जानाति त्वां देवदत्तः ।

कर्म वाच्यमा – पच्यते ओदनः ।

त्वया, क्रियते कटः मया ।

भाववाच्यमा – त्वया भूयते, मया स्थीयते ।

त्यसैगरी सर्वत्र लिङ्ग संख्या आदिको नियम बताइएको छ । उक्तका विषयमा प्रथम कारिकामा उदाहरनहरू दिएकै छन् त्यो एक दिग्दर्शन मात्र हो । अन्यत्र पनि आख्यात (तिङ् प्रत्यय) कृत्, तद्धित र समासहरू द्वारा कारकहरू उक्त हुन्छन भन्ने कुरा युक्ति अनुसार बुझ्नु पर्दछ । जब भाव अर्थमा प्रत्यय हुन्छन् तव कुनै पनि कारक उक्त हुँदैनन् । भाव अर्थमा अकर्मक धातुहरू देखि त्यसै अर्थमानै प्रत्ययहरू हुन्छन् । सकर्मक धातुहरू देखि पनि यदि कर्म विवक्षित हुँदैन भने भाव अर्थमानै प्रत्ययहरू हुन्छन् । जस्तैः भूयते देवदत्तेन, स्थियते युवाभ्याम्, सुप्यते युष्माभिः, पठ्यते अष्माभिः, गम्यते देवदत्तेन इत्यादि । भाव भनेको सत्ता हो र त्यो असङ्ख्य हुने भएकाले त्यस अर्थलाई भन्नु पर्दा सामान्यतः एकवचन र प्रथम पुरुष नै हुन्छ । भाव अर्थमा विधान गरिएका कृत्य प्रत्ययको प्रयोग भएमा कर्म कारक पनि उक्त हुन्छ किनकी भाव अर्थमा पनि धात्वर्थको व्यापकता हुन्छ भन्ने न्याय अनुसार । जस्तैः ग्रामं गन्तुम् उद्यतः, ओदनं भुक्त्वा व्रजति । यस्तै अन्यत्र पनि ‘उह’ विभक्ति र वचनको विपरिणाम गर्नुपर्दछ । यहाँ प्रश्न हुन्छ कि प्रधान क्रिया सँग सम्बन्ध हुनाले उक्तत्व हुन्छ र गौण क्रिया सँग सम्बन्ध हुनाले अनुक्त हुन्छ र गौण क्रिया सँग सम्बद्ध हुनाले अनुक्त हुन्छ भनेको ठाँउमा त्यस्ता सबै कारकहरू उक्त हुन्छन् भन्न सकिन्छ त्यसैले ओदनः पक्त्वा भूज्यते यस वाक्यमा भूज्यते क्रिया द्वारा ओदन उक्त भएकोले त्यसमा प्रथमा विभक्ति नै हुन्छ अन्यथा अनुक्त भएको भए द्वितीया विभक्ति पनि हुन्थ्यो । उपर्यूक्त कुरा सत्य हो किनकी सबै व्यवहार प्रधान कै अनुसरण गर्दछन्, त्यसो हुँदा ओदन शब्दको कर्म अर्थमा प्रधान शक्ति भएमा भोजन क्रिया सँग सम्बन्ध हुँदा ओदन उक्त हुन्छ, पचन् क्रिया सँग सम्बन्ध भएकै हुँदा अप्रधान शक्ति को रूपमा उक्त भएको बुझिन्छ । त्यस परिस्थितिमा अनुक्त अर्थमा विहित जो द्वितीया आदि विभक्ति छन् तिनीहरूको अवकाश (प्रयोग हुने ठाऊँ) कहाँ रह्यो र यस कुरालाई कसरी भनिएको छ र प्रधान शक्तिलाई अणिधान गर्दा गौण शक्ति पनि अविहित जस्तो बुझिन्छ । यस प्रकार साध्य भएकोले ओदनः पक्त्वा भूज्यते यस वाक्यमा भोजन क्रियाको प्राधान्य र कृदन्त क्रिया त्यसको विशेषण भएकोले गौण रूपमा बुझिन्छ । यस्तै – देवदत्तो भूक्त्वा व्रजति इत्यादि वाक्यमा पनि समान न्याय (व्यवहार) भएकोले कर्ता अर्थमा प्रथमा विभक्ति नै हुन्छ । यहाँ कदापि अनुक्त जस्तै तृतीया विभक्ति हुदैन यसै गरी अन्यत्र पनि बुझ्नु पर्दछ । उक्त भनाइले उक्तत्व वा अभिहितत्वको बोध उक्त न्याय द्वारा सिद्ध भएकोले यहाँ केही विशेष भन्नु पर्ने छैन ।

**निष्कर्षः-** तेस्रो कारिकामा ६ प्रकारका कारकहरू तथा कारक र सम्बन्धको विवक्षा गर्नुको साथ साथै कारक उक्त कहलिने विषयमा व्याख्या गरिएको छ । जो प्रत्यय तद्धित वा कृत् आदि अर्थमा अर्थात् कर्ताकर्म अर्थमा अथवा सम्बन्ध अर्थमा विधान गरिन्छ वा जुन अर्थमा समास हुन्छ त्यो प्रत्यय र समास त्यसै अर्थलाई भनिन्छ । जुन अर्थमा प्रत्यय गरिएको छ त्यसको स्त्रीपुंनपुंसक लिङ्ग सँग र एकवचन द्विवचन र बहुवचन संख्या आदि सँग सम्बन्धीत भएर त्यस् अर्थलाई बताउँछ । प्रत्ययले जुन अर्थलाई भन्दछ त्यो प्रत्यय त्यसैको लिङ्ग संख्यासँग युक्त हुन्छ । जस्तै कृत् प्रत्ययमा –कारकः पुरुषः , कारिका स्त्री, कारकं कुलम् । त्यस्तै तद्धित प्रत्ययको समासमा भने – कृत् प्रणामः पुरुषः, कृत् प्रणामा स्त्री, कृत् प्रणामं कुलम् । त्यस्तै द्विवचनमा – कारकौ पुरुषौ, कारके स्त्रियौ, कारके कुले । यसै प्रकारले अन्यत्र पनि कृत् तद्धित् समसहरूमा लिङ्ग र संख्याको नीयम जान्नु पर्दछ ।

**३.२.४. लिङ्गसङ्ख्याभियोगश्च प्रायो भवति दर्शितः ।**

**वेदाः प्रमाणमित्यादिप्रयोगो येन सम्मतः ॥४॥**

कारक र क्रियाको सङ्ख्या (एकवचन, द्विवचन र बहुवचन) सँग सम्बन्ध र विशेषण को विशेष्य सँग लिङ्ग र सङ्ख्याको सम्बन्ध प्रायः देखाइएको हुन्छ । जुन सम्बन्धले ‘वेदाः प्रमाणम्’ जस्ता प्रयोगहरूमा विशेषण र विशेष्यको सम्बन्ध युक्तिसम्मत होस् । अर्थात् प्रमाणित गरिन्छ जसले त्यसलाई प्रमाणको रूपमा उपस्थापित गर्नुपर्दा यस्तो प्रयोग युक्तिसम्मत नै हुन्छ । यहाँ ‘प्र’ उपसर्गपूर्वकमाधातुदेखि **‘करणाधिकरणयोश्च’**यस सूत्रले युट् प्रत्यय हुन्छ ।

**निष्कर्षः-** कारक र क्रियाहरूको सङ्ख्या सँग सम्बन्ध र विशेषणको विशेष्य सँग लिङ्ग र सङ्ख्याको सम्बन्ध देखाइएको हुन्छ । जुन सम्बन्धले ‘वेदाः प्रमाणम्’ जस्ता प्रयोगहरूमा विशेषण र विशेष्यको सम्बन्ध युक्तिसम्मत हुन्छ । सबै वेदहरू प्रमाणको रूपमा उपस्थापित गर्नुपर्दा यस्तो प्रयोग युक्तिसम्मत नै हुन्छ । यहाँ ‘प्र’ उपसर्ग पूर्वक मा धातु देखि ‘करणाधिकरयोश्च’ यस सूत्रले युट् प्रत्यय हुन्छ ।

**३.२.५. मुख्यं कर्त्तारमाचष्टे प्रत्ययोऽनेककर्तृके ।**

**मुख्यः प्रयोजको ज्ञेयः प्रयुक्तो नापरैर्यदि ॥५॥**

अनेक कर्त्ता रहेको स्थितिमा धातुदेखि कर्त्ता अर्थमा विधान गरिएको प्रत्ययले मुख्य कर्त्तालाई बताएको हुन्छ । मुख्य कर्त्ता भनेको प्रयोजक हो भनेर बुझ्नु पर्छ किनकी त्यो प्रयत्नवान (कार्यमा संलग्न) भएकोले प्रयोजकलाई नै मुख्य कर्त्ता भनेर बुझ्नु पर्दछ । यदि प्रयोजक कर्त्ता अरूद्वारा प्रयुक्त हुन्छ भने त्यो मुख्य कर्त्ता हुँदैन किनकी प्रयोग गर्नेवाला जो अन्य व्यक्ति हो त्यही नै प्रयत्नवान कहलाउँछ र त्यसैको प्राधान्य हुन्छ । जस्तैः- जब यज्ञदत्तद्वारा प्रयुक्त (अर्हाइएको) देवदत्तले भात पकाउँछ भने कोही पकाउँछ र त्यसलाई अन्य कसैले प्रयोग गर्छ यस्ता वाक्यमा **‘धातोश्च हेतौ’**यस सूत्रले धातु देखि ‘इन्’ प्रत्यय हुन्छ र कर्त्तामा परस्मैपद हुन्छ । **‘धातोश्च हेतो’**भन्ने सूत्रले धतुदेखि णिन् (इन्) प्रत्यय हुन्छ र कर्त्ता अर्थमा परस्मैपद हुन्छ । प्रयोग जस्तैः- पाचयति ओदनं देवदत्तेन यज्ञदत्तः । क्रियाद्वारा उक्त भएकोले यज्ञदत्त शब्ददेखि कर्त्तामा प्रथमा विभक्ति भयो । देवदत्त शब्दमा भने गौण कर्त्ता अर्थमा तृतीया विभक्ति भयो किनकी क्रियाद्वारा यहाँ गौण कर्त्ता उक्त अर्थमा छैन । जब देवदत्तद्वारा अर्हाइएका यज्ञदत्त जब विष्णुमित्र द्वारा प्रयुक्त हुन्छ तब इनन्त ‘पच्’ धातुदेखि पुनः इन् प्रत्यय हुन्छ । ‘देवदत्तेन यज्ञदत्तेन विष्णुमित्रः । यहाँ प्रधान कर्त्ताको रूपमा विष्णुमित्र उक्त भएकोले कर्त्ता अर्थमा प्रथमा विभक्ति भयो । अनुक्त कर्त्ताहरू देखि सर्वत्र तृतीया विभक्तिनै हुन्छ । यस्तै सारवत्रिक (सबै कारकहरूको) नियम हो ।

**निष्कर्षः-**  धातुदेखि कर्ता अर्थमा विधान गरिएको प्रत्ययले मुख्य कर्तालाई बताएको हुन्छ । मुख्य कर्ता प्रयोजक हुन्छ किनकि त्यो प्रयत्नवान (कार्यमा सङ्लग्न ) भएकोले प्रयोजकलाई नै मुख्य कर्ता बुझ्नुपर्छ । प्रयोजक कर्ता अरू द्वारा प्रयुक्त भएमा मुख्य कर्ता हुँदैन कारण प्रयोग गर्नेवाला अन्य व्यक्तिनै प्रयत्नवान होर त्यही त्यसको प्राधान्य हुन्छ । **‘धातोश्च हेतौ’**भन्ने सूत्रले धातुदेखि णिन् (इन्) प्रत्यय हुन्छ र कर्ता अर्थमा परस्मैपद हुन्छ । जस्तैः- पाचयति ओदनं देवदत्तेन यज्ञदत्तः । यहाँ क्रिया उक्त भएकोले यज्ञदत्त शब्ददेखि कर्तामा प्रथमा विभक्ति भयो र देवदत्त शब्दमा चै क्रियाद्वारा गौण कर्ता उक्त नभएकोले कर्ता अर्थमा तृतीया विभक्ति भएको हो ।

**३.२.६. दुहादेर्गौणकं कर्म्म नीवहादेः प्रधानकम् ।**

**इनन्ते कर्तृकर्म्मव अन्यद् वा वक्ति कर्म्मजः ॥६॥**

दुह आदि धातुदेखि कर्म अर्थमा प्रत्यय भएमा त्यसले गौण कर्म अर्थलाई बताउँछ प्रधानलाई बताउँदैन । ती उक्त दुहादि धातु निम्न श्लोकानुसार छन्[[18]](#footnote-19)३३।उक्त श्लोकमा रहेको चकारले जयति (जि धातु) आदिको पनि ग्रहण हुन्छ । त्यो पनि निम्न लिखित श्लोकानुसार रहेको छः-

दुहादि धातुका कर्म अर्थमा प्रत्यय भएका उदाहरणहरू निम्नानुसार रहेका छन् -[[19]](#footnote-20)३४

दुह्यते गौः पयो गोपालकेन, याच्यते पौरवः कम्बलं वटुना, रुध्यते गौर्व्रजं गोपालकेन (गां ब्रजं), पृच्छ्यते छात्रः पन्थानं पथिकेन, भिक्ष्यते पौरवो गां द्विजेन, वृक्षोऽवचीयते फलानि लोकैः, उद्यते शिष्यो धर्ममुपाध्यायेन, शिष्योनुशिष्यते शास्त्रं पण्डितेन । यसै गरी ग्रामः शतं जीयते च्छात्रेण, गर्ग्गाः शतं दण्डयन्ते नृपेण, प्रार्थ्यते गां गृहमेधी द्विजेन, मथ्यते स्म जलधिरमृतं देवासुरैः । यहाँ उपयोग गरिएको पयः आदि कर्म निमित्त मानेर हुने (गौः आदि) गौण हुन् गौण भएकालेकर्म अर्थमा विधान गरिएको आत्मनेपदद्वारा कर्म उक्त भएकोले कर्ममा प्रथमा विभक्ति हुन्छ र अनुक्त भएमा द्वितीया नै हुन्छ । ‘नीवहादेः प्रधानकमिति’ नीवह आदि धातु देखि प्रधान कर्म अर्थमा प्रत्यय हुन्छन् नीव आदि धातुहरू निम्न श्लोकानुसार रहेका छन् –[[20]](#footnote-21)३५

कर्म अर्थमा भएको प्रत्ययले कर्मलाई बताउँदछ भन्ने वाक्यको प्रत्येक सँग सम्बन्ध हुन्छ । प्रयोग यस प्रकार छ- नीयते भारो ग्रामं देवदत्तेन, उह्यते भारो ग्रामं देवदत्तेन, ह्रियते कुम्भो ग्रामं देवद्त्तेन, अजा ग्राममाकृष्यते जनेन । यहाँ यी वाक्यहरूमा भारआदि लैजादै गरिएको जो छ त्यसको प्रधानता हुने भएकोले त्यो क्रियाद्वारा उक्त भयो । **इनन्तेकर्तृकर्म्मैव अन्यद् वेति** । यसको अर्थ यस प्रकार छ – इनन्त धातुमा पहिले कर्ता रहेको जो छ त्यो पछि कर्म हुन्छ, त्यो कर्म कर्मज प्रत्ययलाई बताउँने बाला हुन्छ अथवा ग्रामादि कर्मलाई बताउने बाला हुन्छ । यस भनाइको अभिप्राय यस प्रकार छ –शिष्टहरूको प्रयोग अनुसार इनन्त धातुमा पर्यायले (पालै पालो) कर्म उक्त हुन्छ यस प्रकार टीकाकारको अभिप्राय रहेको छ । जस्तैः- ग्रामं गम्यते देवदत्तो यज्ञदत्तेन, ग्रामो देवदत्तमिति वा । यसै गरी ओदनं भोज्यते देवदत्तेन, ओदनो देवदत्तमिति वा । बोध्यते धर्म्मं शिष्योऽध्यापकेन, धर्म्मः शिष्यमिति वा । माणवकोऽध्याप्यते वेदमुपाध्यायेन, माणवकं वेद इति वा । मासमास्यते देवदत्तो यज्ञदत्तेन, मासो देवदत्तमिति वा ।

अकर्मक धातुहरूको प्रयोग भएमा काल, अध्वा, भाव र देश वाचि शब्दहरूको कर्म संज्ञा हुन्छ । त्यस स्थितिमा मास शब्द कर्मवाचि हुन्छ । कालादि शब्दसँग सम्बन्ध भएमा पनि अकर्मक धातुहरू देखि इन् प्रत्यय नभएको अवस्थामा जो कर्त्ता हुन्छ त्यो इन् प्रत्यय भएपछि व्याप्य विवक्षमा कर्म संज्ञक हुन्छ । यदि यहाँ पर्याय, (क्रम) अर्थमा सम्मति छ भने इनन्त भएमा पहिलेको कर्त्ता कर्म नै हुन्छ भनेर कसरी भन्न सकिन्छ ? यो कुरा सत्य हो तर गत्यर्थक धातुदेखि पहिलेको कर्त्ता इनन्तमा कर्म हुन्छ भन्ने नियम कसैको अभिमत भएकोले **‘कर्तृकर्मैवेति’** यस्तो भनिएको हो । प्रायः यसै पक्षलाई स्वीकार गरेर प्रयोग गरिनु पर्दछ, अर्को पक्ष पनि सम्भव भएकोले यहाँ देखाइएको हो ।

**निष्कर्षः-** दुह् आदि धातु देखि कर्म अर्थमा प्रत्यय भएमा त्यसले गौण कर्म अर्थलाई बताउँछ प्रधानलाई बताउँदैन । कर्म अर्थमा विधान गरिएको आत्मनेपद द्वारा कर्म उक्त भएकाले कर्ममा प्रथमा विभक्ति हुन्छ अनुक्त भएको खण्डमा भने द्वितीया नै हुन्छ । शिष्टहरूको प्रयोगानुसार इनन्त धातुमा पर्यायले (पालैपालो) कर्म उक्त हुन्छ भन्ने टीकाकारको अभिप्राय रहेको छ । जस्तैः- ग्रामं गम्यते देवदत्तोयज्ञदत्तेन, ग्रामो देवदत्तमिति वा । यहाँ गत्यर्थक धातु देखि पहिलेको कर्ता इनन्त मा कर्म हुन्छ भन्ने नियम कसैको अभिमत भएकोले **‘कर्तृकर्मैव’**यस्तो भनिएको हो ।

**३.२.७ गमनाहारबोधार्थशब्दार्थाऽकर्म्मधातुषु ।**

**अनिनन्तेषु यः कर्त्तां स्यादिनन्तेषु कर्म्म तत् ॥७॥**

गमन र आहार बोध र शब्द अर्थ बुझाउने र अकर्मक धातुहरू का विषयमा ‘इन्’ प्रत्यय नहुँदा जो कर्ता हुन्छ त्यो ‘इनन्त’ भएपछि कर्म हुन जान्छ यस्तो नियम रहेको छ । यो नियम सर्वत्र लागु हुने भए पनि केही प्रयोगहरूमा नहुने देखिएको छ । जस्तैः- गत्यर्थक धातुहरू देखि ‘इन्’ प्रत्यय नहँदा ग्रामं गच्छति देवदत्तः । यस प्रयोगमा ‘गम्’ धातुको कर्त्ता देवदत्तः रहेको छ । ग्रामं गमयति देवदत्त यज्ञदत्तः । यस वाक्यमा ‘गम्’ धातुदेखि ‘इन्’ प्रत्यय हुँदा र ‘इन्’ प्रत्यय नहुँदा को कर्त्ता यहाँ कर्म भएको छ । त्यसकारण देवदत्तं यस्तो प्रयोग भयो तर यो धातुदेखि ‘इन्’ प्रत्यय नहुँदा को कर्त्ता ‘इन्’ प्रत्यय हुँदा कसैले कर्मको रूपमा प्रयोग गर्न चाहँदैनन् । जस्तैः- यापयति ग्रामं देवदत्तेन यज्ञदत्तः । यहाँ देवदत्त शब्द ‘इन्’ प्रत्यय नहुँदाको कर्त्ता हो । तर ‘इन्’ प्रत्यय भएपछि कर्मको रूपमा प्रयोग गरिन्छ ।

१. गत्यर्थक धातुकै अर्को उदाहरण हो – संपदं प्राप्नोति चैत्रः । ‘इन्’ प्रत्यय हुँदा – प्रापयति संपदं चैत्रं नृपः । यस्तो प्रयोग हुन्छ ।

२. आहारार्थक धातुहरूमा जस्तै – ओदनं भुङ्ते देवदत्तः । यस वाक्यमा ‘इन्’ प्रत्यय नहुँदाको कर्त्ता – देवदत्त भोजयति ओदनं देवदत्तम् ईश्वरः । यस वाक्यमा कर्म हुन्छ । पयः पिबति चातकः । यहाँ ‘पा’ धातुको कर्त्ता चातक – पाययति पयः चातकं जलदः । यस वाक्यमा कर्म हुन्छ ।

३. बोधार्थक धातुहरूमा जस्तै ‘इन्’ प्रत्यय नहुँदा बुध्यते शिष्यो धर्मम् र ‘इन्’ प्रत्यय हुँदा बोधयति धर्मं शिष्यमुपाध्यायः यस्तो हुन्छ । यसै गरी पश्यति चैत्रं मैत्रः । र चैत्रं दर्शयति मैत्रं विष्णुमित्रः । आदि वाक्य हुन्छन् ।

४. शब्दार्थक धातुहरूमा ‘इन्’ प्रत्यय नहँदा पठति शास्त्रं शिष्यः । र ‘इन्’ प्रत्यय हुँदा पाठयति शास्त्रं शिष्यमुपाध्यायः । यस्तो हुन्छ । त्यस्तै आभाषते मैत्रं देवदत्तः । र मैत्रमोभाषयति देवदत्तं यज्ञदत्तः । यस्तो हुन्छ ।

५. अकर्मक धातुहरूमा ‘इन्’ प्रत्यय हुँदा घटमुत्पादयति कुलालः । यस्तै मासमास्ते देवदत्तः । मासमासयति देवदत्तं यज्ञदत्तः । त्यस्तै क्रोशमास्ते ब्रीहिः, क्रोशमासयति ब्रीहि कृषीबलः । त्यस्तै ओदनंपाकं स्वपिति देवदत्तः, ओदनपाकं स्वापयति देवदत्तं यज्ञदत्तः । कुरून् वसति देवदत्तः, कुरून् वासयति देवदत्तं यज्ञदत्तः । यसै गरी सर्वत्र गत्यर्थक धातुहरूको कर्मका विषयमा बुझ्नु पर्दछ । जब ‘इन्’ प्रत्ययान्त गत्यर्थक धातुहरू देखि अर्को हेतुको विवक्षा हुँदा फेरी ‘इन्’ प्रत्यय हुन्छ तब- ग्रामं गमयति देवदत्तं यज्ञदत्तेन विष्णुमित्रः । इत्यादि प्रयोगहरू बनाउँनु पर्छ । कर्म अर्थमा चैं ग्रामं गम्यते देवदत्तो यज्ञदत्तेन विष्णुमित्रेण । यस प्रकार हुन्छ । यहाँ शङ्का हुन्छ कि कर्ममा प्रत्यय हुँदा को प्रयोगमा विष्णुमित्रद्वारा प्रेरीत यज्ञदत्तलाई कर्म संज्ञा प्राप्त हुनुपर्ने कसरी कर्त्ता भयो प्रश्न ठिकै हो अब यहाँ ‘इन्’ प्रत्ययान्त गम्आदि धातु अर्को अर्थलाई बताउने बाला भएकाले गमन अर्थ गौण भएकाले यहाँ यज्ञदत्त कर्म भएन ।

त्यसैले ‘गमिन्’ (गम् धातुदेखि इन् प्रत्यय हुँदा) गत्यर्थक धातुदेखि प्राप्त कर्ता अर्थको ‘क्त’ प्रत्यय हुँदैनयदि यस्तो हो भने ग्रामाय गमयति यस प्रयोगमा गत्यर्थक धातुहरूलाई हुने कर्म अर्थमा चतुर्थी विभक्ति नहुने भयो किनकी गति अर्थ यहाँ गौण भएकोले र गौण र मुख्य दुबैलाई कार्य प्राप्त हुँदा मुख्यलाइनै कार्य प्राप्त हुन्छ यस्तो नियम छ । भन्ने यो कुरापनि ठिक हो । यहाँ ग्रामाय गच्छति देवदत्तः । तं यज्ञदत्तः प्रयुङ्ते । यस वाक्यमा पहिले नै ग्राम शब्ददेखि चतुर्थी विभक्ति हुन्छ । पछि इनि प्रत्यय हुँदा पहिला जस्तै नै प्रयोग हुन्छ यसमा कुनै दोष छैन ।

**निष्कर्षः-**यस कारिका नं. ७ मा गमन र आहार बोध र शब्द को अर्थ बुझाउने र अकर्मक धातुमा ‘इन्’ प्रत्यय नहुँदा जो कर्ता हुन्छ त्यो इनन्त भएपछि कर्म हुन्छ भन्ने नियम रहेको छ । यो नियम सर्वत्र लागु हुने भए पनि केही प्रयोगमा नहुने देखिएको छ । जस्तैः- ग्रामं गच्छति देवदत्तः यस प्रयोगमा ‘गम्’ धातुको कर्ता ‘देवदत्तः’ रहेको छ । ग्रामं गमयति देवदत्तं यज्ञदत्तः’ यस प्रयोगमा ‘गम्’ धातुदेखि ‘इन्’ प्रत्यय हुँदा ‘इन्’ प्रत्यय नहुँदाको कर्ता यहाँ कर्म भएको छ। त्यसैले ‘देवदत्तं’ यस्तो प्रयोग भयो । यहाँ धातुदेखि ‘इन्’ प्रत्यय नहुँदा को कर्ता र ‘इन्’ प्रत्यय हुँदा कसैले पनि कर्मको रूपमा प्रयोग गर्न चाँहदैन ।

**३.२.८. न नीखाद्यादिशब्दायक्रन्दह्वाः कर्तृकर्म्मकाः ।**

**तथा भक्षिरहिंसायां वहोऽसारथिकर्तृकः ॥८॥**

णीञ् – खाद् – अद् – शब्दाय – क्रन्द – ह्वेञ् यी धातुहरू कर्तृकर्मक हुँदैनन्, (कर्त्ता नै कर्म हुन्छ जसको त्यसलाई कर्त्तृकर्मक भनिन्छ । ) अर्थात् ‘इन्’ प्रत्यय नहुँदा जो कर्त्ता हुन्छ त्यही ‘इन्’ प्रत्यय भएपछि कर्म संज्ञक हुने नियम उक्त धातुहरूमा हुँदैन । प्रयोग – नाययति भारं देवदत्तेन यज्ञदत्तः । नी धातु गत्यर्थक भएकोले प्राप्त जो कर्तृकर्म हो त्यसको प्रतिषेध गरिएको हो । जस्तै खादयति ओदनं देवदत्तेन यज्ञदत्तः, आदयति वा । भुक्त अर्थ भएकोले यी दुबै प्रयोगमा कर्त्तालाई कर्म हुने नियम प्राप्त भएकोमा प्रतिषेध गरिएको हो । शब्दं करोति यस अर्थमा शब्दाय धातु हो । प्रयोग – शब्दाययति कीचकैर्मारुतः । शब्दार्थक भएकोले यहाँ पनि उक्त नियम प्राप्त भएकोमा प्रतिषेध गरिएको हो । यस्तै क्रन्दयति बालकेन दुर्जनः । यहाँ अकर्मक धातु देखि कर्ममा प्रथमा विभक्ति प्राप्त भएकोमा निषेध गरिएको हो । यस्तै देवदत्तमाह्वयति यज्ञदत्तेन विष्णुमित्रः । यहाँ शब्दार्थक भएकोले प्रतिषेध गरिएको हो ।

त्यसैगरी भक्षधातु देखि अहिंसा अर्थमा कर्तृकर्म हुँदैन, अर्थात इन् प्रत्यय नभएका अवस्थाको कर्त्ता इन् प्रत्यय हुँदा कर्मसंज्ञक हुँदैन । प्रयोग – भक्षयति पिण्डिं देवदत्तेन यज्ञदत्तः । हिंसा अर्थ बुझिएमा फेरी पूर्वोक्त विधि लागु हुन्छ । जस्तै – भक्षयति पतङ्गान् पक्षिणं कपोतः । भक्षयति सस्यं बलीवर्दान् वाहीकः । जसको कि त्यो अन्न बाली हो त्यसको भक्षण द्वारा त्यो पिडित हुन्छ त्यसकारणले यहाँ हिंसा अर्थ बुझिन्छ ।

वह धातुको सारथी कर्त्ता नभएको अवस्थामा पनि कर्मकर्तृक नियम हुँदैन । असारथी कर्तृकः भनेको नियन्त्रण गर्नेवाला नभएको भन्ने अर्थ हो । प्रयोग – वाहयति भारं ग्रामं वण्ठेन देवदत्तः । सारथी कर्त्ता भएमा पूर्वोक्त विधिनै हुन्छ, जस्तै – वाहयति बलीवर्द्दान् सस्यं ग्रामं सारथीः । यसै गरी अन्यत्र पनि उक्त नियम बुझ्नु पर्दछ ।

**निष्कर्षः**- णीञ् – खाद् – अद् – शब्दाय – क्रन्द – ह्वेञ् यी धातुहरू कर्तृकर्मक हुँदैनन् । कर्तृकर्मक भन्नाले जसको कर्ता नै कर्म हुन्छ । ‘इन्’ प्रत्यय नहुँदा जो कर्ता हुन्छ त्यही ‘इन्’ प्रत्यय भएपछि कर्म संज्ञक हुने नियम उक्त धातुहरूमा हुँदैन । ‘नी’ धातु गत्यर्थक भएकोले त्यो कर्तृकर्म हुन्छ । त्यसैले यसको प्रतिषेध गरिएको हो । ‘शब्दार्थक’ धातु भएकोले यहाँ पनि उक्त नियम प्राप्त नभएकोले प्रतिषेध गरिएको हो । त्यसैले ‘क्रन्द’ मा अकर्मक धातुदेखि कर्ममा प्रथमा विभक्ति प्राप्त भएकोले निषेध गरिएको हो ।

**३. २.९. हृ-क्रोरपि तथा कर्त्ता इनन्ते कर्म्म वा भवेत् ।**

**अभिवादि-दृशोरेवमात्मने-विषये परम् ॥९॥**

हृ र क्रि धातुका विषयमा पहिलेको नियमानुसार इन् प्रत्यय नहुँदाको कर्त्ता इन् प्रत्यय भएपछि कर्मसंज्ञक हुन्छ भन्ने हो । त्यसै अनुसार हृ धातु र दृश धातु गति बोधक अर्थ बाला भएकाले नित्यनै प्राप्त रहेको जो कर्म संज्ञा त्यो विकल्पले हुन्छ । क्रि धातु र अभिपूर्वक वद धातु देखि प्राप्त नभएको परिष्थितिमा विकल्पले कर्म संज्ञाको विधान गरियो जस्तैः- हारयति भारं ग्रामं देवदत्तः, देवदत्तेन वा, कारयति कटं देवदत्तं यज्ञदत्तः, देवदत्तेनेति वा, ‘अभिवादि दृशोः’ यस पदमा अभिवादि शब्द वद् धातु देखि घञ् प्रत्यय गरेर त्यसदेखि पुनः इन् प्रत्यय गरेपछि बनेको हो । कसैले यसलाई चुरादि गणको वदिर् धातुबाट बनेको भन्छन् यसैगरी अभिवादि रूप बनेपछि हेतु अर्थमा ‘इन्’ प्रत्यय गरिन्छ । त्यसबाट बनेको प्रयोग हो – अभिवादयते तनयं गुरुं जनकः, तनयेनेति वा ।

आत्मनेपदका विषयमा -दर्शयते भृत्यमात्मानं राजा, भृत्येनेति वा । यसैगरी ‘अभिवादि दृशोः’ यस नियमानुसार परस्मै पदका विषयमा पहिले जस्तो प्राप्त छ त्यही नै हुन्छ । जस्तै – अभिवादयति भृत्येन स्वामिनं लोकः यहाँ कर्त्ताको विवक्षा हुन्छ । चैत्रं दर्शयति मैत्रं विष्णुमित्रः । यस वाक्यमा दृश् धातु बोधार्थक भएकोले ‘इन्’ प्रत्यय नहुँदाको कर्त्ता इन् प्रत्यय भएपछि कर्मसंज्ञक नै हुन्छ । गत्यर्थक धातुदेखि दृश् धातु पर्यन्त अन्य धातुहरूको इन् प्रत्यय नहुँदाको जो कर्त्ता नै रहन्छ कर्म हुँदैन । जस्तै – पाचयति ओदनं देवदत्तेन यज्ञदत्तः । , दापयति ग्रामं चैत्रेण विष्णुमित्रः । , पयो दोहयति ग्रामं गोपालकेन देवदत्तः । यसै गरी अन्य धातुहरूमा पनि पहिलेकै रीति अनुसार सर्वत्र हेतु अर्थमा ‘इन्’ प्रत्यय गर्दा रूपहरू हुन्छन् ।

**निष्कर्षः-** ९औँ कारिकामा हृ र क्रि धातुका विषयमा पहिलेको नियमानुसार ‘इन्’ प्रत्यय नहुँदाको कर्ता ‘इन्’ प्रत्यय भएपछि कर्म संज्ञक हुन्छ भन्ने हो । त्यसै अनुसार हृ धातु र दृश् धातु गति बोधक अर्थबाला भएकोले नित्य प्राप्त रहेको कर्म संज्ञा त्यो विकल्पले हुन्छ । त्यस्तै क्रि धातु र अभिपूर्वक वद् धातुदेखि प्राप्त नभएको परिष्थितिमा भने विकल्पले कर्म संज्ञाको विधान गरिन्छ ।

**३.२.१०. उक्तादन्यदनुक्तं स्यादुक्ते स्यात् प्रथमैव हि ।**

**अनुक्ते तु भवन्त्यन्या द्वितीयाद्या यथायथम् ॥१०॥**

‘उक्तात् अन्यत् अनुक्तं स्यात्’ यो वाक्य सुबोध (सजिलै बुझ्न सकिने) छ । यस पद्यमा उक्त र अनुक्त का विषयमा चर्चा गरिएको छ । उक्त र अनुक्तको प्रतिपादन गरेपछि विभक्तिहरूको उपक्रम हुन्छ । अतः **उक्ते स्यात् प्रथमैव हि ।** अर्थात् उक्त देखि प्रथमा विभक्ति नै हुन्छ । यहाँ एव शब्द अवधारण (निश्चय) अर्थमा छ । कारक उक्त वा सम्बन्ध उक्त भएमा प्रथमा विभक्ति नै हुन्छ ‘**प्रथमा विभक्तिर्लिङ्गार्थवचने’** यस वचन अनुसार, द्वितीया आदि अन्य विभक्तिहरू हुँदैनन् किनकि त्यही अर्थ उक्त भएकोले र ‘**उक्तार्थानामप्रयोग’** यस वचनले पनि । यसको अभिप्राय यो हो कि कर्तव्य आदि विभक्तिहरूको विधान गरिन्छ । जहाँ चैँ कर्मत्व आदि को प्रतिपादन अन्य विभक्तिहरूले गरेको हुन्छ त्यहाँ द्वितीया आदि कसरी हुन सक्छन् । जस्तैः- देवदत्तो भवति, कटः क्रियते, स्नानीयं चूर्णम्, दानियो ब्राह्मणः, उत्सन्नजनपदो देशः, आसनं पीठम्, गोमान् देवदत्तः । यस्तै अन्य पनि वाक्यहरूको अनुशरण गर्नुपर्दछ ।

अब उक्त विभक्तिको प्रतिपादन गरेर अनुक्त विभक्तिलाई सामान्य रूपमा प्रतिपादन गर्दै लेखक भन्दै छन् कि कारकहरू अनुक्त भएमा प्रथमालाई छोडेर अन्य द्वितीया आदि विभक्तिहरू जो – जो प्राप्त हुन्छन् तिनीहरूनै हुन्छन् । जो विभक्ति द्वितीया आदि मा जुन कुनै अर्थमा विधान गरिन्छ त्यो त्यस अर्थमा हुन्छ भन्ने यथायथं शब्दको परिमित (ठिक-ठिक) अर्थ हो । यहाँ देखि आरम्भ गरेर यथा यथं शब्दद्वारा सूचीत गरिए अनुसार अनुक्त विभक्तिहरूको नियम प्रतिपादन गरिन्छ ।

निष्कर्षः- यस १०औँ कारिकामा उक्त र अनुक्तका विषयमा चर्चा गरिएको छ । उक्त र अनुक्तको प्रतिपादन पश्चात् विभक्तिहरूको उपक्रम हुन्छ अर्थात् उक्तदेखि प्रथमा विभक्ति नै हुन्छ । कारक उक्त या अनुक्त जे भए पनि प्रथमा यसमा द्वितीया आदि अन्य विभक्तिहरू हुँदैनन् कारण त्यो अर्थ उक्त भएकोले । यसको अभिप्राय कर्मत्वको प्रतिपादन गर्न द्वितीया विभक्तिहरूको विधान गरिन्छ तर जहाँ कर्मत्वको प्रतिपादन अन्य विभक्तिहरूले गरेको खण्डमा द्वितीया आदि कसरी हुन सक्छ ? यहाँ लेखककानुसार, कारकहरू अनुक्त भएमा प्रथमालाई छोडेर अन्य द्वितीया आदि विभक्तिहरू जो – जो प्राप्त हुन्छन् तिनीहरूनै हुन्छन् र जो विभक्तिहरू द्वितीया आदि अर्थमा विधान गरिएको हुन्छ त्यो त्यसै अर्थमानै हुन्छ भन्ने यथायथं शब्दको परिमित अर्थ हो ।

**३.२.११. कर्तृसंज्ञे तृतीया स्याद् द्वितीया कर्म्मकारके ।**

**तयोरथ भवेत् षष्ठी कृति निष्ठादिवर्ज्जिते ॥११॥**

**कर्तृसंज्ञे तृतीया स्यात् .....**

कारकको कर्तृसंज्ञा भएमा तृतीया विभक्ति हुन्छ । **“कर्तरी वा”** यस वचन अनुसार जो प्रधानरूपले क्रिया सिद्धिमा लागेको हुन्छ त्यसले क्रिया गर्दछ, निष्पादन गर्दछ त्यस कारण त्यसको कर्तृसंज्ञा हुन्छ । जस्तैः- देवदत्तः काष्ठैः स्थाल्याम् ओदनं पचति । यस वाक्यमा देवदत्त कर्त्ता हो, यहाँ देवदत्त द्वारा प्रयोग गरिएको कारक समूह ले ज्वलनादि आफ्ना व्यापार द्वारा क्रियालाई निवृत्त गर्दछ र देवदत्त क्रियाका विषयमा प्रयत्नवान हुन्छ, त्यसकारण त्यो नै एक प्रधान रूपमा कर्त्ता हो । अन्य काष्ठ आदि होइनन् । यसै गरी सर्वत्र बुझ्नु पर्दछ ।

स्वतन्त्र र हेतु भेदले उक्त कर्त्ता दुई प्रकारको हुन्छ । यसमा प्रयोजक कर्त्ता पहिले भने अनुसार देवदत्त आदि स्वतन्त्र हो किनकी **‘यः करोति स कर्त्ता’** यस वचनानुसार त्यसको कर्तृ संज्ञा हुन्छ । जो चैं त्यस कर्त्तालाई सघाउँछ त्यो प्रयोजक हेतु कहलाउँछ । सो प्रयोजक तीन प्रकारको हुन्छः

क. प्रेषक ख. अध्येषक ग. आनुकूल्यभागी ।

उक्त तीन प्रकारमा जो प्रषण गर्छ स्वामीको रूपमा रहेर अरूलाई नियुक्त गर्छ जो सो प्रेषक कहलाउँछ । जस्तैः- कारयति कटं भृत्येन देवदत्तः । यहाँ देवदत्तनै स्वामी हो र कट् (गुन्द्री) बनाउन सेवकलाई आज्ञा पूर्वक नियुक्त गर्दछ । जो चैं कसैलाई सत्कार पूर्वक नियुक्त गर्दछ त्यो अध्येषक कहलाउँछ । जस्तैः- यज्ञदत्तो गुरुं भोजयति । यहाँ यज्ञदत्त सत्कारपूर्वक गुरुलाई भोजनका लागि नियुक्त गर्दछ । जो चैं प्रयुज्य (अर्हाउने वाला) को कार्य गर्न अनुकुल भाव राख्दछ न अर्हाउँछ न सत्कार पूर्वक नियुक्त गर्दछ । सो आनुकुल्यभागी कर्त्ता कहलाउँछ । सो (आनुकुल्यभागी कर्त्ता) दुई प्रकारको हुन्छ ।

क. सचेतन ख. अचेतन ।

ति मध्ये सचेतन जस्तैः सुपुत्रो जनकं हर्षयति । यहाँ सुपुत्र पितालाई हर्ष उत्पन्न गर्न अनुकुल हुँदै पितालाई नियुक्त गर्दछ । अचेतन कर्त्ता प्रयोजक भएर आनुकूल्यभागी हुन्छ तर अर्हाउने बाला र सत्कार पूर्वक नियुक्त गर्नेवाला हुदैन किनकी अचेतन न कसैलाई अर्हाउन सक्छ न सत्कार पूर्वक नियुक्त गर्न सक्छ । जस्तैः कारीषोऽग्निः अध्यापयति माणवकम् । यहाँ गुँइठाको आगो बल्दै गरेर शीत र अन्धकारलाई हटाउँदै अध्ययनका लागि अनुकुलता उत्पन्न गर्दै यहाँ अध्ययन कर्तालाई प्रयुक्त गर्दछ, त्यसकारण यसमा प्रयोजकत्व छ ।

त्यसैले **“कारयति यः स हेतुश्च”** यस वचनानुसार त्यसको हेतु संज्ञा र कर्तृसंज्ञा हुन्छ । त्यो यस प्रकारको कर्त्ता जब क्रिया द्वारा अनुक्त हुन्छ त्यतिबेला त्यसदेखि तृतीया विभक्ति हुन्छ भन्ने जान्नु पर्दछ ।

**प्रयोगः** देवदत्तेन क्रियते कटः, यज्ञदत्तेन कार्यते भृत्येन कटः, विष्णुमित्रेण भोज्यते ओदनं गुरुः, सुपुत्रेण मोद्यते जनकः, कारीषेणाध्याप्यते माणवकः, त्वया कृतम्, मया भुक्तम् यस प्रकार अन्य प्रयोगहरू पनि हुन्छन् ।

**द्वितीया कर्म्मकारके स्यादिति.....**

**“शेषाः कर्म्म – करण”**इत्यादि वचनद्वारा र **“यत् क्रियते तत् कर्म”**यस वचनद्वारा कर्त्ताको क्रियाद्वारा जो गरिन्छ, जो व्याप्त हुन्छ, कर्त्ताको क्रियाद्वारा जसको व्याप्ती हुन्छ त्यो कारक कर्मसंज्ञक हुन्छ । उक्त कर्म तीन प्रकारको हुन्छ ।

१. निर्वर्त्त्य २. विकार्य ३. प्राप्य ।

उक्त तीन प्रकार मध्ये जसमा क्रिया निर्वृत्य हुन्छ अथवा क्रिया निष्पादन गरिन्छ अर्थात् नरहेकोलाई उत्पन्न गरिन्छ भने त्यसलाई निर्वर्त्त्य भनिन्छ । जस्तैः- कुलालः कुम्भं करोति । यहाँ कुम्भ पहिले नरहेको र पछि उत्पादन गरिन्छ त्यसकारण कुलालरूपी कर्त्ता को क्रियाद्वारा कुम्भको स्वरूप तयार हुन्छ, अथवा जन्मलाई प्राप्ति भनिन्छ । जो विकृत हुन्छ पहिले रहेको रूप अर्को रूपमा परिणत हुन्छ त्यसलाई विकार्य भनिन्छ । जस्तैः- काष्ठं दहति देवदत्तः, याहाँ विद्यमान रहेको काष्ठलाई दाहद्वारा अन्य रूपमा विकार युक्त गरिन्छ त्यसकारण देवदत्त रूप कर्त्ताको दाह क्रियाद्वारा काष्ठ अन्यथा भाव (रूप वदलिनु) विकार हो र त्यसलाई यहाँ प्राप्ति भनिन्छ । त्यो पनि दुई प्रकारको हुन्छः- (क) पहिलो प्रकृतिको उच्छेद (आफ्नो स्वरूप समाप्त गरेर) उत्पन्न भएको जस्तो कि पहिले भनियो – काष्ठं दहति देवदत्तः । (ख) अर्को गुणको आधान द्वारा मुख्य व्यवहारवाला हुन्छ जस्तैः- सुवर्णं कुण्डलं करोति । यहाँ कुण्डलं अन्य गुणको आधानद्वारा सुवर्ण को रूपमा विद्यमान रहन्छ । यस्तै देवकुलं धवलयति आदि वाक्यमा पनि बुझ्नु पर्दछ । जो पहिले नरहेको र पछि उत्पन्न गरिएको हुँदैन, न अन्यथा गरिएको हुन्छ, अपितु पहिले रहेको अनुसार नै प्राप्तिको विषय बनाइन्छ त्यो प्राप्य कर्म हुन्छ । जस्तैः- वेदमधीते विप्रः यहाँ वेद पहिले नरहेको र पछि उत्पादन गरिएको हुँदैन, न अध्ययनद्वारा त्यसको रूपान्तरण नै हुन्छ किन्तु पहिले रहेको अनुसारनै अध्ययनद्वारा आफूले प्राप्त गरिन्छ त्यसकारण विप्र रूप कर्त्ताको अध्ययन क्रियाद्वारा वेद विषयको रूपमा संबद्ध हुन्छ । वेदको सम्बन्धलाई नै यहाँ प्राप्ति भनिन्छ । यस प्रकारको कर्म जब क्रियाद्वारा अनुक्त हुन्छ तब द्वितीया विभक्ति हुन्छ भन्ने जान्नु पर्दछ ।

**प्रयोगः**कुम्भं करोति कुम्भकारः, काष्ठं दहति देवदत्तः, वेदमधीते विप्रः । यसैगरी कटं कृतवान देवदत्तः, गां पयो दोग्धुं व्रजति गोपालकः यसैगरी सर्वत्र बुझ्नु पर्दछ ।

**तयोरथ भवेत् षष्ठी कृति निष्ठादिवर्ज्जित...**

उक्त पङ्तिको व्याख्या गर्दै भन्दछन् कि ‘तयोः’ भन्नाले अनुक्त कर्त्ता र कर्म मा निष्ठादि प्रत्ययलाई छोडेर कृत् प्रयोग मा (अन्य कृत् प्रत्ययको प्रयोगमा) षष्ठी विभक्ति हुन्छ, “कर्तृकर्मणोः कृति नित्ययम्” यस वचनानुसार । निष्ठादि प्रयोगमा चैं कर्त्तामा तृतीया हुन्छ र कर्ममा द्वितीया हुन्छ, “न निष्ठादिषु” यस वचनले षष्ठीको निषेध गरिएको छ । कर्त्तामा जस्तैः- भवत आसिका, भवतः शायिका । “पर्यायार्हणेषु च” यस वचनले भाव अर्थमा क्रियाद्वारा कर्त्ता अनुक्त हुन्छ । कर्ममा जस्तैः ओदनस्य पाचको देवदत्तैः, पक्ता वा । पुरां भेदको हरः, भेत्ता वा । अनेक कर्म भएमा चैं जती कर्म अनुक्त हुन्छ त्यती कर्म अनुक्त भएकोमा षष्ठी विभक्ति हुन्छ, तर कर्म प्रधान भएमा षष्ठी हुँदैन विशेष नभएकोले । जस्तैः- गवां दोहकःपयसो गोपालकः, दोग्धा वा । अजाया ग्रामस्य नायको देवदत्तः, नेता वा । ग्रामस्य देवदत्तस्य गमको यज्ञदत्तः, गमयिता वा । मासस्य मैत्रस्य आसको देवदत्तः, आसयिता वा । यसै प्रकार सर्वत्र द्विकर्मक धातुका विषयमा जान्नु पर्दछ । जहाँ तीन कर्म हुन्छन् त्यहाँ पनि सबै देखि षष्ठी विभक्तिनै हुन्छ । जस्तैः- कुम्भस्य भारस्य वण्ठस्य हारको यज्ञदत्तः, हारयिता वा । यसै गरी शिष्यस्य धर्मस्य अध्यापकस्य वाचको मैत्रः, वाचयिता वा । ब्रूञ् – धातु शब्दार्थबाला भएकोले प्रयोज्य जो अध्यापक कर्त्ता त्यसको कर्मसंज्ञा हुन्छ यस्तै सर्वत्र बुझ्नुपर्दछ । बुण् र तृच् प्रत्यय कर्त्ता अर्थमा विधान गरिएकोले कर्म अनुक्त हुन्छ त्यसैले यहाँ गत्यर्थक धातुको कर्म अर्थमा कृत् प्रयोग गर्दा पनि षष्ठी विभक्ति हुँदैन, “गत्यर्थकर्मणि चतुर्थी च” यस वचनले द्वितीया सिद्ध छ भने पुनः द्वितीया ग्रहण प्रयत्न अर्थलाई बुझाउँछ, तिनीहरूको मतमा – ग्रामं गन्ता देवदत्तः, ग्रामाय गन्ता देवदत्तो वा । यी प्रयोग हुन्छन् । यसैगरी ग्रामं गमयिता देवदत्तस्य यज्ञदत्तः, ग्रामायेति वा इत्यादि प्रयोग हुन्छन् । यसमा टीकाकारको सम्मति चैं छैन न यस्ता शिष्ट प्रयोगहरूनै देखिन्छन् त्यसकारणले अरूद्वारा अनादर गरिएकोले हामीले पनि यस पक्षलाई उपेक्षा गरेका छौं । अब यहाँ शंका हुन्छ कि जस्तै- ओदनस्य भृशं पाचकः । इत्यादि क्रिया विशेषणमा कर्ममा षष्ठी विभक्ति किन हुँदैन ? कुरा ठिक हो, जस्तैः- ओदनस्य पाचकः कटं करोति । यस वाक्यमा कट् शब्ददेखि षष्ठी किन हुँदैन भन्ने प्रश्न छ । किनकी करोति यस क्रियाको कट कर्म हो पाचकः कृदन्त धातुको कर्म होइन त्यसो हुनाले कसरी कृदन्त धातुको कर्मदेखि निधान गरिएको षष्ठी कट् शब्ददेखि हुनसक्छ यदि यसो हो भने क्रियाको विशेषणमा पनि समानता रहेको छ किनकी सबै धातुको अर्थ कृ धातुको अर्थले व्याप्त छ त्यसो हुनाले गम्यमान कृ धातुको क्रियावाचक शब्दद्वारा जो क्रियाको विशेषण हुन्छ त्यही नै कर्म हुन्छ । त्यसो हो भने ‘मासस्यासक’ यस वाक्यमा गम्यमानप्रापणक्रियाको मास कर्म हो यहाँ षष्ठी प्राप्त छैन किनकी उपवेशन आदि प्राप्ति क्रिया त्यहाँ अन्तर्भूत (लुकेर रहेका) छन् **“आसिपभृतयो वर्तन्ते”**यस सिद्धान्त अनुसार आसि क्रियाको मास कर्म हुन्छ त्यस (आसि) देखि अतिरिक्त क्रिया गम्यमान भएकोले यस विषयमा यतिनै चर्चा पर्याप्त हुन्छ ।

**कृति निष्ठादि वर्जित**

निष्ठादि भनिएका क्त – क्तवन्तु – शतृङ् – आन् – वन्स्रु – कि – उदन्त – उकञ् – तृन् – अव्यय र खलर्याः प्रत्ययहरू हुन् । ति मध्ये क्त प्रत्ययको उदाहरण हो – गतो ग्रामं देवदत्तः, गतो ग्रामो देवदत्तेन । **‘गत्यर्थाकर्मके’** इत्यादि सूत्रले कर्त्ता र कर्म अर्थमा क्त प्रत्यय हुन्छ । यसैगरी पयो गौर्दुग्धा देवदत्तेन, ओदनः पाचितो देवदत्तेन यज्ञदत्तेन । **‘भावकर्मणोः’** इत्यादि सूत्रद्वारा यहाँ कर्ममा क्त प्रत्यय हुन्छ ।

क्तवन्तु को उदाहरण – ग्रामं गतवान देवदत्तः गां दुग्धवान पयो गोपालकः । **‘कर्त्तरि कृत’** वचनले कर्त्तामा यो प्रत्यय हुन्छ । **‘निष्ठा’** यस वचनले सर्वत्र क्तवन्तु प्रत्यय हुन्छ ।

शतृ को उदाहरण – ओदनं पचन् सुपकारस्तिष्ठति, ग्राममजां नयन् यज्ञदत्तः क्लिश्यति । **‘वर्तमानेशतृङानसा’** इत्यादि सूत्रले कर्त्तामा शतृङ् आनश् प्रत्यय हुन्छन् । आनश् प्रत्यय केवल कर्त्ता अर्थमा मात्र हुँदैन, **‘आनोऽवात्मने’** यस वचनले भावकर्म अर्थमा पनि हुन्छ । यसै गरी “**कन्सु – कानौ परोक्षौ**” यस वचनले कन्सु र कान् प्रत्यय कर्त्तामा हुन्छन् । कान् प्रत्यय तीन अर्थमा हुन्छ ।

यहाँ आन् शब्दले कान् आनस् र सानम् प्रत्ययहरूको अनुबन्धलाई छोडेर ग्रहण हुन्छ । ति मध्ये कान् को उदाहरण –कटं चक्राणो देवदत्तः, पयो गां दुहुहानो गोपालकः यी कर्मका उदाहरण हुन् । आनश् को उदाहरण – ओदनं पचमानो गायति सूपकारः, ग्राममजां नयमानः पुरुषः क्लिश्यति; यि कर्त्ताका उदाहरण हुन् । सूपकारेण पच्यमानो निष्पद्यते ओदनः, अजा ग्रामं नीयमाना मानवेन पलायते यी कर्मका उदाहरण हुन् । शानङ् को उदाहरण – “कतीह निघ्नानाः” कवचमुद्वहमानाः क्षत्रियकुमाराः, कतीह मधुलिहानाः चिन्वानौः । यहाँ “शक्तिवयस्ताच्छील्ये” यो सूत्रद्वारा कर्त्ता अर्थमानै शानम हुन्छ । “वंसु” भन्नाले कंशु र वंशु दुवैको ग्रहण हुन्छ । क्वन्सु को उदाहरण –ओदनं पेचिवान् सूपकारः, गां पयो दुदुहान् पालकः कर्ताका उदाहरण हुन् । वन्सु का उदाहरण –कटं विद्वान् देवदत्तः “वेत्तेः शन्तुर्वन्सुरिति” यस सूत्रले शतृङ् प्रत्ययलाई वंशु आदेश हुन्छ ।

कि प्रत्ययको उदाहरण – कटं चक्रिर्देवदत्तः, दधिर्घटं देवदत्तः । **“आदृवर्णोपधालोपिनां किर्द्वे चे”**यस वचनले कर्त्ता अर्थमा कि प्रत्यय र द्वित्व हुन्छ । उदन्त भन्नाले जति पनि उकारान्त कृत् प्रत्यय छन् तिनीहरूको ग्रहण हुन्छ । जस्तै – कन्यामलं करिष्णुः पिता, ग्रामं गमयिष्णुर्देवदत्तः यज्ञदत्तः । यहाँ **‘भ्राजि – अलंकृञ् –भू –सहो त्यादिना’**सूत्रद्वारा **“तच्छीत-तद्धर्म-तत्माधुकारिष्विति”**यस वचनानुसार कर्त्ता अर्थमानै ‘इष्णु’ प्रत्यय हुन्छ । त्यसैगरी – षटं चिकीर्षुस्तन्तुवायः, बुभुक्षुरोदनं पिण्डपात्रिकः ।यहाँ तच्छीलादि अर्थमा “सनन्ताशंसिभिक्षासुः” यस सूत्रले कर्त्ता अर्थमा उपप्रत्यय हुन्छ । उकञ् को उदाहरण – कन्यां कामुको वरः, ग्रामं गामुको जनः । यहाँ तच्छीलादि अर्थमा **“शृ – कम – गमे”**इत्यादि वचनले कर्त्तामा उकञ् प्रत्यय हुन्छ । तृन् को उदाहरण – सर्व ज्ञाता सुगतः, मुण्डयितारः श्राविष्ठायना भवन्ति वधूमूढाम्, वदिता जनापवादान् देवदत्तः । यहाँ पनि तच्छिलादि अर्थमा तृन् यस वचनले कर्त्ता अर्थमा तृन् प्रत्यय हुन्छ । यहाँ अव्यय भन्ने शब्दले अव्यय कृत्प्रत्ययहरूको ग्रहण हुन्छ । जस्तै – क्त्वा र मकारान्त प्रत्यय । त्यसै गरी क्त्वा र मकारान्त कृत् प्रत्ययको प्रयोग पनि भाव अर्थमा हुन्छ भन्ने निश्चय छ । ति मध्ये क्त्वा प्रत्ययका उदाहरणहरू – ग्रामं गत्वा देवदत्तो भुङ्क्ते, गां पयो दुग्ध्वा गोपालो भुङ्क्ते, गां पयो दुग्ध्वा गोपालो विक्रीणीते । एवं भवन्तं प्रणम्य स्वजनो गतः । **“एककर्तृकयोः पूर्वकाले”**यस वचनले क्त्वा प्रत्यय हुन्छ । **“समासे भाविनी”**इत्यादि वचनले त्यसलाई समासमा यवादेशः हुन्छ ।

**मकारान्तका उदाहरणहरू**– कटं कर्तुं देवदत्तस्तिष्ठति, ग्राममजां नेतुमुप्रक्रमते लोकः । **‘बुण-तुमौ क्रियायां क्रियार्थाया’**यस वचनले तुम् प्रत्यय हुन्छ । यसै गरी भावंभावमिह जलबुदूबुदा इव क्षणं विद्यन्ते संपदः । प्राप्ती अर्थवाला भू- धातु यहाँ आत्मनेपदी हो । **“णम् चाभीक्ष्ण्ये द्विश्च पदं”**यस वचनले णं प्रत्यय सँगै द्वित्व पनि हुन्छ । **खलर्थे इति**– यहाँ खलर्थे भन्नाले खल् र यु प्रत्ययको ग्रहण हुन्छ ति मध्ये खल् को उदाहरण – ईषत्करः कटो भवता, दुःप्रापं धनम् अव्यवसायिभिः, सुलभो वीर्यवतारिवधः । **“ ईषद्दुःसुषु कृछ्रार्थेषु खल्”**यस वचनले खल् प्रत्यय हुन्छ । यु प्रत्ययका उदाहरणहरू – ईषत्पानो हि सोमो दीक्षितेन, दुर्याणा अटवी ग्राम्येण, सुदानं धनमीश्वरेण । **‘आद्भयो चाय्वदरिद्रातेः’**यस वचनले यु प्रत्यय हुन्छ । यसै गरी दुःशासनो दुर्गस्थः परिपन्थी पार्थिवेन, दुःशासो वा । **“शासु –युधि –दृशि- धृषि – मृषां च”**यस वचनले विकल्पले युः प्रत्यय हुन्छ र यु प्रत्यय नभएमा पहिले जस्तै खल् प्रत्यय हुन्छ । यो यु प्रत्यय जो यहाँ देखाइयो त्यो खलर्थे मा भएको हो भन्ने जान्नु पर्दछ, **‘यद्वे’**इत्यादि वचनले विधान गरिएको खलर्थक होइन । भाव र कर्म अर्थमा कृत्य संज्ञक (क्त) र खलर्थ प्रत्यय हुन्छन् । यसै गरी अन्य उदाहरणका विषयमा पनि सूत्रानुसार बुझ्नु पर्दछ । यसै गरी पक्षमा (उक्त प्रत्ययहरू नभएमा) निष्ठादि प्रत्ययहरूमा स्वीकार नगरिएकाले कृत्य प्रत्ययहरूमा स्वीकार नगरिएकाले कृत्य प्रत्ययान्त का कर्त्ता मा षष्ठी विभक्ति विकल्पले हुन्छ । जस्तै – देवदत्तस्य कटः कर्तव्यः कार्यः करणियः कृत्यो वा, देवदत्तेन इति वा । **“तव्यानीयौ”“ऋवर्णव्यञ्जनान्ताद् ध्यण्” “कृ-वृषि- मृजां वा”**यस वचनले क्यप् हुन्छ । यसै गरी यस्तै सर्वत्र बुझ्नु पर्दछ । अनेक कर्त्ता भएको स्थितिमा पनि जति कर्त्ता छन् त्यतिदेखि विकल्पले षष्ठी विभक्ति हुन्छ । जस्तै – पाचयितव्य ओदनो देवदत्तस्य यज्ञदत्तस्य, देवदत्तेन यज्ञदत्तेन इति वा । यसै गरी इन् प्रत्ययान्त देखि पुनः इन् प्रत्यय भएमा पनि, जस्तै –पाचयितव्य ओदनो देवदत्तस्य यज्ञदत्तस्य विष्णुमित्रस्य, देवदत्तेन यज्ञदत्तेन विष्णुमित्रेणेति वा । यसै गरी सर्वत्र बुझ्नु पर्दछ । अब यहाँ शंका हुन्छ कि ‘राज्ञां मतो देवदत्त’ इत्यादौ ‘व्यनुबन्धे’ इत्यादि वचनद्वारा वर्तमान अर्थमा विहित क्त प्रत्ययको प्रयोग भएमा कर्त्तामा षष्ठी हुन्छ र निष्ठादिमा क्त प्रत्यय पनि स्वीकृत गरिएको छ ? यस प्रश्नको उत्तर दिँदै भनिएको छ कि कर्त्तामा सम्बन्धको विवक्षा भए षष्ठी हुन्छ र **‘क्तोऽधिकरणे च ध्रौव्य – गति – प्रत्यवसानार्थेभ्यः’**यस वचनले आधार अर्थमा विहित क्त प्रत्यय को सम्बन्ध अर्थमा कर्त्ता देखि षष्ठि हुन्छ भन्ने जान्नु पर्दछ । जस्तै – तिष्ठतिस्म ग्रामे यस्मिन् देवदत्तः, स स्थितो ग्रामो देवदत्तस्य । एवं गतो ग्रामो देवदत्तस्य, भुक्तं कांस्यभाजनं विष्णुमित्रस्य । यसै अन्यत्र पनि हुन्छ । यसै गरी भावमा विहित क्त प्रत्ययान्तका कर्त्तामा सम्बन्ध अर्थमा षष्ठी हुन्छ । जस्तै –त्वया कृतम्, तव कृतम्, मया कृतम्, मम कृतम् । यसै गरी सर्वत्र नपुंसकमा भाव अर्थमा क्त प्रत्यय हुन्छ । यी विशेष कुराहरू ‘प्रायशः कथिता एव’ इत्यादि श्लोकद्वारा १३औं कारिकामा संग्रह गरिने छन् ।

**निष्कर्षः-** यस ११ औँ कारिकामा स्वतन्त्र र हेतु भेदले उक्त कर्ता दुई प्रकारको हुन्छ र जसमा प्रयोजक कर्ता पहिले भने अनुसार देवदत्त आदि स्वतन्त्र कर्ता हो किनकि **‘यः करोति स कर्ता’**यस वचनानुसार त्यसको कर्तृ संज्ञा हुन्छ र जसले कर्तालाई सघाउँछ त्यो प्रयोजक हेतु कर्ता कहलाउँछ । उक्त प्रयोजक कर्ता तीन प्रकारको हुन्छ ।

1. प्रेषक २. अध्येषक ३. आनुकूल्यभागी ।

यहाँ जसले प्रेषण गर्छ, स्वामीको रूपमा रहेर अरूलाई नियुक्त गर्छ त्यो प्रेषक, जसले कसैलाई सत्कार पूर्वक नियुक्त गर्छ त्यो अध्येषक र जसले न अर्हाउँछ न सत्कार पूर्वक नियुक्त गर्छ केवल अर्हाउने वालाको कार्य गर्न अनुकूल भाव राख्दछ त्यो आनुकूल्य भागी कर्ता कहलाउँछ । त्यो आनुकूल्य भागी कर्ता दुई प्रकारको हुन्छः- (क) सचेतन (ख) अचेतन । यहाँ सचेतनले कसैलाई अर्हाउने र सत्कारपूर्वक नियुक्त गर्ने वाला हुन्छ भने अचेतन न कसैलाई अर्हाउन सक्छ न सत्कार पूर्वक नियुक्त गर्न सक्छ ।

त्यस्तै यहाँ कर्म कारक र त्यसको उक्त कर्मका तीन भेदहरूको बारेमा चर्चा गरिएको छ । उक्त कर्मका प्रकारहरूमा – निर्वत्त्य, विकार्य र प्राप्य । जसमा क्रिया निर्वत्त्य हुन्छ वा क्रिया निष्पादन गरिन्छ भने त्यसलाई निर्वत्त्य भनिन्छ । जो विकृत हुन्छ वा पहिले रहेको रूप अर्को रूपमा परिणत हुन्छ त्यसलाई विकार्य भनिन्छ र जो पहिले नरहेको र पछि उत्पन्न गरिएको हँदैन न अन्यथा गरिएको हुन्छ, अर्थात् पहिले रहेको अनुसारनै प्राप्तिको विषय बनाइन्छ त्यो प्राप्य कर्म हुन्छ ।

**‘तयोरथ भवेत् षष्ठी कृतिनिष्ठादि वर्जित’**यहाँ ‘तयो’ भन्नाले अनुक्त कर्ता र कर्ममा निष्ठादि प्रत्ययलाई छोडेर कृत् प्रयोगमा षष्ठी विभक्ति हुन्छ । निष्ठादि प्रयोगमा चैँ कर्तामा तृतीया हुन्छ र कर्ममा द्वितीया हुन्छ र **‘न निष्ठादिषु’**यस वचनले षष्ठीको निषेध गरिएको छ । अनेक कर्म भएमा चैँ जती कर्म अनुक्त हुन्छ त्यति कर्म अनुक्त भएकोमा षष्ठी विभक्ति हुन्छ तर कर्म प्रधान भएमा षष्ठी हुँदैन ।

**३.२.१२ एकदा तूभयप्राप्तौ कर्म्मण्येव न कर्त्तरि ।**

**अकाकारप्रयोगेतु षष्ठी स्यादुभयोरपि ॥१२॥**

यस कारिकाको व्याख्यामा भनिएको छ कि एकै समयमा कृत् प्रयोगका विषयमा कर्त्ता र कर्म दुवै अर्थमा षष्ठी विभक्ति प्राप्त भएमा कर्म अर्थमानै षष्ठी विभक्ति हुन्छ कर्त्ता अर्थमा हुँदैन । त्यस वाक्यमा कर्त्ता र कर्म अर्थमा षष्ठी विभक्ति प्राप्त हुन्छ जहाँ कर्त्ता र कर्म दुवै अनुक्त भएर रहेका हुन्छन् । प्रयोग – पाचयिता भक्तस्य देवदत्तेन यज्ञदत्तः, पाचको वा । नाययिता ग्रामस्य भारस्य भृत्येन पतिः, नायको वा । यसै गरी इनन्त देखि पुनः इन् प्रत्यय भएमा यस्तै हुन्छ । जस्तो कि – पाचयिता ओदनस्य देवदत्तेन यज्ञदत्तेन विष्णुमित्रः, पाचको वा । ग्रामस्य गमयिता देवदत्तेन यज्ञदत्तेन विष्णुमित्रः, गमको वा । यस्तै गरी अनेक कर्त्ता भएका सकर्मक धातुहरूको जो प्रधान कर्त्ता त्यसै अर्थलाई कर्त्तामा विधान गरिएको प्रत्ययले बताउँदछ यही नै उभय प्राप्ति (भन्नाले कर्त्ता र कर्ममा षष्ठी विभक्तिको प्राप्ति हो । ) त्यसैले जतिपनि कर्म अर्थमा षष्ठी विभक्ति हुन्छन् त्यहाँ कर्त्ता अनुक्त भएकोमा कर्त्ता देखि तृतीया विभक्ति हुन्छ । यसै गरी - दोग्धव्या गौः पयसो गोपालकेन, नेतब्यो भारो ग्रामस्य वण्ठेन, गमयितव्यो देवदत्तो ग्रामस्य यज्ञदत्तेन, वाचयितव्योऽध्यापकः शिष्यस्य धर्मस्य चैत्रेण, नाययितव्यो भारो ग्रामस्य वण्ठेन स्वामिना । गत्यर्थक धातुदेखि दुई पटक ‘इन्’ प्रत्यय हुँदा पनि यस्तै नै हुन्छ । जस्तै –गमयितव्यो देवदत्तो ग्रामस्य यज्ञदत्तेन विष्णुमित्रेण इत्यादि । यसै गरी अनेक कर्त्ता र कर्म भएका धातुहरूको कर्ममा विहित प्रत्यय **‘दुहादेर्गौणकं कर्म’**आदि वचनले गर्दा उभय प्राप्ति मा एकै कर्मलाई बताउने बाला हुन्छ । यसकारण जबसम्म कर्म अनुक्त हुन्छ कर्ममा षष्ठी विभक्ति नै हुन्छ कर्त्तामा चैँ सर्वत्र तृतीया विभक्ति नै हुन्छ । यस बाट **‘कृत्यानां कर्तर्येवेत्यनेककर्म्मकेषु’**नियम अनुसार अनेक कर्मक धातुहरूमा कर्त्ता अर्थमा प्रत्यय हुँदैन । हाम्रो भनाई यो छ कि उभय प्राप्ति मा कृत्य प्रत्ययका विषयमा कर्म अर्थमा षष्ठी विभक्ति हुँदैन । त्यसैले, दोग्धव्या गौः पयो गोपालकेन, नेतव्यो भारो ग्रामं वण्ठेने इत्यादि यस्तै प्रयोगहरू हुन्छन् न कि पहिले भनेका उदाहरण जस्ता । यसो भएमा **‘उवर्णस्त्वोत्वमापाद्यः’**यो सूत्र र त्यसको विवरण **‘उवर्णस्त्वोत्वमापादनीय’**यी दुवै सिद्ध हुन्छन् । जयादित्यले पनि **‘कृत्यानां कर्त्तरिवा’**यस पाणिनीय सूत्रमा यही कुरा दर्शाएका छन् जस्तै कि –उभयप्राप्तौ कृत्यानांषष्ठ्याः प्रतिषेधोवक्तव्यः । (उभयप्राप्तिका विषयमा कृत्य प्रत्ययान्त देखि षष्ठीको प्रतिषेध भन्नु पर्छ । ) उदाहरण – वोढव्या ग्रामं शाखा देवदत्तेन, नेतव्या ग्राममजा देवदत्तेन इति ।

**‘भावप्रत्ययेऽपिसकर्मकाणामुभयप्राप्ति’**यस वचनानुसार जति पनि कर्म अर्थमा हुने षष्ठी विभक्तिहरू हुन् त्यहाँ कर्त्ता अर्थमा तृतीयानै हुन्छ । प्रयोग – ओदनस्य पाको देवदत्तेन, पचनं वा । गवां दोहः पयसो गोपालकेन, दोहनं वा । नायो ग्रामस्य भारस्य वण्ठेन, नयनं वा । **‘श्रि – णो – भूभ्योऽनुपसर्गे’** यस सूत्र द्वारा नि धातुदेखि भावअर्थमा ‘घञ्’ प्रत्यय हुन्छ । जस्तै – ओदनस्य पाचनं देवदत्तेन यज्ञदत्तेन, ग्रामस्य गमनं चैग्रस्य विष्णुमित्रेण, नायनं भारस्य ग्रामस्य

वण्ठेन स्वामिना । दुवै पटक इन् – प्रत्यय हुँदा पनि जस्तै – ओदनस्य पाचनं देवदत्तेन यज्ञदत्तेन विष्णुमित्रेण, ग्रामस्य गमनं चैत्रस्य विष्णुमित्रेण–मैत्रेण इत्यादि बुझ्नु पर्दछ । सर्वत्र भाव अर्थमा **‘युट् च’**यस सूत्रद्वारा घञ् र युट् प्रत्यय हुन्छन् । यसै गरी दुहादी धातुहरू र इन्- प्रत्ययान्त धातुहरूदेखि दुवै पक्षमा रूपहरू सजिलै बुझ्न सकिने छन् । जस्तै –भारस्य हारो ग्रामस्य देवदत्तेन यज्ञदत्तेन, हारणं वा । यहाँ शङ्का गरिएको छ कि आश्चर्यो गवां पयसो दोहो गोपालस्य । यस वाक्यमा कर्त्ता अर्थमा षष्ठी कसरी भयो ? उत्तरमा भनिएको छ कि कर्त्ताको सम्बन्ध विवक्षामा षष्ठी विभक्ति हुन्छ त्यसमा दोष छैन ‘आश्चर्यो गवां पयसो दोहो गोपालकेन’ यस्तो वाक्य पनि हुन्छ ।

**अकाकारप्रयोगे तु ..** यस पङ्तिको अर्थ गर्दै भनिएको छ कि –**‘स्मृत्यर्थकर्मणि’**यस सूत्रबाट कर्मको अनुवर्तन हुन भएकोले ‘कर्त्तरि च कृति निन्यम’ अर्थात् कर्त्ता अर्थमा कृत् – प्रत्यय भएमा नित्यनै कर्त्तामा षष्ठी हुन्छ यो वाक्य सिद्ध हुन्छ, भने फेरी **‘कर्त्तृकर्मणोः कृति नित्यम्’**यस सूत्रमा फेरी कर्म ग्रहण गरिएको छ त्यसैले कर्त्ता र कर्ममा षष्ठी प्राप्त भएमा कर्म अर्थमानै होस् भन्ने नियमकालागि भएकाले सर्वत्र उभयप्राप्तिमा यो नीयम लागु हुने भएकोले विशेष व्यवस्था गर्न अगाडि भनिदै छ । ‘**अकाकारप्रयोगे तुषष्ठी स्यादुभयोरपि’** यहाँ अक् भन्नाले बुञ् – प्रत्ययको ग्रहण छ किनकि **‘युबुझ’**इत्यादि सूत्रद्वारा यु लाई अक् बनाइन्छ, अकार भन्नाले अ र अङ् ग्रहण हुन्छ । यिनिहरूको प्रयोग भएमा कर्त्ता र कर्म दुबैमा षष्ठी विभक्ति हुन्छ । अक को उदाहरण –पाचिका भक्तस्य देवदत्तस्य, गवां दोहिका पयसो गोपालकस्य । यसै गरी अन्यत्र पनि कर्त्ता अथवा कर्ममा षष्ठी विभक्ति गर्नु पर्दछ । यहाँ यस विषयमा अधिक विस्तार गरिदैन । **‘पर्यायार्हणेषु च’**यस सूत्रमा भावमात्रेऽपि दृश्यते’ यो वचन रहेकोले भाव अर्थमा पनि बुञ् – प्रत्यय हुन्छ ।

अ – प्रत्ययको उदाहरण – चिकीर्षा कटस्य देवदत्तस्य, जिहीर्षा भारस्य ग्रामस्य वण्ठस्य, पिपाचयिषा भक्तस्य सूपकारस्य देवदत्तस्य । यसै गरी इन्द्वय (दुई पाली इन् प्रत्यय भएमा)पनि यही नीयम लागु हुन्छ । जस्तै – पिपाचयिषा भक्तस्य सूपकारस्य देवदत्तस्य विष्णुमित्रस्य । यहाँ पनि सर्वत्र षष्ठी नै हुन्छ । प्रयोगमालाको के आवश्यक्ता ? ‘**भावे पचि-गा-पा-स्थाभ्यः’**यस सूत्रबाट भाव अर्थको अनुवृत्ति भएर शंसि – प्रत्यय देखि अः प्रत्यय हुन्छ । अङ् – प्रत्ययको उदाहरण – ओदनस्य पचा स्त्रीणां, भिदा करिकुम्भस्य केसरिणः । यहाँ पनि कर्त्ता कर्म दुबैमा षष्ठी विभक्ति हुन्छ । यसको विषय सुबोध नै छ ।

**‘षानुवन्धभिदादिभ्यस्त्वङ्’**इत्यादि सूत्र अ र अङ् विधायक सूत्र हो, अतः बुझेर प्रयोग गर्नुपर्दछ । अरू स्त्रीलिङ्गमा भावार्थक प्रत्यय देखि कर्त्ता अर्थमा विकल्पले षष्ठी हुन्छ । जस्तै – विचित्रा सूत्रस्य कृतिः शर्ववर्मणः, शर्ववर्मणा वा, इत्यादि ।

**निष्कर्षः-** यस १२ औँ कारिकानुसार एकै समयमा कृत् प्रयोगका विषयमा कर्ता र कर्म दुबै अर्थमा षष्ठी विभक्ति प्राप्त भएमा कर्म अर्थमानै षष्ठी विभक्ति हुन्छ कर्ता अर्थमा हुँदैन । त्यस वाक्यमा कर्ता र कर्म अर्थमा षष्ठी विभक्ति प्राप्त हुन्छ जहाँ कर्ता र कर्म दुवै अनुक्त भएर रहेका हुन्छन् । त्यस्तै कर्ता र कर्ममा षष्ठी विभक्तिको प्राप्तिलाई उभयप्राप्ति भनिन्छ त्यसैले जति पनि कर्म अर्थमा षष्ठी विभक्ति हुन्छन् त्यहाँ कर्ता अनुक्त भएमा कर्ता देखि तृतीया विभक्ति हुन्छ ।

**३.२.१३ प्रायशः कथिता एव दृश्यन्ते कर्त्तृकर्म्मणोः ।**

**यथाभिधानमन्यासां प्रवृत्तिर्न निराकृता ॥१३॥**

यस कारिकामा बताइयो कि प्रायशः (धेरै जसो) कर्त्ता र कर्म अर्थमा जो विभक्तिहरू देखिन्छन् ति यहाँ बताइए । अन्य विभक्तिहरूका विषयमा जस्तो अभिधान गरिएको छ त्यस अनुसार प्रयोगलाई अतिक्रमण नगरिकन निराकरण गरियो, अपितु प्रयिगानुसार उक्त विभक्तिहरू हुनु पर्दछ भन्ने अभिप्राय यहाँ रहेको छ । जस्तै –**‘गत्यर्थकर्मणि द्वितीयाचतुर्थ्यौ चेष्टायामनध्वनि’**यस सूत्रद्वारा द्वितीया र चतुर्थी विभक्ति भएका उदाहरणहरू जस्तै – ग्रामं गच्छति, ग्रामाय गच्छति, ग्रामं गन्तुम्, ग्रामाय गन्तुम् इत्यादि । गम् धातुको सहाचर्यले यहाँ एक कर्मक धातुहरूको पनि ग्रहण हुनु पर्दछ । त्यसैले ग्राममजां नयति इत्यादि अनेक कर्मक धातुहरूको प्रयोगमा चतुर्थी विभक्ति हुँदैन यसै गरी **‘मन्यकर्मणि चाऽनादरेऽप्राणिनि’**यस सूत्रका उदाहरणहरू हुन् – न त्वा तृणं मन्ये, न त्वा तृणाय मन्य इत्यादि । **‘स्मृत्यर्थकर्मणि’**यस सूत्रका उदाहरणहरू हुन् – मातुः स्मरति, मातरं स्मरति, मातुरध्येति मातरमध्येति, मातुः स्मरयति, मातरं स्मरयति, मातुः स्मर्तुम्, मातरं स्मर्तुम् इत्यादि । ‘**करोतेः प्रतियत्ने’**सूत्रका उदाहरणहरू–एधोदकस्योपस्कुरुते, एधोदकमुपस्कुरुते, एधोदकस्योपस्कर्तुम्, एधोदकमुपस्कर्तुम् इत्यादि हुन् । यसै गरी अनुकरोति नारायणम् मा कर्म अर्थमा द्वितीया हुन्छ र अनुकरोति नारायणस्य यहाँ सम्बन्ध अर्थमा षष्ठी हुन्छ । यसै गरी ‘हिंसार्थानामज्वरेः’ यस सूत्रका उदाहरण हुन् – दास्या रुजति रोगः, दासीमिति वा, चौरस्य उज्जासयति, चौरम् इति वा इत्यादि । यसै गरी व्यवह – पणि – दिवानां आदि व्यवहारार्थक धातुहरूका उदाहरणहरू जस्तै – शतस्य व्यवहरति, शतं व्यवहरति, शतस्य दिव्यति, शतं वा, शतस्य पणायते, शतं वा । यसै गरी **‘आशिषि नाथः’**सूत्रका उदाहरण – सर्पिषो नाथन्ते, सर्पि वा । व्यवहरति आदि क्रियापदका कर्महरूदेखि सम्बन्ध विवक्षा भएमा षष्ठी विभक्ति हुन्छ । यसै गरी अन्यत्र पनि कर्ममा सम्बन्धको विवक्षा हुँदा षष्ठी विभक्ति हुन्छ भन्ने बुझ्नु पर्दछ । यसै गरी कर्मको करण संज्ञा संप्रदानको कर्म संज्ञाको विवक्षा हुँदा ति-ति विभक्तिहरू हुन्छन् जस्तै – पशुना रुद्रं यजते, पशुं रुद्राय यजते । **‘संज्ञोऽन्यतरस्यां तृतीया’**का उदाहरणहरू – पुत्रेण संजानीते, पुत्रं वा । यसै गरी क्त प्रत्ययान्तको इन् धातु विषयक कर्मा अधिकरणको विवक्षा हुँदा सप्तमी विभक्ति हुन्छ । जस्तै – अधीतीव्याकरणे – अध्ययनमधीतम्, **‘नपुंसके भावे क्तः’** (नपुंसकलिङ्गमा भाव अर्थमा क्त प्रत्यय हुन्छ । ) **‘तद् अस्य अस्ति’**यस अर्थमा इन् प्रत्यय हुन्छ ।

यसै गरी अन्यत्र पनि विवक्षा अनुसार विभक्तिहरूको विचार गर्नु पर्दछ र पहिले देखाइएका विभक्तिहरूको भेदलाई यस श्लोकमा ल्याएर बुझ्नु पर्दछ ।

**निष्कर्षः-** यस १३ औँ कारिकामा प्रायसः कर्ता र कर्म अर्थमा जो विभक्तिहरू देखिन्छन् ति यहाँ बताइएको छ । अन्य विभक्तिहरूका विषयमा जस्तो अभिधान गरिएको छ त्यसै अनुसार प्रयोगलाई अतिक्रमण नगरिकन निराकरण गरियो र जसमा प्रयोगानुसार उक्त विभक्तिहरू हुनुपर्दछ भन्ने अभिप्राय यहाँ रहेको छ । त्यस्तै कर्महरूदेखि सम्बन्धको विवक्षा हुँदा षष्ठी विभक्ति हुन्छ भन्ने बुझ्नुपर्दछ । त्यसै गरी कर्मको करण संज्ञा, संप्रदानको कर्म संज्ञाको विवक्षा हुँदा पनि ति विभक्तिहरू हुन्छन् । त्यस्तै ‘इन्’ धातु विषयक कर्ममा अधिकरणको विवक्षा हुँदा सप्तमी विभक्ति हुन्छ ।

**३.२.१४. तृतीया करणे प्रायः चतुर्थी संप्रदानतः ।**

**पञ्चमी स्यादपादाने तथाऽऽधारे तु सप्तमी ॥१४॥**

**‘करणे कारके प्रायस्तृतीया भवेत्’** । अर्थात् करण कारकमा प्रायः तृतीया विभक्ति हुन्छ । ‘शेषाः कर्मकरणे’ इत्यादि वचनद्वारा कर्ताद्वारा जुन साधनले कार्य गरिन्छ अथवा जसले कर्त्ताको क्रिया सिद्ध हुन्छ, जो कारक कर्त्ताको क्रिया सिद्धिमा अत्यन्त उपकारक भनिएको हुन्छ त्यस कारकको **‘येन क्रियते तत् करणम्’**यस सूत्रद्वारा करण संज्ञा हुन्छ । त्यसो हुनाले कर्त्ता को क्रिया जसबाट सिद्ध हुन्छ त्यो कारक करण हो भन्ने बुझिन्छ ।

अब कसरी करण मा रहेको करणत्वलाई पहिचान गर्ने किनकि धेरै कारकहरू क्रियाका साधक हुन्छन् त्यसो हुनाले करण कारण विशेष धर्म हो कि ? भन्ने प्रश्नको उत्तरमा भनिएको छ कि यहाँ उपकारकत्व विभक्षित छैन । अपितु अन्तरङ्ग भएको कारणले कर्त्ताद्वारा जो विवक्षित कारक हो त्यसको करण संज्ञा हुन्छ । **‘साधकतमं करणम्’**यो पाणिनि सूत्रद्वारा सिद्ध हुन्छ । जस्तै – देवदत्तः स्थाल्यामोदनं पचति । यहाँ पचन् क्रिया प्रति कर्त्ता – कर्म – अधिकरण हुँदा पनि कार्यको उत्पत्ति भएको छैन त्यसकारण अर्को कारण कार्य उत्पत्तिका लागि भनिन्छ त्यो हो अग्निकाष्ठादि । त्यो कारण दुई प्रकारको हुन्छ । बाह्य र आभ्यान्तर कारण हुन्छ त्यस देखि अन्य कारणलाई बाह्य भनिन्छ । त्यसमा आभ्यान्तर कारणको उदाहरण हो – मनसा मेरुं गच्छति । चक्षुषा दृष्टम् । बाह्यको उदाहरण हो – दात्रेण लुनाति, अश्वेन गच्छति, इत्यादि । श्लोकमा रहेको प्रायसः यस बचनले अन्य विभक्तिहरू पनि करण अर्थमा भनिएका छन् भन्ने कुरो सूचित गरिएको छ । जस्तै – स्तोकेन मुक्तः, स्तोकान्मुक्तः । अल्पेन मुक्तः, अल्पान्मुक्तः । कृच्छ्रेण मुक्तः, कृच्छ्रान्मुक्तः । कतिपयेन मुक्तः, कतिपयान्मुक्तः । स्तोक – अल्प – कृच्छ्र –कतिपय अद्रव्यवाची शब्दहरूको अवधिको विवक्षा भएमा करण अर्थमा पञ्चमी विभक्ति हुन्छ । यसै गरी सर्पिषो जानिते यहाँ **‘ज्ञोऽविदर्थस्य करणे’**यस वचनद्वारा सम्बन्ध अर्थ षष्ठी हुन्छ । यस्तै अरू पनि बुझ्नु पर्दछ[[21]](#footnote-22)३६।

**चतुर्थी संप्रदानतः** । अर्थात् संप्रदान अर्थमा चतुर्थी विभक्ति हुन्छ यी सबै वाक्यहरूमा स्यात् क्रियाको सम्बन्ध गर्नुपर्दछ । **‘शेषाः कर्मकरणेः’**इत्यादि सूत्रद्वारा पूजा अथवा अनुग्रह को इच्छाले जसलाई दिन चाहन्छ त्यो कारक संप्रदान संज्ञक हुन्छ । **‘यस्मै दित्से’**इत्यादि सूत्रद्वारा पनि बुझ्नु । त्यो संप्रदान तीन प्रकारको हुन्छ । जस्तै – कसैलाई केही बस्तु दिन्छु भन्दा ठीक छ यो काम गर भनेर त्यसलाई अनुमोदन गर्छ भने त्यो अनुमन्ता कहलाउँछ । जस्तै – ‘गुरवे गां ददाति’ कसैले गुरुलाई गाई दिँदै छ त्यहाँ दिनुपर्छ भनेर दातालाई जसले प्रेरणा गर्दछ त्यो प्रेरक हुन्छ ।जस्तै – ब्रह्मचारिलाई भिक्षा दिन्छ त्यहाँ जसले दिनुपर्छ अनुमोदन गर्दैन, न प्रेरणा नै गर्छ, किन्तु निराकरण (निषेध) गर्दैन चुपलागेर बस्छ भने त्यसलाई अनिराकर्तृ भनिन्छ । जस्तै – बुद्धाय मालां ददाति । यहाँ पनि प्रायशः यो शब्दसँग सम्बन्ध हुन्छ । जस्तै – दास्या संप्रयच्छते सुवर्ण कामुकः । यस वाक्यमा **‘दाण् सा चेच्चतुर्थ्यये’**यो सूत्रले आत्मने पद हुन्छ । अशिष्ट समाचारमा पनि संप्रदान को करण विवक्षामा तृतीया विभक्ति हुन्छ । रजकस्य वस्त्रं ददाति । यो वाक्यमा संप्रदान छैन । यसैगरी अन्यत्र पनि अभिधान अनुसार विभक्ति मा भेद बुझ्नुपर्दछ ।

**पञ्चमी स्यादपादाने**– अर्थात् अपादान अर्थमा पञ्चमी विभक्ति हुन्छ । यसको सूत्र हो –**‘शेषाः कर्मकरणे’ ‘यतोऽपैति’**इत्यादि । सूत्रले अपाय (नष्ट हुनु) प्रति अवधि जो छ सीमा रूपले विवक्षित कारक त्यसको अपादान संज्ञा हुन्छ । त्यो (अपायको अवधिभूत कारक) दुई प्रकारको हुन्छ । चल र अचल । ति मध्ये चलको उदाहरण हो – धावतोऽश्वात् पतितः । अचल को उदाहरण – वृक्षात् पर्णं पतति । यसै गरी ब्याघ्राद् विभेति, उपाध्यायादधीते, इत्यादिलाई अवधिको रूपमा बुझ्नु पर्दछ ।

यहाँ शङ्का हुन्छ कि ‘वृक्षस्य पर्णं पतति’ यस वाक्यमा वृक्ष शब्ददेखि षष्ठी विभक्ति कसरी भयो ? यसको उत्तर हो सम्बन्धको विवक्षाले गर्दा यहाँ षष्ठी भयो त्यसकारण कुनै दोष छैन । यस भनाईबाट कारकहरू विवक्षा अनुसार हुन्छन् भन्ने कुरा देखाइयो । जस्तै – स्थाल्यां पचति, तथा स्थाल्या पचति, स्थालीं पचति देवदत्तेः, इत्यादि । उक्त वाक्यहरूमा एकै प्रकारको वाक्य र नानाप्रकारका विवक्षाहरू देखिए । जब कुनै कर्म अनायास गरिन्छ त्यतिबेला कर्ममा कर्त्ता आफ्नो व्यापारलाई आरोप गर्दछ त्यतिबेला कर्मको विवक्षा नभएकोले कर्म कर्त्ता नै हुन्छ । जस्तै – पच्यते ओदनः स्वयमेव, अलावि केदारः स्वयमेव, इत्यादि । **‘कर्मवत् कर्मकर्तेति’** यस सूत्रले कर्मरूप कर्त्तालाई कर्मवद् भाव भएर आत्मनेपद हुन्छ । कर्मवद भएको प्रयोगमा ओदन इत्यादिमा कर्म उक्त भएकोले प्रथमा विभक्ति हुन्छ । यसै गरी भिदेलिमा माषा स्वयमेव, पचेलिमास्तण्डुलाः स्वयमेव । यहाँ कर्मकर्त्ता अर्थमा ‘केलिमः’ प्रत्यय हुन्छ । **‘वत्करणं स्वाश्रयार्थम्’**यस वचनद्वारा भाव अर्थमा पनि करमकर्त्ताको प्रयोग हुन्छ । जस्तै – पच्यते ओदनेन स्वयमेव । यहाँ कर्त्ता अनुक्त भएकोले तृतीया विभक्ति हुन्छ । ‘त्यादि’ भएकोले कृत् प्रकरणमा कर्मवद् भाव हुँदैन, त्यसैले कर्मकर्त्ता को प्रयोगमा कर्ममा विधान गरिएको प्रत्यय हुँदैन । जस्तै – कर्तव्यं कटेन स्वयमेव, ईषत्करः कटेन स्वयमेव । यसै गरी कर्मकर्त्ता का विशेषताहरू ती ती प्रयोगहरूमा बुझ्नु पर्दछ ।

**तयाऽऽधारेतु सप्तमी** ।

यहाँ स्यात् क्रियाको अध्याहार गरेर आधार अर्थमा सप्तमी विभक्ति होस् भन्ने अर्थ हुन्छ । **‘शेषाः कर्मकरणे’**इत्यादि सूत्रद्वारा आधार अर्थमा सप्तमी विभक्ति हुन्छ । यहाँ आधार भनेको क्रियाको आश्रयभूत कर्त्ता अथवाकर्म जहाँ आधारित हुन्छन् जहाँ कर्त्ता र कर्म अवस्थित हुन्छन् त्यो आधार हो । **‘य आधारस्तदधिकरणम्’**यस सूत्रले आधारको अधिकरण संज्ञा हुन्छ । त्यो आधार ४ प्रकारको छ –**औपश्लेषिक, अभिव्यापक, वैषयिक र सामीपिक**। ती मध्ये उपश्लेषः भनेको उपभोग गर्नु हो त्यहाँ हुनेलाई औपश्लेषिक भनिन्छ । जस्तै – कटे आस्ते देवदत्तः । यसै गरी स्थाल्यां पचति ओदनम् जो आधेयमा व्याप्त भएर रहन्छ त्यो अभिव्यापक आधार हो । जस्तै – तिलेषु तैलमस्ति । विषयको अनन्याभाव (अन्त कतै नहुनु ) लाई वैषयिक आधार भनिन्छ । जस्तै –दिवि देवाः सन्ति । समीप भनेको निकट हो त्यहाँ भएकोलाई सामीपिक भनिन्छ । जस्तै – गङ्गायां घोषोऽस्ति यसै सबै तिर बुझ्नु पर्दछ ।

**निष्कर्षः-**यस १४ औँ कारिकानुसार करण कारकमा प्रायः तृतीया विभक्ति हुन्छ । कर्ताद्वारा जुन साधनले कार्य गरिन्छ अथवा जसले कर्ताको क्रिया सिद्ध हुन्छ वा जो कारक कर्ताको क्रिया सिद्धिमा अत्यन्त उपकारक भनिएको हुन्छ त्यस कारकको करण संज्ञा हुन्छ । यहाँ करणमा रहेको करणत्वलाई पहिचान गर्ने किनकि धेरै कारकहरू क्रियाका साधन हुन्छन् त्यसैले करण कारण विशेष धर्म हो कि भन्ने प्रश्नको उत्तरमा भनिएको छ कि यहाँ उपकारकत्व विवक्षित छैन तसर्थ अन्तरङ्ग भएको कारणले कर्ताद्वारा विवक्षित कारकको मात्र करण संज्ञा हुन्छ । ‘साधकतमं करणम्’ यो पाणिनीय सूत्रद्वारा सिद्ध हुन्छ । यहाँ कारण दुई प्रकारको हुन्छ – बाह्य र आभ्यान्तर र त्यस देखि अन्य कारणलाई बाह्य भनिन्छ । त्यस्तै अद्रव्यवाची शब्दहरूको अवधिको विवक्षा भएमा करण अर्थमा पञ्चमी विभक्ति हुन्छ । ‘ज्ञोऽविदर्थस्य करणे’ यस वचनद्वारा सम्बन्ध अर्थमा षष्ठी हुन्छ ।

त्यस्तै संप्रदान अर्थमा चतुर्थी विभक्ति हुन्छ । **‘शेषाः कर्मकरणेः’**इत्यादि सूत्रद्वारा पूजा वा अनुग्रह को इच्छाले जसलाई दिन चाहन्छ त्यो कारक संप्रदान संज्ञक हुन्छ । यो संप्रदान पनि तीन प्रकारको हुन्छ –**अनुमन्ता** (ठीक छ यो काम गर भनेर अनुमोदन गर्ने), **प्रेरक** (दिनुपर्छ भनेर दातालाई प्रेरणा दिने), **अनिराकर्तृ** ( जसले दिनुपर्छ भनेर अनुमोदन गर्दैन, न प्रेरणा नै गर्छ तर निराकरण गर्दैन चुप लागेर वस्छ ) त्यसै गरी यहाँ अपादान अर्थमा पञ्चमी विभक्ति हुन्छ । **‘यतोऽपैति’**यो सूत्रले अपाय (नष्ट हुनु) प्रति अवधि वा सीमा रूपले जो विवक्षित कारक छ त्यो त्यसको अपादान संज्ञा हुन्छ । त्यस्तै यहाँ स्यात् क्रियाको अध्याहार गरेर आधार अर्थमा सप्तमी विभक्ति हुन्छ । यहाँ आधार भन्नाले क्रियाको आश्रयभूत कर्ता वा कर्म जहाँ आधारित हुन्छन् वा कर्ता र कर्म अवस्थित हुन्छन् त्यो आधार हो । यो आधार ४ प्रकारको हुन्छ –**औपश्लेषिक, अभिव्यापक, वैषयिक र सामीपिक** । उपभोग गर्नेलाई **औपश्लेषिक**, आधेयमा व्याप्त भएर रहने **अभिव्यापक**, विषयको अनन्याभाव (अन्त कतै नहुने) लाई **वैषयिक** र समीप भनेको निकट हो त्यहाँ भएकोलाई **सामीपिक** भनिन्छ ।

**३.२.१५. सम्बन्धेऽथ भवेत् षष्ठी निर्णयस्तावदीदृशः ।**

**उक्तानुक्तविचारेण प्रयिगस्तेन गम्यताम् ॥१५॥**

**सम्बन्धे षष्ठी भवेत्** । (अर्थात् सम्बन्ध अर्थमा षष्ठी विभक्ति हुन्छ । ) **‘शेषाः कर्मकरणे’**इत्यादि सूत्रद्वारा सम्बन्ध अर्थमा षष्ठी हुन्छ । राज्ञः पुरुषः, युवयोः पुत्रः, यष्माकं धनम् इत्यादि । यसका उदाहरणहरू हुन् । यहाँ सम्बन्ध एक क्रिया का लागी हुन्छ त्यो क्रिया परस्परापेक्षरूप लाई भनिन्छ । जस्तै – ‘राज्ञः पुरुषः’ यहाँ परिपाल्य परिपालन क्रियाले गर्दा यिनिहरूको सम्बन्ध छ । राजा परिपालन गर्छ, पुरुष परिपालित हुन्छ । त्यसो हुँदा ‘राजा परिपालयती’ यसो भन्दा ‘कम’ यस विशेष अपेक्षा ले गर्दा पुरुष सँग राजाको सम्बन्ध हुन्छ । यसै गरी ‘पुरुषः परिपाल्यते’ यसो भन्दा ‘केन’ यस प्रकार विशेष अपेक्षा हुँदा राजा सँग पुरुषको सम्बन्ध हुन्छ, यसै गरी सबै ठाउँमा सम्बन्धका विषयमा बुझ्नुपर्दछ । अब यहाँ शङ्का हुन्छ कि परस्पर अपेक्षाले गर्दा दुबैको सम्बन्ध हुन्छ भने ‘राजा’ शब्द जस्तै पुरुष शब्ददेखि पनि षष्ठी विभक्ति किन हुँदैन यसैगरी देवदत्तः स्थाल्यामोदनं काष्ठैः पचति इत्यादि वाक्यमा उक्त प्रकारले नै सबैमा परस्पर अपेक्षा रहेकोले परस्पर अपेक्षारूप जो सम्बन्ध हो त्यस अर्थमा प्रत्येक शब्ददेखि सम्बन्ध अर्थमा षष्ठी किन हुँदैन ?

यस विषयमा यसो भन्नु उचित होला कि – सबैमा सम्बन्ध रहेपनि यदि प्रत्येकको प्रत्येक सँग सम्बन्ध बुझिन्छ ता पनि यहाँ सम्बन्ध अर्थ भन्नु वक्तालाई अभिष्ट छैन उक्त वाक्य प्रयोग गर्दा कर्त्ता आदि अर्थको नै विवक्षा रहेको छ र विवक्षित अर्थमा त्यसलाई अभिव्यक्त गर्ने शब्द प्रयोग गरिन्छ भने यहाँ कहाँ षष्ठीको प्रसङ्ग छ ? अर्थात् षष्ठीको प्रसङ्ग यहाँ छैन। यदी यसो हुन्थ्यो भने प्रतिपाद्य भएको कारणले **‘प्रातिपदिकार्थलिङ्गपरिमाणवचनमात्रे प्रथमा’**यस पाणिनि सूत्रद्वारा लिङ्ग अर्थको प्रधानता रहेकोले पुरुष शब्ददेखि प्रथमा विभक्तिनै हुनुपर्ने सम्बन्ध अर्थको विवक्षा रहेपनि षष्ठी नहुनुपर्ने तर त्यसो हुँदैन । त्यसै हुनाले भनिएको छ[[22]](#footnote-23)३६अर्थात् भेद्य र भेदक दुबै मिलाएर सम्बन्ध एक अर्कोमा रहेको भन्ने कुरा बुझिन्छ त्यसैले यद्यपि सम्बन्ध दुई भेद्य र भेदकको ठाउँमा रहने हुन्छ । तापनि भेदक देखिनै षष्ठी विभक्ति हुन्छ (भेद्य देखि हुँदैन ) ।

त्यसै गरी काशिकामा पनि भनिएको छ कि विशेषण र विशेष्य देखि दुबै मध्ये एकदेखि हुनुपर्ने षष्ठी विशेषण शब्ददेखि हुन्छ । विशेष्य देखि चैं प्रथमा विभक्ति नै हुन्छ, त्यसकारण विभक्षित अर्थमा त्यस अर्थलाई भन्नको लागी शब्द प्रयोग गरिन्छ यो सिद्धान्त हो । त्यसै हुनाले विवक्षितत्वात् भन्ने न्याय सर्वत्र प्रयोग गरिन्छ । यहाँ विभक्ति हरूमा एकत्व अर्थलाई भन्नुपर्दा एकवचन, दुई अर्थलाई भन्नुपर्दा दुईवचन र धेरै अर्थमा भन्नुपर्दा बहुवचन हुन्छ भन्ने कुरा अन्वर्थ संज्ञाले बुझ्नुपर्दछ । समानाधिकरणमा विशेषणमा जस्तै विशेष्यमा समान विभक्ति र वचन हुन्छ । त्यही कुरा भनिएको छ[[23]](#footnote-24)३७ ।अर्थात् विशेष्यमा जो लिङ्ग संख्या विभक्तिहरू देखिन्छन् प्रायः समानार्थक विशेषणमा पनि तिनै तिनै लिङ्ग संख्या विभक्तिहरू विधान गर्नु पर्दछ । जस्तै – कटः क्रियते दर्शनीयो विपुलः । यहाँ क्रियते यस क्रियाको प्रत्येक

शब्दसँग सम्बन्ध हुने भएकोले यहाँ सबै शब्ददेखि प्रथमा विभक्ति भयो यसै गरी सबै ठाउँमा जो उचित हुन्छ त्यो वचन विभक्ति आदि बुझ्नु पर्दछ । जस्तै – कटौ क्रियेते दर्शनीयो विपुलौ, कटाः क्रियन्ते दर्शनीया विपुलाः । यसै गरी कटं करोति दर्शनीयं विपुलम्, देवदत्तेन निपुणेन कृतम्, ब्राह्मणाय वेदपारगाय गां देहि, महतो वृक्षात् पर्णं पतति, वृद्धस्य राज्ञः पुरुषः, आकाशे व्यापिनि शकुनयः सन्ति । यसै गरी द्विवचन र बहुवचन पनि हुने गर्दछन्यदि यसो हो भने ‘विंशतिः कटाः क्रियन्ते’ यो वाक्य कसरी ठीक भयो ? यहाँ यो विंशति शब्द स्वभावले नै एकवचनान्त नै हुन्छ त्यसो हुँदा विशेष्य विभक्ति मा मात्र बहुवचन हुन्छ यसैगरी अन्यत्र पनि बुझ्नुपर्दछ ।

फेरी शङ्का हुन्छ कि विंशतिमा एकवचन हुन्छ भने क्रियन्ते यो क्रियापद कसरी बहुवचन भयो ? यस प्रश्नको उत्तरमा भनिएको छ – क्रियन्ते यस क्रियापदको ‘कटाः’ यस बहुवचनान्त पदसँग सम्बन्ध भएकोले बहुवचन भएको हो । अतः कुनै दोष छैन ।

उसो भए बहुवचन ‘कटाः’ ले गर्दा क्रियन्ते क्रियापद बहुवचनान्त भएपनि क्रियापदको विशेष्य विशेषण प्रत्येक सँग सम्बन्ध हुन्छ भन्ने कुरा पहिले देखाइएको छ, त्यसो हुँदा विंशति शब्दसँग सम्बन्ध हुँदा क्रियापद एक बचन पनि हुनुपर्ने केवल ‘कटाः’ यो बहुवचन सँग सम्बन्ध हुँदा बहुवचन मात्र नहुनुपर्ने ? यस प्रश्नको उत्तरमा भनिएको छ कि त्यसो त ठीकै हो तर विशेष्य प्रधान भएकोले त्यसैको संख्या ग्रहण गरिन्छ । जस्तै – ‘तन्तवः पटः क्रियन्ते’ । यहाँ तन्तु (धागाहरू) प्रदृतिभूत भएकाले प्रधानहुन् पट् चैँ तन्तुको विकार भएकोले तन्तु मूलक भयो अतः अप्रधान भयो । यसै गरी कृत्, तद्धित् र समासमा पनि बुझ्नु पर्दछ । जस्तै – विंशतिः कटाः कृताः, विंशतिः शतिक्यः । यसै गरी विंशतिः वैयाकरणाः, विंशतिः पुरुषाः कृतप्रणामाः, इत्यादि । यसै गरी विशेष्यको लिङ्ग सँग समानाधिकरण्य हुँदा विशेषणमा पनि त्यस्तै बुझ्नु पर्दछ । प्रधानं पुरुषः इत्यादि वाक्यमा पुनः लिङ्ग जोडिएको हुनाले प्रधानादि शब्द विशेष्यको लिङ्ग अनुसार परिवर्तित हुँदैनन् । त्यसै हुनाले लिङ्ग संख्यादि कारिकामा प्रायः यो शब्द प्रयोग गरिएको छ ।

यो यसरी बुझ्नु पर्दछ उक्त र अनुक्त के हो ? णन्ने कुरा प्रतिपादन गरेर विभक्ति प्रदर्शन गरेर उदाहरणहरूद्वारा बुझाउनका लागि भनिएको छ ‘निर्णयस्तावदीदृशः’ अर्थात् निर्णय यस्तो रहेको छ । ‘उक्तानुक्त विचारेण प्रयोगस्तेन गम्यताम्’ । अर्थात् उक्त र अनुक्तको विचार द्वारा प्रयोगलाई बुझाउनुहोस् । यहाँ ‘तावत्’ शब्द क्रमको अपेक्षामा प्रयोग गरिएको हो । त्यसकारण यस्तो निर्णय छ त्यस कारणले उक्त र अनुक्तको विचार गरेर प्रयोगलाई बुझ्नुहोस् भनिएको हो । देवदत्तेन कटः क्रियते । इत्यादि वाक्य साध्य साधन र लक्षण अनुसार जान्नुहोस्, प्रतिपादन गर्नुहोस् अथवा रचना गर्नुहोस् भनिएको हो । यहाँ ‘शिष्यैः’ यस पदको सम्बन्ध छ त्यसैले शिष्यहरू द्वारा ‘साध्यसाधनलक्षण गम्यताम्’ साध्यसाधनलक्षण जान्नुपर्दछ भनिएको हो ।

‘गम्यताम्’ यो पद गम् धातुदेखि इन् प्रत्यय गरेर बनाइएको हो । यसले गम्यमानार्थ अथवा जसको अर्थ बुझिएको छ त्यसपदको प्रयोग प्रति कामचार (इच्छानुसार प्रयोग गर्न सकिने) छ।

श्लोकमा ‘शिष्यैः’ यो पद छैन ता पनि अध्याहार गरेर बुझ्नुपर्दछ । जस्तै – पर्वतः सुमेरु यो प्रयोग हो **‘साध्यते इति साध्यम्’**यो व्युत्पत्ति अनुसार साध्य भनेको क्रिया हो अर्थात् धातुको अर्थ । क्रियालाई जस द्वारा सिद्ध गरिन्छ त्यो साधन हो ।

जसरी ६ प्रकारका कारकहरू बताइएका छन्, क्रियानिमित्त कारक हो यो लोकबाट सिद्ध छ । जुन पद समुदायद्वारा साध्य अथवा साधन प्रतिपादित हुन्छन् त्यो वाक्य हो अथवा त्यसलाई वाक्य भन्नु पर्दछ ।

त्यसै कारण शब्द संबन्धिव्यवहार प्रवृत्त हुन्छ (चल्दछ) । जस्तै – ‘अग्निहोत्रं जुहुयात् स्वर्गकामः’ इत्यादि वाक्य अग्निहोत्र प्रति प्रवृत्तिको कारण हुन्छ । ‘ब्राह्मणो न हन्तव्यः’ इत्यादि वाक्य निवृत्ति को कारण हुन्छ । केवल पदको मात्र प्रवृत्ति अथवा निवृत्तिमा कारण कहिँपनि सुनिदैन । अतएव शब्दद्वारा व्यवहार गर्दा धेरै पदहरूको प्रयोग गर्नु पर्दछ यो बुझेर पनि पदसिद्धिलाई एक एक गरेर मन्द बुद्धिबाला धेरै पदको समायोजन प्रति सन्देह गर्दछन् अतः ‘कारकसम्बन्धोद्योत’ नामक ग्रन्थ तिनिहरूलाई उद्देश्य गरेर तयार गरिएको यो मेरो परिश्रम हो ।

**निष्कर्षः** यस १५ औँ कारिकामा सम्बन्ध अर्थमा षष्ठी विभक्ति हुन्छ भन्ने कुराको चर्चा गरिएको छ । क्रियाको परस्परापेक्ष रूपलाई नै यहाँ सम्बन्ध भनिन्छ । जस्तै- राज्ञः पुरुषः । परिपाल्य परिपालन क्रियाले गर्दा यिनिहरूको सम्बन्ध छ जहाँ राजा परिपालन गर्छ पुरुष परिपालित हुन्छ । परस्पर अपेक्षाले गर्दा दुबैको सम्बन्ध हुन्छ भने ‘राजा’ शब्दजस्तै पुरुष शब्ददेखि पनि षष्ठी विभक्ति किन हुँदैन ? त्यसै गरी ‘देवदत्तः स्थाल्यां ओदनं काष्ठैः पचति’ । इत्यादि वाक्यमा पनि परस्पर अपेक्षा रहेकोले परस्पर अपेक्षारूप जो सम्बन्ध हो त्यस अर्थमा प्रत्येक शब्ददेखि सम्बन्ध अर्थमा षष्ठी विभक्ति किन हुँदैन ? यहाँ यसो भन्नु उचित होला कि, सबैमा सम्बन्ध रहेको हुन्छ तर पनि जहाँ कर्ता आदि अर्थको विवक्षा रहेको हुन्छ र विवक्षित अर्थमा त्यसलाई अभिव्यक्त गर्ने शब्दको प्रयोग गरिन्छ भने त्यहाँ षष्ठीको प्रसङ्ग हुँदैन त्यसैले भेद्य र भेदक देखि नै षष्ठी विभक्ति हुन्छ भेदक देखि हुँदैन । त्यसै गरी काशिकामा पनि उल्लेख गरिएको छ कि विशेषण र विशेष्य दुवै मध्ये एकदेखि हुनुपर्ने षष्ठी विभक्ति नै हुन्छ । जसकारण विवक्षित अर्थमा त्यस अर्थलाई भन्नकालागि शब्द प्रयोग गरिन्छ त्यो शिद्धान्त हो । यहाँ विभक्तिहरू एकवचन, द्विवचन र बहुवचन हुन्छ भन्ने कुरा अन्वर्थ संज्ञाले बुझ्नुपर्दछ । समानार्थक विशेषणमा पनि तीनै लिङ्ग, संख्या र विभक्तिहरू विधान गर्नुपर्दछ ।

**चतुर्थ परिच्छेद**

**‘कारकसम्बन्धोद्योत’ का आधारमा कारकको पर्यालोचन**

**४. कारकको पर्यालोचन**

‘कारकसम्बन्धोद्योत’ रभसनन्दीद्वारा प्रणित प्रकरण ग्रन्थ हो । यस प्रकरण ग्रन्थमा मङ्गलाचरण देखि १५ वटा कारिकालाई श्लोकबद्ध रूपमा प्रस्तुत गरिएको छ । यहाँ रभसनन्दिको उक्त प्रकरण ग्रन्थलाई आधार मानेर कारकको पर्यालोचन प्रस्तुत बुँदाहरूको आधारमा गरेको छु ।

४.१. सैद्धान्तिक भिन्नता

४.२. ऐतिहासिक भिन्नता

४.३. धार्मिक भिन्नता

४.४. कालक्रमिकमा आधारित भिन्नता

४.५. मान्यतागत भिन्नता

**४.१ सैद्धान्तिक भिन्नता**

पाणिनीय व्याकरणलाई आधार मानेर प्रस्तुत ‘कारकसम्बन्धोद्योत’ मा रहेका सैद्धान्तिक भिन्नताहरूलाई केलाएर यस चतुर्थ परिच्छेदमा राखिएको छ । कारक ६ प्रकारका छन् जसमा कर्ता, कर्म, करण, संप्रदान, अपादान र अधिकरण पर्दछन् ।

**४.१.१. प्रथमा विभक्तिको विवेचना**

कर्ता कारक को सम्बन्धमा कौण्ड भट्टले कर्ताका ३ भेदहरू बताएका छन् जसमा १) शुद्ध कर्ता[[24]](#footnote-25)३८ २) प्रयोजक हेतु[[25]](#footnote-26)३९ ३) कर्म कर्ता रहेका छन् ।[[26]](#footnote-27)४० लघुसिद्धान्तकौमुदीमा कर्ताका दुई वटा भेदहरू पाइन्छ जसमा – १) स्वतन्त्र कर्ता २) हेतु कर्ता पर्दछन् ।[[27]](#footnote-28)४१ ‘कारकसंबन्धोद्योत’ का आधारमा कर्ता का दुई वटा भेदहरू – १) स्वतन्त्र कर्ता २) हेतु कर्ता रहेका छन् । जहाँ हेतु कर्तालाई तीन भागमा विभाजन गरिएको पाइन्छ जसमा – क) प्रेषकः ख) अध्येषकः ग) आनुकूल्यभागी पर्दछन् । आनुकूल्यभागी का दुई प्रकारहरू उल्लेख छन् जसमा सचेतन र अचेतन रहेका छन् ।

**४.१.२. द्वितीया विभक्तिको विवेचना**

भतृहरिले कर्मका दुई भेदहरू बताएका छन् जसमा ईप्सित कर्म र अनीप्सित कर्म पर्दछन् । यहाँ उनले ईप्सित कर्मलाई तीन भागमा – निर्वर्त्यकर्म, विकार्यकर्म र प्राप्य कर्म पर्दछन् ।[[28]](#footnote-29)४२ त्यस्तै गरी अनीप्सित कर्मका पनि चार प्रकारहरू उल्लेख गरिएका छन् र जसमा उदासीनकर्म, द्वेष्यकर्म, अन्यसंज्ञाहरूले अनाख्यात कर्म र अन्यपूर्वक कर्म पर्दछन् ।[[29]](#footnote-30)४३ रभसनन्दिले पनि कर्मलाई तीन भागमा विभाजन गरेका छन् जसमा- निर्वर्त्य, विकार्य र प्राप्यं पर्दछन् । जस अन्तर्गत विकार्यलाई पनि दुई भागमा विभाजन गरेका छन र जसमा प्रकृत्युच्छेदसंभूत र गुणान्तरद्वारेण व्यपदेशान्तरं पर्दछन् ।[[30]](#footnote-31)४४

**४.१.३. तृतीया विभक्तिको विवेचना**

तृतीया विभक्ति कर्ता र करण कारकमा हुन्छ ।[[31]](#footnote-32)४५ जसमा तृतीया विभक्ति कर्तृतृतीया[[32]](#footnote-33)४६ र करणतृतीया[[33]](#footnote-34)४७ भेदले दुइ प्रकारका हुन्छन् । कौण्ड भट्टको कथनानुसार – द्वितीया – तृतीया – सप्तमीनामाश्रयोऽर्थः । कर्तामा विधीयमान तृतीयाविभक्तिको कर्तृत्व अर्थ नै युक्त हुन्छ । यो कर्तृत्व प्रधान – धात्वर्थ व्यापार को आश्रय रूप हुन्छ । यहाँ रभसनन्दीले

कारकसंबन्धोद्योतमा करणलाई दुई भागमा वर्गीकरण गरेका छन् जसमा आभ्यान्तरं र बाह्यं

पर्दछन् ।[[34]](#footnote-35)४८

**४.१.४. चतुर्थी विभक्तिको विवेचना**

वैयाकरणहरूमा आचार्य कौण्ड भट्टले सम्प्रदानका तीन भेदहरू बताएका छन् -१) अनिराकर्तृसम्प्रदान[[35]](#footnote-36)४९ २) प्रेरयितृसम्प्रदान[[36]](#footnote-37)५० ३) अनुमन्तृसम्प्रदान[[37]](#footnote-38)५१ । यसै प्रकार जसरी कौण्ड भट्टले तीन प्रकारका सम्प्रदानत्वलाई स्वीकार गरेका छन् सोही मतलाई भर्तृहरिले पनि आफ्नो ग्रन्थ ‘वाक्यपदीयम्’ मा उल्लेख गरेका छन् ।[[38]](#footnote-39)५२ त्यस्तै गरेर चतुर्थी आचार्य पाणिनिले ‘चतुर्थी सम्प्रदाने’ यस सूत्रद्वारा ‘सम्प्रदानत्व’ लाई चतुर्थी विभक्तिको अर्थ मानेका छन् ।[[39]](#footnote-40)५३ ‘कारकसंबन्धोद्योत’ मा रभसनन्दिले पनि सम्प्रदानलाई तीन भागमा – १) अनुमन्तृ २) प्रेरकं ३) अनिराकर्तृ पर्दछन् ।[[40]](#footnote-41)५४

**४.१.५. पञ्चमी विभक्तिको विवेचना**

भर्तृहरिको कारिकामा अपादानलाई सक्रिय र निष्क्रिय गरेर दुई भागमा बाँडिएको छ र ‘कारकोल्लास’ मा पनि यि दुई भेदहरूलाई उदाहरण सहित प्रस्तुत गरिएको छ[[41]](#footnote-42)५५ त्यस्तै कौण्ड भट्टले अपादान कारकका तीनवटा भेदहरू उल्लेख गरेका छन् । जसमा – १) निर्दिष्टविषय[[42]](#footnote-43)५६ २) उपात्तविषय[[43]](#footnote-44)५७ ३) अपेक्षितक्रिय पर्दछन् ।[[44]](#footnote-45)५८अपादान कारकका यी तीन भेदहरूलाई भर्तृहरिले पनि स्वीकारेका छन् ।[[45]](#footnote-46)५९ रभसनन्दिलेपनि अपादान कारकलाई ‘चलं’ र ‘अचलं’ गरेर दुई भागमा वर्गीकरण गरेका छन् ।[[46]](#footnote-47)६०

**४.१.६. षष्ठी विभक्तिको विवेचना**

वैयाकरणहरू ‘क्रियाजनक’ नभएकोलेन षष्ठी विभक्तिको कारकत्वलाई स्वीकार गर्दैनन् । जस्तो कि भवानन्दले “सम्बन्धस्य कारकत्वं नास्ति क्रियायोगाभावात् इति शाब्दिकाः” ।[[47]](#footnote-48)६१ यस उक्तिद्वारा सम्बन्ध कारक नभएको स्पष्ट पारेका छन् ।त्यसै गरी जगदिश तर्कालङ्कार ले पनि ‘षष्ठ्यर्थस्तु सम्बन्धो न धात्वर्थे प्रकारीभूय भासते, तण्डुलस्य पचतीत्याद्यप्रयोगात्अतः सम्बन्धो न कारकम्’।[[48]](#footnote-49)६२ षष्ठीलाई कारक मानेका छैनन् । त्यस्तै नागेश भट्ट पनि षष्ठी विभक्तिलाई ‘कारकत्व’ भनेर स्वीकार गर्दैनन् । जस्तै – ‘ब्राह्मणस्य पुत्रं पन्थानं पृच्छतीत्यादौ ब्राह्मणस्य न कारकत्वं पुत्रेणान्यथासिध्या तत्वाभावात्’।[[49]](#footnote-50)६३ त्यस्तै गरी षष्ठी विभक्तिलाई रभसनन्दिले पनि ‘कारकत्व’ स्वीकार गरेका छैनन् ।[[50]](#footnote-51)६४

**४.१.७. सप्तमी विभक्तिको विवेचना**

पतञ्जलिले ‘महाभाष्यम्’ मा व्यापकमिति, औपश्लेषिकमिति र वैषयिकमिति गरी अधिकरण कारकको तीन भेदहरू बताएका छन् ।[[51]](#footnote-52)६५ त्यस्तै कैयटले यी तीन प्रकारका भेदहरूलाई निम्न उदाहरण द्वारा उल्लेख गरेका छन् ।[[52]](#footnote-53)६६ यसै अनुसार रभसनन्दिले अधिकरण कारकका ४ वटा भेदहरू उल्लेख गरेका छन् । जसमा – औपश्लेषिक, अभिव्यापक, वैषयिकः र सामीपिकः पर्दछन् ।[[53]](#footnote-54)६७

**४.२. कारकको सम्बन्धमा वैयाकरणहरूले उल्लेख गरेका भेदहरू तालिकाद्वारा निम्न यस प्रकार प्रस्तुत गरिएको छः-**

१. कर्ता

कौण्ड भट्ट बरदराज रभसनन्दि

शुद्ध कर्ता, प्रयोजक हेतु र कर्म कर्तास्वतन्त्र कर्ता, हेतु कर्तास्वतन्त्र कर्ता र हेतु कर्ता

२. कर्म

भर्तृ हरि रभसनन्दि

इप्सित कर्म अनीप्सित कर्म निर्वर्त्य विकार्यप्राप्यं

निर्वर्त्यकर्मविकार्यकर्मप्राप्यकर्म

उदासीन कर्म द्वेश्यकर्म अन्यसंज्ञाहरूले अनाख्यात कर्म अन्यपूर्वक कर्म

प्रकृत्युच्छेदसंभूतं गुणान्तरद्वारेणव्यपदेशान्तरं

३. करण

नागेश भट्ट पाणिनि रभसनन्दि

स्वव्यापारानन्तरमेव फलनिष्पादकत्वं करणत्वंकर्तृतृतीया र करणतृतीयाआभ्यान्तरं र बाह्यं

४. संप्रदान

कौण्ड भट्ट रभसनन्दि

अनिराकर्तृसम्प्रदान, प्रेरयितृसंप्रदान, अनुमन्तृसंप्रदान अनुमन्तृ, प्रेरकं, अनिराकर्तृ

५. अपादान

भर्तृ हरि कौण्ड भट्ट रभसनन्दि

सक्रिय र निष्क्रिय निर्दीष्टविषय, उपात्तविषय, अपेक्षितक्रिय चलं र अचलं

६. अधिकरण

पतञ्जलि रभसनन्दि

व्यापकमिति,औपश्लेषिकमिति औपश्लेषिक,अभिव्यापक,वैषयिकः

र वैषयिकमिति र सामीपिकः

**४.३. ऐतिहासिक भिन्नता**

ऐतिहासिक भिन्नतालाई आधार मानेर हेर्दा संस्कृत व्याकरण परम्परालाई औपचारिक रूपमा थालनी गर्ने श्रेय आचार्य पाणिनिलाई जान्छ । पाणिनि व्याकरण पूर्व धेरै वैयाकरणहरूले आफ्नो कृतिको रचना गरे तर जस्तो सम्मान ‘अष्टाध्यायी’ लाई प्राप्त छ सो बराबर कसैलाई पनि छैन । पाणिनि पूर्व प्रातिशाख्य ग्रन्थले यो मार्गको निर्माण गर्न थालेको थियो र ऐन्द्र, चान्द्र आदि व्याकरणहरूको पनि रचना भैसकेको थियो परन्तु प्रातिशाख्य ग्रन्थ केवल वैदिक पद्धतिलाई निर्दिष्ट थिए भने ऐन्द्र प्रभृति व्याकरण विद्वान्हरूको वस्तु नभएर आरम्भिक विद्यार्थीहरूको उपयोगमा मात्र सीमित थियो । मध्य युगमा वृहत्तर भारतमा भाषा शास्त्रको क्षेत्रमा ‘कातन्त्र व्याकरण’ को पर्याप्त ख्याति भयो तर पनि पाणिनिको ‘अष्टाध्यायी’ नै एक सर्वाङ्गीण कृति सिद्ध भयो र जसको नियम, निर्देश र निष्पत्तिहरू आगामी सहस्रौँ वर्ष सम्म अन्तिम प्रमाणका साथ स्वीकार गरियो ।

यस पाणिनिद्वारा विरचित ‘अष्टाध्यायी’मा ४००० सूत्र सङ्ख्या छन् ।[[54]](#footnote-55)६८ जसमा ‘वृद्धिरादैच’ प्रथम र ‘अ अ’ अन्तिम सूत्र हो । यस पाणिनि व्याकरणका पाँच अवयव छन् जसमा १.अष्टाध्यायीसूत्र पाठ २. गण पाठ ३. धातु पाठ ४. गण सूत्र ५. लिङ्गानुशासन पर्दछन् । प्राचीन वैयाकरण आचार्यहरूको पद्धतिलाई क्रमबद्ध रूपले सुसङ्गठित गरी वैज्ञानिक रूप दिने आचार्य पाणिनि हुन् ।

रभसनन्दिद्वारा विरचित ‘कारकसंबन्धोद्योत’ को ऐतिहासिक पृष्ठभूमि भने पृथक किसिमको पाइन्छ । आचार्य रभसनन्दिले पाणिनीय व्याकरणलाई अनुसरण नगरेर कातन्त्रवा कलाप एवं काशिका वृत्तिलाईअनुसरण गरेको देखिन्छ ।[[55]](#footnote-56)६९पाणिनि भिन्न व्याकरण सम्प्रदाय अन्तर्गत कातन्त्र जसलाई कौमार या कलाप पनि भनिन्छ । कलापको प्रणयन कहिले र कसरी भयो भन्ने सम्बन्धमा कुनै प्रमाण प्राप्त छैन तर अलबरुनीले’[[56]](#footnote-57)७० ‘कलाप’ को उल्लेख गरेकाले यो सिद्ध हुन्छ कि यो प्राचीन व्याकरण हो र यसको प्रचार बंगालमा अधिक रहेको थियो ।[[57]](#footnote-58)७१रभसनन्दिले कातन्त्रको सूत्र, टीका र वृत्तिलाई समाविष्ट गरी ‘कारकसंबन्धोद्योत’ को रचना गरेका हुन् । रभसनन्दिले आफ्नो ग्रन्थको रचनार्थ ‘काशिका वृत्ति’ जयादित्यद्वारा प्रणीत पूर्व भागलाई समाविष्ट गरेका कुरा टीकाकार हरिप्रसाद शास्त्रीले उल्लेख गरेका छन् ।[[58]](#footnote-59)७२

**४.४.धार्मिक भिन्नता**

कारकको पर्यालोचनको यस परिच्छेदमा विभिन्न वैयाकरणहरूको धार्मिक पृष्ठभूमिलाई केलाउँदा पाणिनि लगायत उनका उत्तरवर्ति प्राचीन वैयाकरणहरूमा वार्तिककार कात्यायन[[59]](#footnote-60)७३ र महाभाष्यकार पतञ्जलि[[60]](#footnote-61)७४तथा नव्य वैयाकरणहरूमा नागेश भट्ट[[61]](#footnote-62)७५, भट्टोजि दीक्षित[[62]](#footnote-63)७६ र वरदराज[[63]](#footnote-64)७७ अदि सबै सनातन धर्म सम्प्रदायका नै भएको पुष्टि हुन्छ ।सनातन धर्मावलम्बी का अतिरिक्त संस्कृत व्याकरणको क्षेत्रमा अरु सम्प्रदायका व्यक्तित्वहरूको पनि सहभागिता उत्तिकै मात्रामा रहेको पाइन्छ । जसमा चन्द्रगोमिन, शर्ववर्मन्, जयादित्य र रभसनन्दि पर्दछन् । यहाँ चन्द्रगोमिन ‘चान्द्र’ व्याकरणका प्रणेता बौद्ध मार्गी[[64]](#footnote-65)७८, कातन्त्र व्याकरणका रचयिता शर्ववर्मन् जैन विद्वान[[65]](#footnote-66)७९, ‘काशिका वृत्ति’ का प्रणेता जयादित्यपनि जैन विद्वान् भएका[[66]](#footnote-67)८०, ‘कारकसम्बन्धोद्योत’ का प्रणेता रभसनन्दि बौद्ध अनुयायी रहेको तथ्य पुष्टि हुन्छ ।[[67]](#footnote-68)८१

**४.५. काल क्रमिकमा आधारित भिन्नता**

लौकिक संस्कृत व्याकरणका प्रणेता पाणिनि को समय ७ औँ शताब्दी ईसा पूर्व देखि ४ औँ शताब्दी ई.पू. अर्थात् ६५७ वि. पूर्व देखि २५८ वि. पूर्व रहेको विभिन्न विद्वान्हरूको अनुमान छ ।[[68]](#footnote-69)८२पाणिनिले लौकिक संस्कृत व्याकरणलाई सुसङ्गठित पारी त्यसलाई वैज्ञानिक रूप दिए । फलस्वरूप कालान्तरमा गएर थुप्रै वैयाकरणहरूले उनको पथ चिह्नलाई पछ्याएर विभिन्न ग्रन्थहरूको रचना गरे ।

पाणिनि पछिका अर्का यशस्वी वैयाकरणका रूपमा कात्यायनलाई लिइन्छ । उनको समय २७०० वर्ष वि.पू. मानिएको छ ।[[69]](#footnote-70)८२ वररुचि कात्यायन ‘अष्टाध्यायी’ को कुशल वार्तिककार हुन् । उनी दक्षीणात्या हुन् भन्ने कुरा महाभाष्यमा स्थित वाक्यले सिद्ध गर्छ ।[[70]](#footnote-71)८३कात्यायनले वार्तिक पाठ नामक व्याकरणको अत्यन्त महत्त्वपूर्ण अङ्गको रचना गरे । पतञ्जलिको महाभाष्यमा वार्तिक उल्लिखित छ तर निश्चित संख्याको जानकारी छैन । केही विद्वानको मतमा कात्यायनले १५०० सूत्रमा वार्तिक लेखेका थिए भन्ने पाइन्छ ।

कात्यायन पछि अर्का वैयाकरण का रूपमा पतञ्जलि अग्र पङ्तिमा आउँछन् । युधिष्ठिर मीमांसकको मतलाई आधार मानेर हेर्दा उनको समय वि.पू. १२०० रहेको देखिन्छ । अष्टाध्यायीमा कात्यायनले वार्तिकको रचना गरेर व्याकरण सिद्धान्तलाई अधिक पूर्ण र स्पष्ट बनाए पतञ्जलिले वार्तिकको व्याख्यालाई महाभाष्यद्वारा अगाडि बढाए ।व्याकरण परम्परामा अर्का प्रसिद्ध बौद्ध वैयाकरणाचार्य चन्द्रगोमिन हुन् ।[[71]](#footnote-72)८४ वाक्य पदीय को उल्लेखानुसार पतञ्जलिको शिष्य परम्परामा जुन व्याकरण नष्ट भ्रष्ट भएको थियो त्यसलाई चन्द्राचार्यादिले अनेक शाखाहरूमा पुनः प्रणीत गरेका थिए ।[[72]](#footnote-73)८५संस्कृत व्याकरण परम्पराका अर्का बौद्ध वैयाकरणाचार्यमा रभसनन्दी पर्दछन् ।रभसनन्दी को समय को विषयमा पञ्जिकाका टीकाकार कविराज[[73]](#footnote-74)८६ तथा महामहोपाध्याय हरिप्रसाद शास्त्रीकानुसार, जुमरनन्दी[[74]](#footnote-75)८७ जसले आफ्नो ग्रन्थमा रभसनन्दीलाई उल्लेख गरेका तर त्रिलोचन दासले[[75]](#footnote-76)८८आफ्नो पञ्जिकामा रभसनन्दीलाई उल्लेख नगरेकाले रभसनन्दी ११ औँ शताब्दीको रहेका तथ्य टीकाकार हरिप्रसाद शास्त्रीको रहेको छ ।

**४.६. मान्यतागत भिन्नता**

मान्यतागत भिन्नतालाई तुलनात्मक रूपमा हेर्दा संस्कृत व्याकरणको परम्परालाई निरन्तरता दिने क्रममा थुप्रै मूर्धन्य वैयाकरणहरूले आफ्नो अमूल्य योगदान दिएका छन् । तर पनि यी वैयाकरणाचार्यहरू सम्प्रदायीकतावादबाट भिन्न भने रहन सकेको देखिँदैन । संस्कृत व्याकरण परम्परालाई यथावत राख्ने क्रममाप्राचीन तथा नव्य वैयाकरणहरूले आफ्नै सम्प्रदायका अग्रज वैयाकरणहरूलाई पछ्याएको, मङ्गलाचरणमा आफ्नै सम्प्रदायका देवी देवताहरूको स्तुति गरेको र आफ्नो ग्रन्थमा उदाहरण पनि सोही प्रकारले दिएको पाइन्छ । यसै क्रममा पाणिनि पछि जति पनि ख्याति प्राप्त प्राचीन तथा नव्य वैयाकरणहरूमा जो सनातन धर्मावलम्वी र वैदिक परम्परालाई अनुसरण गर्ने वाला भए उनीहरूले पाणिनीय – व्याकरणको नीति नियमलाई अक्षरशः पालन गरे भने अरू सम्प्रदायका वैयाकरणहरूले पाणिनीय – व्याकरणमा निकै फेर वदल गरे । यहाँ पाणिनीय – व्याकरणलाई आधार स्तम्भ मानेर अनुसरण गर्ने नव्य वैयाकरणहरूमा – भट्टोजि दीक्षित, नागेश भट्ट, वरदराज आदि पर्दछन् । अर्को तिर बौद्ध तथा जैन विद्वान्हरूले पनि संस्कृत व्याकरणको क्षेत्रमा आफ्नो योगदान दिएका थिए र जसमा कातन्त्र व्याकरणका प्रणेता शर्ववर्मन् जैन सम्प्रदायका थिए भने काशिका का प्रणेता जयादित्य (पूर्व भाग) बौद्ध सम्प्रदायका थिए । त्यस्तै चान्द्रका चन्द्रगोमिन् र कारकसंबन्धोद्योतका प्रणेता रभसनन्दी दुबै बौद्ध सम्प्रदायका नै रहेको उल्लेख पाइन्छ ।

**पञ्चम परिच्छेद**

**५. उपसंहार**

यस ‘कारकसंबन्धोद्योत’ मा कारिकाकारले १५ ओटा कारिकालाई श्लोकबद्ध गरेर प्रथम श्लोकमा मङ्गलाचरण गरेर आफ्ना आराध्य देवताको स्तुति गरी लेखन कार्यलाई प्रारम्भ गरेका छन् । द्वितीय कारिकाको श्लोकमा कारकका प्रकारहरूको उल्लेख गरी उक्त र अनुक्त भेदले कारकलाई दुई प्रकारमा विभाजन गरिएको छ साथसाथै सम्बन्धको पनि उक्त र अनुक्त गरी दुई प्रकारहरूको उल्लेख गरिएको छ । तृतीय कारिकाको श्लोकमा कारकका ६ प्रकारहरू तथा कारक र सम्बन्धको विवक्षा गरी कारक उक्त कहलिने विषयमा व्याख्या गरिएको छ । चतुर्थ कारिकाको श्लोकमा कारक र क्रियाहरूको संख्यासँग सम्बन्ध र विशेषणको विशेष्यसँग लिङ्ग र संख्याको सम्बन्ध देखाइएको छ । पञ्चम् कारिकाको श्लोकमा धातुदेखि कर्ता अर्थमा विधान गरिएको प्रत्ययले मुख्य कर्तालाई बताएको हुन्छ । मुख्य कर्ता प्रयोजक हुन्छ किनकि त्यो प्रयत्नवान हुन्छ र जो प्रयोजक हुन्छ त्यो नै मुख्य कर्ता हुन्छ तर प्रयोजक कर्ता अरुद्वारा प्रयुक्त भएमा मुख्य कर्ता हुँदैन किनकि प्रयोग गर्नेवाला अन्य व्यक्ति प्रयत्नवान हुन्छ र त्यसैको प्राधान्य हुन्छ । षट् कारिकाको श्लोकमा दुह आदि धातुदेखि कर्म अर्थमा प्रत्यय भएमा त्यसले गौण कर्म अर्थलाई बताउँछ प्रधानलाई बताउँदैन । कर्म अर्थमा विधान गरिएको आत्मने पदद्वरा कर्म उक्त भएकाले कर्ममा प्रथमा विभक्ति हुन्छ अनुक्त भएको खण्डमा भने द्वितीया नै हुन्छ ।सपत्म कारिकाको श्लोकमा गमन र आहार बोध र शब्द अर्थ बुझाउने र अकर्मक धातुमा ‘इन्’ प्रत्यय नहुँदा जो कर्ता हुन्छ इनन्त भएपछि कर्म हुन्छ भन्ने नियम रहेको छ । यो नियम सर्वत्र लागु भएतापनि केही प्रयोगहरूमा नहुने देखिन्छ[[76]](#footnote-77)८९ । अष्टम् कारिकाको श्लोकमा यी प्रयुक्त धातुहरू कर्तृकर्मक हुँदैनन्[[77]](#footnote-78)९० । कर्तृकर्मक भन्नाले जसको कर्ता नै कर्म हुन्छ । ‘इन्’ प्रत्यय नहुँदा जो कर्ता हुन्छ त्यही ‘इन्’ प्रत्यय भएपछि कर्म संज्ञक हुने नियम उक्त धातुहरूमा रहेको छ । ‘नी’ धातु गत्यर्थक भएकाले कर्तृकर्म हुन्छ त्यसैले यसको प्रतिषेध गरिएको हो । नवम् कारिकाको श्लोकमा ‘हृ’ र ‘क्रि’ धातुका विषयमा पहिलेको नियमानुसार ‘इन्’ प्रत्यय नहुँदाको कर्ता ‘इन्’ प्रत्यय भएपछि कर्म संज्ञक हुन्छ भन्ने हो । त्यसै अनुसार ‘हृ’ र ‘दृश्’ धातु गति बोधक अर्थवाला भएकोले नित्यय प्राप्त रहेको कर्मसंज्ञा त्यो विकल्पले हुन्छ । त्यस्तै ‘कृ’ धातु र अभिपूर्वक ‘वद्’ धातु देखि प्राप्त नभएको परिष्थितिमा भने विकल्पले कर्म संज्ञाको विधान गरिन्छ । दशम् कारिकाको श्लोकमा उक्त र अनुक्तका विषयमा चर्चा गरिएको छ । उक्त र अनुक्तको प्रतिपादन पश्चात् विभक्तिहरूको उपक्रम हुन्छ अर्थात् उक्तदेखि प्रथमा विभक्ति नै हुन्छ कारण त्यो अर्थ उक्तदेखि प्रथमा विभक्ति नै हुन्छ कारण त्यो अर्थ उक्त भएकोले त्यसमा द्वितीया आदि अन्य विभक्तिहरू हँदैनन् । यसको अभिप्राय कर्मत्वको प्रतिपादन गर्न द्वितीया विभक्तिको विधान गरिन्छ तर कर्मत्वको प्रतिपादन अन्य विभक्तिहरूले गरेको खण्डमा द्वितीया आदि विभक्ति कसरी हुन सक्छ[[78]](#footnote-79)९१ । यहाँ लेखकका अनुसार कारकहरू अनुक्त भएमा प्रथमालाई छोडेर अन्य द्वितीया आदि विभक्तिहरू जो – जो प्राप्त हुन्छन् तिनीहरूनै हुन्छन् र जो विभक्तिहरू द्वितीया आदि अर्थमा विधान गरिएको हुन्छ त्यो त्यसै अर्थमानै हुन्छ भन्ने यथायथं शब्दको परिमित अर्थ हो । एकादशम् कारिकाको श्लोकमा प्रयोजक कर्ता तीन प्रकारको बताइएको छ जसमा प्रेषक, अध्येषक र आनुकूल्यभागी पर्दछन् । यहाँ आनुकूल्यभागी कर्ता पनि दुई प्रकारका छन् जसमासचेतन र अचेतन पर्दछन् । त्यस्तै गरेर यहाँ कर्म कारकमा उक्त कर्मका तीनवटा प्रकारहरूको उल्लेख गरिएको छ जसमा निर्वर्त्त्य, विकार्य र प्राप्य पर्दछन् । त्यस्तै गरेर ‘तयो’ भन्नाले अनुक्त कर्ता र कर्ममा निष्ठादि प्रत्ययलाई छोडेर कृत् प्रयोगमा षष्ठी विभक्ति हुन्छ । निष्ठादि प्रयोगमा चैँ कर्तामा तृतीया हुन्छ र ‘ननिष्ठादिषु’ यस वचनले षष्ठीको निषेध गरिएको छ । अनेक कर्म भएमा चैँ जती कर्म अनुक्त हुन्छ त्यति कर्म अनुक्त भएकोमा षष्ठी विभक्ति हुन्छ तर कर्म प्रधान भएमा षष्ठी विभक्ति हुँदैन । यस द्वादशम् कारिकाको श्लोकमा एकै समयमा कृत् प्रयोगका विषयमा कर्ता र कर्म दुबै अर्थमा षष्ठी विभक्ति प्राप्त भएमा कर्म अर्थमानै षष्ठी विभक्ति प्राप्त हुन्छ जहाँ कर्ता र कर्म दुबै अनुक्त भएर रहेका हुन्छन् । त्यस्तै कर्ता र कर्ममा षष्ठी विभक्तिको प्राप्तिलाई उभय प्राप्ति भनिन्छ त्यसैले जति पनि कर्म अर्थमा षष्ठी विभक्ति हुन्छन् त्यहाँ कर्ता अनुक्त भएमा कर्ता देखि तृतीया विभक्ति हुन्छ ।यस त्रयोदशम् कारिकाको श्लोकमा प्रायसः कर्ता र कर्म अर्थमा जो विभक्तिहरू देखिन्छन् ति यहाँ बताइएको छ । अन्य विभक्तिहरूका विषयमा जस्तो अभिधान गरिएको छ त्यसै अनुसार प्रयोगलाई अतिक्रमण नगरिकन निराकरण गरियो र जसमा प्रयोगानुसार उक्त विभक्तिहरू हुनुपर्दछ भन्ने अभिप्राय यहाँ रहेको छ । त्यस्तै कर्महरूदेखि सम्बन्धको विवक्षा हुँदा षष्ठी विभक्ति हुन्छ भन्ने बुझ्नुपर्दछ । त्यसै गरी कर्मको करण संज्ञा, संप्रदानको कर्म संज्ञाको विवक्षा हुँदा पनि ति विभक्तिहरू हुन्छन् । त्यस्तै ‘इन्’ धातु विषयक कर्ममा अधिकरणको विवक्षा हुँदा सप्तमी विभक्ति हुन्छ ।यस चतुर्दशम् कारिकाको श्लोकमा करण कारकमा प्रायः तृतीया विभक्ति हुन्छ । कर्ताद्वारा जुन साधनले कार्य गरिन्छ अथवा जसले कर्ताको क्रिया सिद्ध हुन्छ वा जो कारक कर्ताको क्रिया सिद्धिमा अत्यन्त उपकारक भनिएको हुन्छ त्यस कारकको करण संज्ञा हुन्छ । यहाँ करणमा रहेको करणत्वलाई पहिचान गर्ने किनकि धेरै कारकहरू क्रियाका साधन हुन्छन् त्यसैले करण कारण विशेष धर्म हो कि भन्ने प्रश्नको उत्तरमा भनिएको छ कि यहाँ उपकारकत्व विवक्षित छैन तसर्थ अन्तरङ्ग भएको कारणले कर्ताद्वारा विवक्षित कारकको मात्र करण संज्ञा हुन्छ । ‘साधकतमं करणम्’ यो पाणिनीय सूत्रद्वारा सिद्ध हुन्छ । यहाँ कारण दुई प्रकारको हुन्छ – बाह्य र आभ्यान्तर र त्यस देखि अन्य कारणलाई बाह्य भनिन्छ । त्यस्तै अद्रव्यवाची शब्दहरूको अवधिको विवक्षा भएमा करण अर्थमा पञ्चमी विभक्ति हुन्छ । ‘ज्ञोऽविदर्थस्य करणे’ यस वचनद्वारा सम्बन्ध अर्थमा षष्ठी हुन्छ ।

त्यस्तै संप्रदान अर्थमा चतुर्थी विभक्ति हुन्छ । ‘शेषाः कर्मकरणेः’ इत्यादि सूत्रद्वारा पूजा वा अनुग्रह को इच्छाले जसलाई दिन चाहन्छ त्यो कारक संप्रदान संज्ञक हुन्छ । यो संप्रदान पनि तीन प्रकारको हुन्छ – अनुमन्ता (ठीक छ यो काम गर भनेर अनुमोदन गर्ने), प्रेरक (दिनुपर्छ भनेर दातालाई प्रेरणा दिने), अनिराकर्तृ ( जसले दिनुपर्छ भनेर अनुमोदन गर्दैन, न प्रेरणा नै गर्छ तर निराकरण गर्दैन चुप लागेर वस्छ )

त्यसै गरी यहाँ अपादान अर्थमा पञ्चमी विभक्ति हुन्छ । ‘यतोऽपैति’ यो सूत्रले अपाय (नष्ट हुनु) प्रति अवधि वा सीमा रूपले जो विवक्षित कारक छ त्यो त्यसको अपादान संज्ञा हुन्छ ।

त्यस्तै यहाँ स्यात् क्रियाको अध्याहार गरेर आधार अर्थमा सप्तमी विभक्ति हुन्छ । यहाँ आधार भन्नाले क्रियाको आश्रयभूत कर्ता वा कर्म जहाँ आधारित हुन्छन् वा कर्ता र कर्म अवस्थित हुन्छन् त्यो आधार हो । यो आधार ४ प्रकारको हुन्छ – औपश्लेषिक, अभिव्यापक, वैषयिक र सामीपिक । उपभोग गर्नेलाई औपश्लेषिक, आधेयमा व्याप्त भएर रहने अभिव्यापक, विषयको अनन्याभाव (अन्त कतै नहुने) लाई वैषयिक र समीप भनेको निकट हो त्यहाँ भएकोलाई सामीपिक भनिन्छ । यस पञ्चदशम् कारिकामा सम्बन्ध अर्थमा षष्ठी विभक्ति हुन्छ भन्ने कुराको चर्चा गरिएको छ । क्रियाको परस्परापेक्ष रूपलाई नै यहाँ सम्बन्ध भनिन्छ । जस्तै- राज्ञः पुरुषः । परिपाल्य परिपालन क्रियाले गर्दा यिनिहरूको सम्बन्ध छ जहाँ राजा परिपालन गर्छ पुरुष परिपालित हुन्छ । परस्पर अपेक्षाले गर्दा दुबैको सम्बन्ध हुन्छ भने ‘राजा’ शब्दजस्तै पुरुष शब्ददेखि पनि षष्ठी विभक्ति किन हुँदैन ? त्यसै गरी ‘देवदत्तः स्थाल्यां ओदनं काष्ठैः पचति’ । इत्यादि वाक्यमा पनि परस्पर अपेक्षा रहेकोले परस्पर अपेक्षारूप जो सम्बन्ध हो त्यस अर्थमा प्रत्येक शब्ददेखि सम्बन्ध अर्थमा षष्ठी विभक्ति किन हुँदैन ? यहाँ यसो भन्नु उचित होला कि, सबैमा सम्बन्ध रहेको हुन्छ तर पनि जहाँ कर्ता आदि अर्थको विवक्षा रहेको हुन्छ र विवक्षित अर्थमा त्यसलाई अभिव्यक्त गर्ने शब्दको प्रयोग गरिन्छ भने त्यहाँ षष्ठीको प्रसङ्ग हुँदैन त्यसैले भेद्य र भेदक देखि नै षष्ठी विभक्ति हुन्छ भेदक देखि हुँदैन । त्यसै गरी काशिकामा पनि उल्लेख गरिएको छ कि विशेषण र विशेष्य दुवै मध्ये एकदेखि हुनुपर्ने षष्ठी विभक्ति नै हुन्छ । जसकारण विवक्षित अर्थमा त्यस अर्थलाई भन्नकालागि शब्द प्रयोग गरिन्छ त्यो सिद्धान्त हो । यहाँ विभक्तिहरू एकवचन, द्विवचन र बहुवचन हुन्छ भन्ने कुरा अन्वर्थ संज्ञाले बुझ्नुपर्दछ । समानार्थक विशेषणमा पनि तीनै लिङ्ग, संख्या र विभक्तिहरू विधान गर्नुपर्दछ ।

**१.१३. सन्दर्भग्रन्थ**

* अवस्थी, शिवशङ्कर (२०१३ ई.), वाक्यपदीयम् ब्रह्मकाण्ड, चौखम्बा विद्या भवन, वाराणसी ।
* आप्टे वामन शिवराम, संस्कृत- हिन्दी कोश, मोतीलाल बनारसीदास पब्लिकेशर्स प्रा.लि. दिल्ली, द्वितीय संस्करणः १९६९
* ‌ईश्वरचन्द्र (व्याख्या. २००४ ई.), अष्टाध्यायी, दिल्लीः चौखम्बा संस्कृत प्रतिष्ठान ।
* कुशवाहा महेश सिंह, लघुसिद्धान्त कौमुदी, चौखम्बा विद्याभवन वाराणसी, २०१०
* तिवारी, हरिनारायण विद्यावाचस्पति, हिन्दी व्याख्याकार, आचार्य शर्ववर्मप्रणीतम्, कातन्त्रव्याकरणम्, चौखम्बा कृष्णदास अकादमी, वाराणसी, प्रकाशन, २०१६ ई.
* जोशी, भार्गव शास्त्री (सम्पा. २००४ ई.) व्याकरणमहाभाष्यम् (प्रथम खण्ड), दिल्लीः चौखम्बा संस्कृत प्रतिष्ठान ।
* तर्कालङ्कारा, श्री जगदीश (२०१३ ई.), शब्दशक्तिप्रकाशिका, टीका, पण्डित ढुण्डिराज शास्त्री, चौखम्बा प्रकाशन ।
* दाहाल, लोकमणि आचार्य, वैयाकरणसिद्धान्त-परमलघुमञ्जूषा, २००९ ई.
* द्विवेदी कपिलदेव, BhashaVigyanEvamBhashaShastra (Hindi),2012
* पुण्य निरौला, सरल संस्कृतव्याकरण (सम्पूर्ण भाग), २०६३
* मिश्र, प्रभाकर (सम्पा. २०२९), व्याकरणभूषणसार, श्री रामानुज संस्कृत म. विद्यालय, मिश्रपोखरा, वाराणसी ।
* मीमांसक युधिष्ठिर, संस्कृत व्याकरण शास्त्रका इतिहास, राजकीय संस्कृत महाविद्यालय काशी, १९९९
* रभसनन्दिप्रणीतः कारकसंबन्धोद्योतः, राजस्थान पुरातत्त्वान्वेषण मन्दिर, वि.स. २०१३
* <http://www.indologica.com/volumes/vol21-22/vol21-22_art06_SASTRI.pdf>
* [http://shodhganga.inflibnet.ac.in/bitstream/10603/115827/15/15\_chapter%20 8.pdf](http://shodhganga.inflibnet.ac.in/bitstream/10603/115827/15/15_chapter%20%098.pdf)
* त्रीपाठी, जयशङ्करलाल र मालवीय, सुधाकर (सम्पा. २०४१ – २०५७) काशिकावृत्तिः

(प्रथम -सप्तम भाग), वाराणसीः तारा बुक एजेन्सी ।

1. १६(ए)सर्वो ज्ञाता सुगतः। (बी) सर्वो ज्ञाता विष्णुः (पृ. ४,१९) [↑](#footnote-ref-2)
2. १७भग्नं मारबलं येन निर्ज्जितं भवपञ्जरम् । निर्वाणपदमारूढं तं बुधं प्रणमाम्यहम् ॥(पृ. २) [↑](#footnote-ref-3)
3. १८(ए)जयति बुद्धधर्म्मः। (बी) जयति विष्णुधर्मः। (पृ. ४,१९) [↑](#footnote-ref-4)
4. १९दानीयो ब्राह्मणः (पृ.५), भिक्यते पौरबो गां द्विजेन (पृ. १०), वेदमधीते विप्रः (पृ.१६) [↑](#footnote-ref-5)
5. २०निर्णीता.....रभसनंदिना । । [↑](#footnote-ref-6)
6. २१आस्तां सरभसो लोका संबन्धोद्योतसिद्धितः । । [↑](#footnote-ref-7)
7. २२बल्लमानन्द (नं. ७८५), वहसनन्दिन् (नं. ७८६) र महेशनन्दिन् (नं. ७८७) [↑](#footnote-ref-8)
8. २३(दुर्गसिंहकृता षट्कारककारिका समाप्ता । ) दुर्गसिंह (काल – १०२५ ई.) चालुक्य नरेश जयसिंह द्वितीय को सन्धि-विग्रह को मन्त्री, संस्कृत पञ्चतन्त्र लाई कन्नड भाषामा अनुवादकर्ता र जैन धर्मालम्बी थिए । [↑](#footnote-ref-9)
9. २४गुरुपद हालदार – व्याकरण दर्शन का इतिहास – भाग १ मा कारिकाको लेखक दुर्गसिंह भनेर उल्लेख गरेका छन् तर केवल उनले कल्कत्ताको प्रकाशणले दिएको सन्दर्भ सूचीको आधारमा यो कुरा उल्लेख गरेका हुन् र पछि उनले थप अनुसन्धान गर्दा दुर्गसिंह कारिकाको लेखक नभएको कुरा प्रष्ट्याएका छन् । [↑](#footnote-ref-10)
10. २५संस्कृत व्याकरण शास्त्र का इतिहास – युधिष्ठिर मीमांसक, पृ. ४६३ [↑](#footnote-ref-11)
11. २६कारक ६ प्रकारका छन् – कर्ता, कर्म, करण, संप्रदान, अपादान र अधिकरण [↑](#footnote-ref-12)
12. २७षट् कारकाणि सम्बन्ध । (कारिका नं. २) [↑](#footnote-ref-13)
13. २८कारिका नं. ११ र १२ [↑](#footnote-ref-14)
14. २९कातन्त्रको कारकपदमा रहेका ५२ वटा सूत्रहरूमा रभसनन्दीले जम्मा १७ वटा सूत्रहरूको मात्र व्याख्या गरेका छन् । [↑](#footnote-ref-15)
15. ३०हेतुका प्रकारहरूको विषयमा उल्लेख गरिएको छैन । [↑](#footnote-ref-16)
16. ३१षट् कारकाणि सम्बन्ध उक्तानुक्ततया द्विधा । .......(कारिका २) [↑](#footnote-ref-17)
17. ३२षट् कारकाणि र सम्बन्ध [↑](#footnote-ref-18)
18. ३३“दुहि –याचि – रुघि – प्रच्छि – भिक्षि – चिञामुपयोगनिमित्तमपूर्वविघौ ।

    ब्रुवि – शासि –गुणेन च यैत् सचते तदकीर्त्तितमाचरितं कचिना ॥“ इति । [↑](#footnote-ref-19)
19. ३४जयत्यर्थयतीपन्थिस्तुर्यो दण्डयतीत्यपि ।

    एभिः सह बुधैर्ज्ञेया द्वादशैव दुहादयः ॥ [↑](#footnote-ref-20)
20. ३५नीवहौ हरतिश्चैत्र तथा कृषि-विलेखने ।

    चत्वार एव निर्दिष्टा नीवहाद्या द्विकर्म्मकाः [↑](#footnote-ref-21)
21. ३६अनुमन्त्रनिराकतृ प्रेरकं त्यागकारणम् ।

    व्याप्येनाप्तं, ददातेस्तु संप्रदानं प्रकीर्त्तितम् ॥ [↑](#footnote-ref-22)
22. ३६‘भेद्यभेदकयोः श्र्लिष्टः संबन्धोऽन्योन्यमिष्यते ।

    द्विष्टो यद्यपि संबन्धः षष्ठ्युत्पत्तिस्तु भेदकात्’ ॥ [↑](#footnote-ref-23)
23. ३७या विशेष्येषु दृश्यन्ते लिङ्गसंख्याविभक्तयः ।

    प्रायस्ता एव कर्त्तव्याः समानार्थे विशेषणे ॥ [↑](#footnote-ref-24)
24. ३८रामः गच्छति यहाँ ‘रामः’ शुद्धकर्ता हो । [↑](#footnote-ref-25)
25. ३९‘रामः पाचयति’ यहाँ रामः प्रयोजक कर्ता हो । [↑](#footnote-ref-26)
26. ४०‘देवदत्तो यज्ञदतं गमयति’ यहाँ यज्ञदत्त कर्मकर्ता हो। [↑](#footnote-ref-27)
27. ४१‘स्वतन्त्रः कर्ता’ ‘तत्प्रयोजको हेतुश्च’ (अष्टाध्यायी – १/४/५४, महाभाष्यम् – १/४/५४) [↑](#footnote-ref-28)
28. ४२निर्वर्त्यञ्च विकार्यञ्च प्राप्यञ्चेति त्रिधा मतम् ।

    तच्चेप्सिततमं कर्म चतुर्थऽन्यत्तु कल्पितम् ॥ (वाक्यपदीयम् – काण्ड ३, साधनसमु. कारिका ४५ ॥) [↑](#footnote-ref-29)
29. ४३औदासीन्येन यत् प्राप्तं यच्च कर्तृरनीप्सितम् ।

    संज्ञान्तरैरनाख्यातं यद् यच्चान्यपूर्वकम् ॥ (वाक्यपदीयम् –काण्ड ३,कारिका ४५ ॥) [↑](#footnote-ref-30)
30. ४४क्रियया व्याप्तिरस्तीति तत् कारकं कर्मसंज्ञं भवति । तच्च त्रिविधं- निर्वर्त्य विकार्य प्राप्यं चेति । (कारकसंबन्धोद्योतः - पृ. १६) [↑](#footnote-ref-31)
31. ४५कर्तृकरणयोस्तृतीया (अष्टाध्यायी – २/३/१८) [↑](#footnote-ref-32)
32. ४६द्वितीया – तृतीया- सप्तमीनामाश्रयोऽर्थः। (वैयाकरणभूषणसार – सुबर्थनिर्णयः॥) [↑](#footnote-ref-33)
33. ४७करणतृतीयायास्त्वाश्रयव्यापारौ वाच्यौ । (वैयाकरणभूषणसार – सुबर्थनिर्णयः॥) [↑](#footnote-ref-34)
34. ४८देवदत्तः स्थाल्यामोदनं पचतीत्यत्र पचनक्रियां प्रति सत्यपि कर्तृकर्ताधिकर्माधिकरणेऽनुत्पत्तिः कार्यस्यातो विषयार्थो वक्ति कारणान्तरमग्निकाष्ठादिकमिति। तद् द्विविधं – बाह्यमाभ्यन्तरं चेति । तयोः शरीराश्रितमाभ्यन्तरम् । तस्मादन्यद् बाह्यम् । (कारकसंबन्धोद्योतः पृ. २५) [↑](#footnote-ref-35)
35. ४९‘सूर्याय अर्घ्यं ददाति’। यहाँ सूर्य ‘अनिराकर्तृसम्प्रदान’ हो । [↑](#footnote-ref-36)
36. ५०‘विप्राय गां ददाति’ यहाँ विप्र दान कर्तालाई दानका लागि प्रेरित गर्छ त्यसैले यो ‘प्रेरयितृसम्प्रदान’ हो । [↑](#footnote-ref-37)
37. ५१‘उपाध्याय गां ददाति’ यो अनुमन्तृसम्प्रदानको उदाहरण हो । [↑](#footnote-ref-38)
38. ५२अनिराकरणात् कर्तृस्त्यागाङ्गं कर्मणेप्सितम् ।

    प्रेरणानुमतिभ्यां च लभते सम्प्रदानताम् ॥ (वाक्यपदीयम् – काण्ड ३, साधनसमु. कारिका १२९) [↑](#footnote-ref-39)
39. ५३अष्टाध्यायी – २/३/१३ [↑](#footnote-ref-40)
40. ५४अनुमन्त्रनिराकर्तृ प्रेरकं त्यागकारणम् ।

    व्याप्येनाप्तं, ददातेस्तु संप्रदानं प्रकीर्तितम् ॥ (कारकसंबन्धोद्योत कारिका नं. १४) [↑](#footnote-ref-41)
41. ५५अपादानमिदं द्वेधमचलं चलमित्यपि ।

    पर्वतादवतीर्णोऽसौ धवतोऽश्वात्पतत्यसौ ॥ (कारकोल्लासः- श्लोक ७६) [↑](#footnote-ref-42)
42. ५६‘अश्वात् पतति’ निर्दिष्टविषय-अपादान को उदाहरण हो । [↑](#footnote-ref-43)
43. ५७‘बालाहकाद् विद्योतते विद्युत्’ उपात्तविषय – अपादान को उदाहरण हो । [↑](#footnote-ref-44)
44. ५८‘कुतो भवान् ? पाटलिपुत्रात्’ । अपेक्षितक्रिय – अपादानको उदाहरण हो । [↑](#footnote-ref-45)
45. ५९निर्दिष्टविषयं किञ्चिद् उपात्तविषयं तथा ।

    अपेक्षितक्रियञ्चेति त्रिधापादानमुच्यते ॥ (वाक्यपदीयम् – काण्ड ३, साधनसमु. कारिका १३६) [↑](#footnote-ref-46)
46. ६०‘धावतोश्वात् पतितः’। चलं अपादानको उदाहरण र ‘वृक्षात् पर्णं पतितः’। अचलं अपादानको उदाहरण हो । [↑](#footnote-ref-47)
47. ६१कारकचक्रम् – पृ. ४-५ ॥ [↑](#footnote-ref-48)
48. ६२शब्दशक्तिप्रकाशिका – पृ. ६७ ॥ [↑](#footnote-ref-49)
49. ६३लघुशब्देन्दुशेखरः कारक-प्रकरणम् । [↑](#footnote-ref-50)
50. ६४संबन्धेऽथ भवेत् षष्ठी निर्णयस्तायदीदृशः ।

    उक्तानुक्तविचारेण प्रयोगस्तेन गम्यताम् ॥ (कारकसंबन्धोद्योतः१५ औँ कारिका) [↑](#footnote-ref-51)
51. ६५अधिकरणं नाम, त्रिः प्रकारकम् – व्यापकम्, औपश्लेषिकं, वैषयिकमिति । (महाभाष्यम् – ६/१/७२) [↑](#footnote-ref-52)
52. ६६‘तिलेषु तैलम्’ । - व्यापकमितिको उदाहरण हो । ‘कटे तिष्ठति’। - औपश्लेषिकमितिको उदाहरण हो । र ‘गुरौ वसतीति’ । - वैषयिकमिति का उदाहरण हुन् । [↑](#footnote-ref-53)
53. ६७“इत्याधारस्याधिकरणसंज्ञा । स चतुर्विधः – औपश्लेषिकोऽभिव्यापको वैषयिकः सामीपिकश्चेति” । (कारकसंबन्धोद्योत – पृ. २७) [↑](#footnote-ref-54)
54. ६८‘संस्कृत व्याकरण शास्त्रका इतिहास’ – (युधिष्ठिर मीमांसक) [↑](#footnote-ref-55)
55. ६९टीकाकार हरिप्रसाद शास्त्री – कारकसंबन्धोद्योत – पृ. (xx-xxi) [↑](#footnote-ref-56)
56. ७०अलबरूनी को पुरा नाम अबु रेहान मुहमद बिन अहमद अल – बदरूनी थियो । यी एक फारसी विद्वान लेखक, वैज्ञानिक, धर्मज्ञ थिए । यी महमूद गजनवी सँग भारत आएका थिए । उनलाई भारतीय इतिहासका पहिलो जानकार मानिन्छ । [↑](#footnote-ref-57)
57. ७१भाषा विज्ञानको भूमिका – पृ. ३०४- आचार्य देवेन्द्र नाथ शर्मा) [↑](#footnote-ref-58)
58. ७२रभसनन्दिले आफ्नो ग्रन्थमा काशिका वृत्तिकार – जयादित्यलाई – ‘कश्चित्’ भनि उल्लेख गरेका छन् र सोही कुरा दुर्गसिंह ले कातन्त्रको टीकामा पनि उल्लेख गरेका छन् । [↑](#footnote-ref-59)
59. ७३युधिष्ठिर मीमांसकका अनुसार- कात्यायनको तात्पर्य शुक्लयजुर्वेदीय, आङ्गिरस शाखा का प्रवर्तक कात्यायनपुत्र एवं याज्ञवल्क्य का पौत्र वररुचि नै कात्यायन हुन् । (संस्करत व्याकरण शास्त्रका इतिहास) [↑](#footnote-ref-60)
60. ७४महाभाष्यमा प्राप्त सूत्र – अभिजानासि देवदत्त कश्मीरान् गमिष्यामः, तत्र सक्तून् पास्यामः (म. ३-२-११४) [↑](#footnote-ref-61)
61. ७५महाराष्ट्रीय ब्राह्मण, शिवभट्ट एवं सती देवी का पुत्र थिए । (लघुसिद्धान्तकौमुदी – व्याख्याकार – गोविन्द प्रसाद शर्मा – पृ. xxii) [↑](#footnote-ref-62)
62. ७६महाराष्ट्रीय ब्राह्मण, पिता को नाम लक्ष्मीधर तथा गुरुको नाम शेषकृष्ण रहेको विभिन्न ग्रन्थमा विद्वान्हरूको उल्लेख छ । (लघुसिद्धान्तकौमुदी – व्याख्याकार – गोविन्दप्रसाद शर्मा – पृ. xxii) [↑](#footnote-ref-63)
63. ७७वरदराजले लघुसिद्धान्तकौमुदीको मङ्गलाचरणमा – नत्वा सरस्वतीं देवीं शुद्धां गुण्यां करोम्यहम् ।

    पाणिनीयप्रवेशाय लघुसिद्धान्तकौमुदीम् ।(लघुसिद्धान्तकौमुदी – पृ.xxiv) [↑](#footnote-ref-64)
64. ७८युधिष्ठिर मीमांसक – (संस्कृत व्याकरण शास्त्रका इतिहास) [↑](#footnote-ref-65)
65. ७९‘देवदेवं प्रमणम्यादौ सर्वज्ञं सर्वदर्शिनं ।

    कातन्त्रस्य भवक्ष्यामि व्याख्यानं शर्वमर्मिकं’ ॥ - (श्रीमद् भावसेनाचार्य त्रैविद्य, कलाप व्याकरणका टीकाकार - जो जैन सम्प्रदायका आचार्य भएकाले शर्ववर्म पनि जैन भएको पुष्टी हुन्छ । – कातन्त्ररुपमाला –पृ. ९-१०) [↑](#footnote-ref-66)
66. ८०काशिकाका प्रकाशक बालशास्त्री (जैन मूर्धन्य पण्डित) को मतानुसार काशिका ग्रन्थमा मङ्गलाचरण नलेखिएको र पाणिनिको सूत्रलाई फेरबदल गरिएकोले काशिकाका कर्ता बौद्ध थिए । [↑](#footnote-ref-67)
67. ८१‘भग्नं मारबलं येन निर्जितं भवपञ्जरम् ।

    निर्वाणपदमारूढं तं बुद्धं प्रणमाम्यहम् ॥ (रभसनन्दिद्वारा रचीत ‘कारकसंबन्धोद्योत’ को मङ्गलाचरण) [↑](#footnote-ref-68)
68. ८२युधिष्ठिर मीमांसक – संस्कृत व्याकरणका इतिहास – पृ. ११८ [↑](#footnote-ref-69)
69. ८२युधिष्ठिर मीमांसक – संक्कृत व्याकरणका इतिहास [↑](#footnote-ref-70)
70. ८३‘प्रियतद्धिता दाक्षिनात्याः’(१-१-१), महाभाष्य [↑](#footnote-ref-71)
71. ८४‘अजयद् गुप्तो हूणान्’ चान्द्र व्याकरणमा उद्धत् उदाहरण अनुसार चन्द्रगोमिनको समय ४७० ई. को आसपास भनेर अनुमान गर्न सकिन्छ । [↑](#footnote-ref-72)
72. ८५पर्वतादागमं लब्ध्वा भाष्य बीजानुसारिभि ।

    सनितो बहुसाखत्वं चन्द्राचार्यादिभिः पुनः ॥ (भर्तृहरि को वाक्यपदीय को दोस्रो काण्ड) [↑](#footnote-ref-73)
73. ८६१५ औँ शताब्दीका जसले आफ्नो ग्रन्थमा रभसनन्दीलाई उल्लेख गरेका । [↑](#footnote-ref-74)
74. ८७महामहोपाध्याय हरिप्रसाद शास्त्रीकानुसार, संक्षिप्तसार सूत्रका वृत्तिकार जुमरनन्दी ११औँ शताब्दीको रहेका उल्लेख ।

    (पृ. xvi-कारकसंबन्धोद्योत) [↑](#footnote-ref-75)
75. ८८१० औँ शताब्दीका पञ्जिकाकार जसले रभसनन्दीलाई आफ्नो ग्रन्थमा उल्लेख नगरेका । (पृ. xvi) [↑](#footnote-ref-76)
76. ८९‘ग्रामं गच्छति देवदत्तः’ यस प्रयोगमा ‘गम्’ धातुको कर्ता ‘देवदत्तः’ रहेको छ । ‘ग्रामं गमयति देवदत्तं यज्ञदत्तः’ यस प्रयोगमा ‘गम्’ धातुदेखि ‘इन्’ प्रत्यय हुँदा ‘इन्’ प्रत्यय नहुँदाको कर्ता यहाँ कर्म भएको छ । [↑](#footnote-ref-77)
77. ९०‘णीञ् – खाद् – अद् – शब्दादय – क्रन्द – ह्वेञ्’ [↑](#footnote-ref-78)
78. ९१‘देवदत्तो भवति, कटः क्रियते’ । [↑](#footnote-ref-79)